PRE-SUPUNERE 

(eseuri despre credinţă) 
Franciscus Georgius 



ediţie electronică 
Jibou, 8 septembrie 2013 



Franciscus Georgius 



Descriere CIP: 

GYORFI-DEÂK, GYORGY 

Pre- Supunere (eseuri despre credinţă) / Franciscus 
Georgius. - Ediţie electronică : Jibou, 2013. 
144 p.; 21 cm. 
Fără ISBN, fără preţ. 



(c) 2013 Gyorfi-Deâk Gyorgy 

Acest volum poate fi descărcat de pe internet şi distribuit liber, 
prin orice mijloc informatic, fără a se modifica forma şi textul. 
Comercializarea cărţii este prohibită. 

Autorul poate fi contactat la adresa: 
gyuri4675@yahoo.com 



Pre- Supunere 



ÎNGERII din cer coboară 



O diferenţă surprinzătoare în textul colindelor de Crăciun 
cântate la noi de diferite neamuri este cea referitoare la numărul 
îngerilor. 

în cântarea ungurească „Mennybol az angyal" (îngerul din 
Cer coboară) este vorba despre unul singur, precum stă scris în 
„Sfânta Evanghelie după Luca": „Şi în ţinutul acela erau păstori, 
stând pe câmp şi făcând de strajă noaptea împrejurul turmei lor. 
Şi iată îngerul Domnului a stătut lângă ei şi slava Domnului a 
strălucit împrejurul lor, şi ei s-au înfricoşat cu frică mare. Dar 
îngerul le-a zis: Nu vă temeţi. Căci, iată, vă binevestesc vouă 
bucurie mare, care va fi pentru tot poporul. Că vi s-a născut azi 
Mântuitor, Care este Hristos Domnul, în cetatea lui David" 
(Luca 2:8-11) 

Colinda românească „Deschide uşa, creştine!" a surprins un 
moment ulterior, de glorificare a Domnului întrupat în Prunc: 
„îngerii din cer coboară/ Staulul de-l înconjoară/ [...]/ îngerii cu 
flori în mână/ împletesc mândră cunună..." într-adevăr, dacă citim 
în continuare „Sfânta Scriptură" vedem că: „Şi deodată s-a văzut, 
împreună cu îngerul, mulţime de oaste cerească, lăudând pe 
Dumnezeu şi zicând: Slavă întru cei de sus lui Dumnezeu şi pe 
pământ pace, între oameni bunăvoire!" (Luca 2:13-14) 

De-a lungul istoriei, se cunosc o sumedenie de apariţii 
angelice certificate. în secolul XX, una dintre ele a avut loc în 
primăvara anului 1916, în Portugalia, pe dealul numit Cabeco. 
Trei copii, Lucia dos Santos (9 ani) şi verii săi, Jacinta (6 ani) şi 
Francisco Marto (8 ani), păşteau oile. întrucât a început să ploaie, 
micii păstori şi-au căutat un adăpost, apoi, când răpăiala a încetat, 
au ieşit să se joace. Dar brusc s-a stârnit un vânt puternic, care a 
răvăşit măslinii, iar micuţii au văzut cum se apropie de ei, 

coborând din cer, un tânăr de circa 14-15 ani, mai alb decât 
zăpada, al cărui trup părea atât de transparent ca şi cristalul. 

„Nu vă fie frică! Sunt îngerul Păcii. Rugaţi-vă împreună cu 
mine", a spus mesagerul divin şi a îngenunchiat, apoi şi-a lipit 
fruntea de pământ. Impresionaţi, copiii l-au imitat şi au spus după 
el: ,JDoamne, cred în Tine, mă închin ţie, nădăjduiesc în Tine şi Te 
iubesc. Cer iertare pentru toţi cei care nu cred în Tine, nu Ţi se 
închină, nu speră în Tine şi nu Te iubesc." 

După ce au repetat rugăciunea de trei ori şi au învăţat-o, 
îngerul le-a zis: „Rugaţi-vă mereu în acest fel. Inimile lui Iisus şi 
Măria vor asculta rugăminţile voastre." Apoi a dispărut. Lucia 
dos Sandos este fetiţa căreia apoi, un an mai târziu, la Fatima, i s-a 
arătat Fecioara Măria. 

îngerii sunt prezenţi în toate cele trei mari religii bazate pe 
„Sfânta Scriptură": mozaism, creştinism, mahomedanism. In fapt, 
ei apar pentru prima oară în zoroastrism, la persani, discipolii lui 
Zarathustra. Spiritele Luminii, slujitorii cereşti ai Domnului, L-au 
ajutat să învingă revolta spiritelor răzvrătite, război crâncen 
consemnat de mitologia greco-romană (titanomachia), menţionat 
succint în „Geneză" (Facerea 6:2-4) şi prezentat pe larg în 
„Cartea lui Enoh". Spiritul sălăşluitor în Rai şi devotat lui 
Dumnezeu a primit numele evreiesc de „maleach", adică 
„mesager, trimis": „anghelos" în greacă, „angelus" în latină. 

în „Vechiul Testament" cuvântul „înger" apare de 213 de ori. 
Slujitorii divini i s-au arătat sclavei Agar, lui Lot, Avraam şi 
Moise. Iacov a văzut în vis o scară cerească pe care se suiau şi se 
pogorau îngerii lui Dumnezeu. în „Noul Testament", un alt 
mesager i s-a arătat lui Iosif în vis, sfâtuindu-1 să n-o părăsească 
pe Fecioara Măria, deoarece Neprihănita îl va naşte pe Mântuitor, 
al cărui nume va fi Iisus (Matei 1:18-24). Un alt trimis 1-a 
avertizat apoi că soldaţii lui Irod vor trece prin sabie pe toţi băieţii 
de până la doi ani şi i-a poruncit să fugă în Egipt (Matei 2:13-14), 
de unde Sfânta Familie a revenit când o nouă apariţie 1-a înştiinţat 
pe Iosif că regele despotic a murit (Matei 2:19-21). 

Ce sunt îngerii? Vorbind despre ceea ce se va întâmpla cu 
oamenii credincioşi după moarte, învăţătorul zicea: „Căci la 

înviere, nici nu se însoară, nici nu se mărită, ci sunt ca îngerii lui 
Dumnezeu în cer." (Matei 2:30). Va să zică, cu excepţia îngerilor 
căzuţi şi exilaţi în Iad, ei locuiesc în Rai, unde pot fi zăriţi 
ocazional, în nopţile când poporul zice că „se deschid Cerurile". 
Urmând poruncile Domnului, ei împlinesc diferite misiuni pe 
Pământ, fie de transmitere a unor porunci, fie de apărare a 
oamenilor deosebiţi, precum salvarea din groapa cu lei a 
proorocului Daniel sau eliberarea apostolilor din temniţa 
arhierească (Faptele apostolilor. 5:17-32). 

Conform tradiţiei populare, fiecare dintre noi are un înger în 
dreapta sa, trimis de Dumnezeu pentru dreaptă povăţuire şi 
apărare, başca un diavol în stânga, trimis de Talpa Iadului să-şi 
încerce norocul cu ispitirile, amândoi nevăzuţi. Românul spune 
despre un om nevolnic că: „e slab de înger". Demult, când sarea 
era greu de găsit şi foarte scumpă, fiind coborâtă cu plutele pe 
Someş sau pe Mureş şi dusă până în Germania, era un ghinion să 
răstorni o solniţă pe masă, semn cert că neîndemânaticul va fi 
certat de capul familiei. Este semnificativ faptul că soluţia tipică 
de apărare magică îi cerea nefericitului ca, după ce a adunat sarea 
vărsată, să ia un pic din ea şi s-o arunce peste umărul stâng, fix în 
ochii diavolului de serviciu. 

O credinţă mult răspândită este menită să aline durerea 
părinţilor greu încercaţi de pierderea unui copil. Se zice că toţi cei 
care mor până să împlinească şapte ani se prefac după moarte în 
îngeri. Ei se duc la Dumnezeu, slujindu-1 şi rugându-se pentru 
sufletele părinţilor lor, ba, în cazul cel mai nefericit, vor coborî 
chiar şi în iad, unde aceşti părinţi, poate, se vor chinui în focul cel 
veşnic, şi acolo le vor face vânt cu aripioarele lor, ca să-i mai 
răcorească. 

Cât despre cazul fericit, tuturor ne este îngăduit să credem şi 
să sperăm că îi vom regăsi în Rai pe toţi cei iubiţi. Doamne ajută! 

DARNICII 



Motto: 

Vei luci, blând Viflaim, când va fi să nu mai fim ? 
(Gheorghe Tomozei - Felurite petreceri) 



în ultimii ani, tot mai mulţi români s-au dus să lucreze în 
Spania şi, când au revenit acasă, şi-au povestit păţaniile şi 
impresiile. In Peninsula Iberică, multe obiceiuri sunt cu totul 
diferite de cele de la noi. Să luăm de exemplu Crăciunul. Spaniolii 
nu pun copiilor cadouri sub brăduţ, nu le strecoară în şosetele 
atârnate de şemineu sau în cizmuliţele puse în fereastră. Ei 
aşteaptă Bobotează şi închinarea Magilor de la Răsărit ca să le 
dăruiască celor mici dulciuri şi jucării. Dacă l-aş fi citit cu mai 
multă atenţie pe Alejo Carpentier, n-aş fi sărit în romanul 
„Recursul la metodă''' peste savuroasele rânduri despre misteriosul 
Santiclo (nume parodizat, obţinut prin distorsionarea 
englezescului Santa Claus), un personaj dubios, la fel roşu ca 
steagul partidului comunist, „care venea să aducă jucării copiilor 
cu treisprezece zile înainte ca Cei Trei Magi - cum se întâmplase 
întotdeauna aici - să se ocupe de treaba aceasta". 

Se crede că înţelepţii veniţi s-o felicite pe Maica Sfântă şi să 
se închine Pruncului au fost Baltazar, Gaspar şi Melchior. Potrivit 
Evangheliei după Matei, ei au ajuns în Bethlehem via Ierusalim, 
îndrumaţi de o stea foarte strălucitoare. Noul Testament nu 
precizează numărul lor, nici de unde au venit, dar tradiţia susţine 
că ei proveneau din Mesopotamia, din Persia şi din Etiopia. 

Baltazar sau Boldişar este un vechi nume de origine asiro- 
babiloneeană şi înseamnă „Baal să-l apere pe rege". Gaspar ar fi 
putut să fie iranian, iar Melchior din ţara de unde, două milenii 
mai târziu, jamaicanii de culoare au importat cultul rastafari, al 

cărui profet reggae a fost cântăreţul Bob Marley. Găsindu-1 pe 
„regele Iudeilor, Cel ce S-a născut" (Matei 2:2) în ieslea din 
peştera amenajată ca şi grajd, magii L-au adorat şi l-au dăruit aur 
(simbol al regalităţii), tămâie (odor rezervat sacrificiilor întru 
cinstirea lui Dumnezeu) şi smirnă (reprezentând suferinţa şi 
moartea). Evanghelia ne povesteşte că, după vizita la Sfânta 
Familie, înţelepţii au fost avertizaţi în vis că intenţiile regelui Irod 
(Herodes cel Mare) nu sunt cele mai cinstite şi s-au întors „în ţara 
lor" pe altă cale. 

Unde s-au dus? 

Marco Polo ne dă un răspuns în „Milionul" său: 

„In Persia se află oraşul Sabba (Sava), din care au plecat cei 
trei crai care l-au slăvit pe Cristos când s-a născut. In acest oraş 
sunt îngropaţi în mormânt frumos cei trei crai care se păstrează 
aşa de întregi, încât nici părul nu le-a căzut. Unul se numeşte 
Baltazar, altul Melchior şi altul Gaspar. Messer Marco întrebă de 
multe ori în oraş despre cei trei crai, dar nimeni nu ştia altceva 
decât că erau îngropaţi din vremurile vechi." 

O altă tradiţie, notată de călugărul carmelit Johannes von 
Hildesheim, susţine că ei au fost botezaţi de Apostolul Toma în 
India, unde au fost îngropaţi în 54 A.D. Moaştele lor au fost aduse 
la Constantinopole de Sfânta Elena, mama lui Constantin cel 
Mare, de unde au ajuns la Milano, iar apoi la Koln, unde se află şi 
în prezent. 

Să observăm cum călătorul veneţian îi numeşte „crai" pe 
„magi", adică „regi", obicei deja încetăţenit în Europa de după 
anul 1000, vreme când întreg continentul era adesea bântuit de 
epidemii, cele mai cumplite fiind cele de ciumă bubonică. Lumea 
credea că bolile sunt provocate de vrăjitori şi se temea de ei, deci 
nu era deloc potrivit să se vorbească despre „Magii de la Răsărit" 
(vezi Jean Delumeau, „Frica în Occident"), aşa că, dacă iniţiaţii 
astrologi tot erau bogaţi şi distinşi, au fost avansaţi post-mortem 
ca suverani. într-un fel, faptul că au fost primiţi de Irod sugerează 
că erau egali în rang. Totuşi, dacă ei erau domnitori şi stăpâneau 

regiuni întinse dintr-o parte a lumii veşnic afectată de conflicte, 
„regii" n-ar fi putut să-şi părăsească ţările ca să pornească într-o 
călătorie care cu siguranţă a durat mai multe luni, chiar dacă au 
mers călare. 

Referitor la incertitudinea care planează şi azi cu referire la 
numărul înţelepţilor veniţi „la ViflainT, merită să cităm un episod 
comic, relatat în romanul „Cişmigiu & Comp." de Grigore 
Băjenaru. Rugat cu multă bunăvoinţă de către Napoleon Creţu, 
profesorul de italiană, să comenteze la alegere o operă literară, 
elevul Puiu Maximilian a ales poezia „// Cinque Maggio" de 
Alessandro Manzoni, operă scrisă la moartea lui Napoleon (5 mai 
1821). 

- Perfect! s-a entuziasmat dascălul. E o poezie frumoasă, care 
îmi place şi mie foarte mult! Vrei să-mi spui ce însemnează 
„cinque Maggio"? 

- Da, dom' profesor - răspunse elevul foarte convins de 
uşurinţa întrebării, pe care o considera cu totul inutilă, întrucât 
traducerea titlului îi părea evidentă. „Cinque Maggio" însemnează 
„Cei cinci magi"\ 

Spre deosebire de obiceiurile ortodoxe, de Bobotează preoţii 
catolici nu numai că sfinţesc casa credincioşilor, ci în plus scriu cu 
cretă pe uşa de la intrare cifrele anului şi iniţialele celor trei magi, 
în cazul de faţă: 

20 + G + M + B + 09 

Actul are aceeaşi menire ca şi dragonii protectori ciopliţi de 
chinezi la colţurile palatelor: să apere locuinţa şi să sperie duhurile 
rele care ar îndrăzni să pătrundă în interior. In ultimii ani, au 
apărut abţibilduri colorate, cu textul cuvenit, care se lipesc direct 
pe uşă. Din punct de vedere magic, ele prezintă o siguranţă mult 
mai mare, deoarece inscripţia cu cretă poate fi ştearsă sau, şi mai 
rău, să fie rescrisă în ordine inversă, act de magie neagră, menit să 
favorizeze un atac demonic (vezi Râth-Vegh Istvân, „Două 
milenii de superstiţii"). 

Cetele de irozi, formate din copii îmbrăcaţi în chip de Sfinţii 
Iosif şi Măria, îngeri, magi, păstori etc, prezintă tot mai rar în 
public istoria Naşterii Domnului, dar prestigiul celor trei înţelepţi 
a rămas neştirbit. Rămâne doar riscul ca, datorită campaniilor 
publicitare ale filmelor de mare succes, numele lor să fie schimbat 
în Gandalf, Merlin şi Dumbledore... 

FRAŢII TĂMĂDUITORI 



în Cafarnaum, înainte de Răstignire, trăia un sutaş care avea o 
slugă bolnavă. Când a auzit că Mântuitorul a sosit în oraş, i-a 
rugat pe bătrânii sinagogii să intervină pentru vindecarea 
servitorului. Isus a dorit să meargă la casa omului, dar centurionul 
şi-a trimis prietenii să-1 oprească, deoarece Legea lui Moise 
considera locuinţele păgânilor ca fiind impure: „Doamne, nu te 
deranja căci nu sunt vrednic să intri sub acoperişul meu, de aceea 
nu m-am considerat vrednic să vin eu însumi la tine, dar spune un 
cuvânt şi servitorul meu va fi vindecat." (Luca 7:6) învăţătorul s-a 
minunat de credinţa soldatului şi 1-a dat ca exemplu. Când cei 
trimişi s-au întors acasă, au găsit sluga vindecată. Iată episodul 
care a generat momentul din cadrul Liturghiei euharistice când 
preotul le arată credincioşilor Trupul şi Sângele lui Cristos. 

în răstimpul petrecut printre oameni, Mântuitorul a tămăduit 
mulţi suferinzi şi a adus multă alinare bolnavilor. După înălţare, 
Dumnezeu Tatăl le-a dat şi altora harul de a vindeca în numele 
Fiului Său. Printre ei, Ieremia Valahul, un călugăr franciscan 
capucin, primul român ridicat la cinstea altarelor. S-a născut în 
Valahia Mică, primul dintre cei şapte copii ai lui Constantin şi 
Margareta Stoica. La botez, i s-a pus numele de Ion. Copilul s-a 
arătat foarte evlavios şi părinţii s-ar fi împăcat să-1 dea la o 
mănăstire din partea locului, dar el s-a întâlnit cu un moşneag cu 
chipul angelic, care 1-a îndemnat să treacă dincolo de munţi şi să 
se îndrepte către Italia. După multe peripeţii, a ajuns în Napoli, 
unde a bătut la poarta unui aşezământ minorit capucin: Sfântul 
Efrem cel Nou. Era Duminica învierii din anul 1578. Aici a intrat 
în Ordinul Fraţilor Minori şi a devenit fratele Ieremia. S-a dedicat 
îngrijirii bolnavilor. La început, le-a spălat trupurile, le-a legat 
rănile, le-a adus leacurile. N-a avut niciodată o chilie a sa, aţipea 
pe unde se putea. Apoi, harul Domnului s-a revărsat asupra sa şi a 

început să-i tămăduiască pe unii doar cu un semn al crucii. Pe 
Preşedintele Camerei Regale 1-a vindecat de lepră, doar frecându-i 
pielea cu cingătoarea de la brâul veşmântului monahal. A salvat 
mamele în pericol să-şi piardă pruncii, a tratat tumori socotite ca 
incurabile, i-a tămăduit pe mulţi bolnavi cu minţile rătăcite. A 
murit în iarna geroasă a anului 1625, în urma unei pneumonii 
dobândite cu ocazia unei vizite la un mare demnitar al Regatului 
napolitan, grav bolnav. S-a stins în faimă de sfânt şi a continuat 
după moarte să-i vindece pe mulţi dintre cei care se rugau la 
mormântul său. Autorităţile au înregistrat în manuscrise sute de 
cazuri, până în vremea Fericitului Papă Ioan Paul al II-lea, care 1-a 
canonizat în 30 octombrie 1983. 

Sfântul Părinte a considerat că tuturor popoarelor, nu doar 
celor din jurul Mării Mediterane sau din Europa, trebuie să li se 
ofere prilejul să se poată ruga, să ceară intermedierea unor sfinţi 
proprii. Criticii i-au reproşat că pontificatul său a produs „o 
inflaţie de beatificări şi sanctificări", dar el le-a solicitat 
oamenilor să recunoască sfinţenia în semenii lor, în persoanele 
întâlnite zi de zi. L-a dat ca exemplu pe inginerul polonez Jerzy 
Ciesielski, cadru universitar la Politehnica din Cracovia. „Era un 
om tânăr, cinstit, conştiincios în muncă şi de o profundă 
religiozitate. Viaţa lui a fost şi este un exemplu pentru alţii.' 1 '' A 
participat activ la viaţa comunităţii catolice, iar aspiraţia hotărâtă 
către sfinţenie era cunoscută de toată lumea. A murit în 1970, la 
doar 41 de ani, în drum spre universitatea din Khartoum (Sudan), 
unde acceptase să ţină nişte cursuri. Naufragiile n-au loc numai în 
mijlocul Atlanticului, pe vapoare de mărimea Titanicului. Ele îi 
pot surprinde, îi pot ucide şi pe pasagerii care călătoresc pe un 
fluviu nărăvaş, precum Nilul. Karol Wojtyla a remarcat că, pentru 
prietenul său, credinţa era „măsura normală a îndatoririlor sale". 
[Stanislao Dziwisz, O viaţă cu Karol, 2007] 

La noi, un astfel de om deosebit, „un sfânt al secolului XX\ a 
fost medicul Martin Benedict din Oneşti. S-a născut în 1931, în 
satul Galbeni din comuna Nicolae Bălcescu, judeţul Bacău, de pe 
malul Şiretului. S-a pregătit să devină preot la Seminarul 
franciscan din Hălăuceşti, dar în 1948 puterea comunistă a dispus 

închiderea tuturor şcolilor confesionale, astfel încât a fost nevoit 
să se mute la Liceul de Băieţi din Bacău. Deşi dorea din tot 
sufletul să se facă preot, după absolvire s-a văzut nevoit să aleagă 
un alt drum în viaţă. In 1951, a dat admitere la Facultatea de 
Medicină din Iaşi şi, în cele din urmă, a devenit medic în 1957. A 
fost repartizat la Răducăneni, un sat de moldoveni catolici, de 
unde a fost transferat foarte repede, după ce s-a aflat că umblă în 
mod obişnuit la biserică. Aşa a ajuns în Tătăreni, sat de ortodocşi, 
unde a lucrat o seamă de ani, până când a dat concurs şi s-a mutat 
la Spitalul din Bacău. Ulterior, s-a stabilit în Oneşti, unde i-a tratat 
pe toţi pacienţii cu toată dragostea şi atenţia unui franciscan. A 
intrat în secret în Ordinul Fraţilor Minori Conventuali călăuzit de 
preotul Gheorghe Patraşcu. A făcut noviciatul şi profesiunea 
simplă în anul 1976, iar cea solemnă în anul 1979. La 14 
septembrie 1980, a fost hirotonit preot în mare taină, de către 
episcopul Alexandru Todea, în biserica din Slănic Moldova. 
Autorităţile au aflat abia peste trei ani, când delegaţia condusă de 
PS. Petru Gherghef a participat la slujba de beatificare a 
Fericitului Ieremia Valahul. O fotografie publicată în albumul 
„Medicul preot Martin Benedict" (2012) îl înfăţişează în costum 
popular moldovenesc, alături de legendarul Suveran Pontif. După 
întoarcerea în ţară, au început persecuţiile: chemările la Securitate, 
interogatoriile, arestările. Poliţia politică 1-a declarat „element 
mistic fanatic''' şi „bigotin [sic!] feroce" . Au urmat câteva tentative 
de otrăvire şi încercări de asasinare prin accidente regizate. Supus 
unor presiuni psihice distructive, sufletul a rămas neclintit întru 
dragostea faţă de lucrarea Domnului, dar trupul a cedat în 12 iulie 
1986. A cerut prin testament să fie înmormântat în satul natal, 
după obiceiul franciscan, cu tălpile goale. 

La câteva zile după înhumare, apa din fântâna de lângă casa 
părintească a început să miroase şi să aibă gust de trandafiri. 
Preotul Silvestru Bejan scrie: „Vestea minunii s-a răspândit ca 
fulgerul mai întâi în satul Galbeni, în împrejurimi şi mai apoi în 
toate colţurile ţării. Intr-un timp foarte scurt, mica aşezare din 
Valea Şiretului a devenit loc de pelerinaj." Autorităţile locale s-au 
dat de ceasul morţii să vadă ce substanţă aromatică ar fi putut fi 

strecurată în puţ. Analizele chimice au ieşit negative, era obişnuita 
apă de fântână. A început supravegherea, douăzeci şi patru de ore 
din douăzeci şi patru, şapte zile pe săptămână, dar nimeni n-a fost 
văzut încercând să strecoare ceva în puţ, iar minunea a continuat 
netulburată. In disperare de cauză, s-a turnat o substanţă 
dezinfectantă în puţ. Apa a continuat să izvorască plină de 
savoarea şi mireasma dumnezeiască. Vorbă din prostime: 
„Trandafirul rămâne trandafir chiar şi între urzici." 

In 2011, ziarista Olimpia Filip de la cotidianul adevărul" a 
intervievat-o pe Sevastia Vătavu din Târgu Ocna, judeţul Bacău, o 
fostă angajată a Băncii Naţionale, sucursala Oneşti. Femeia de 73 
de ani i-a povestit că, fiind suferindă cu inima, medicii i-au 
recomandat să avorteze sarcina, deoarece ar fi pus-o în pericol. 
Medicul Martin Benedict, un om care a respectat viaţa cu începere 
din clipa concepţiei, a convins-o să nu-şi omoare fătul nenăscut. 
Dar iată că temerile cele mai negre s-au adeverit, iar ceasul 
naşterii i-a fost fatal gravidei: „în zorii zilei de 2 februarie 1976, 
la cinci fără zece, inima pacientei de 36 de ani a încetat să mai 
bată. In ciuda eforturilor medicilor, nu a putut fi readusă la viaţă. 
La ora 10.30 a fost declarat decesul şi femeia a fost transportată 
la morga spitalului din Oneşti.' 1 '' In vreme ce rudele începuseră 
pregătirile de înmormântare, doctorul făcător de minuni a readus-o 
la viaţă. I-a încălzit trupul cu sticle umplute cu apă fierbinte şi i-a 
aplicat un masaj de resuscitare. După şapte ore, Sevastiei Vătavu 
i-a revenit pulsul, iar apoi, noaptea târziu, s-a putut ridica în şezut. 
Desigur, una este să salvezi oamenii de la moarte, prin corectarea 
unor diagnostice eronate şi indicarea unor tratamente corecte (zeci 
de cazuri povestite de bolnavii însănătoşiţi), iar cu totul altceva 
este să readuci la viaţă o fiinţă prin mila şi puterea lui Dumnezeu. 

Procesul de canonizare a debutat în 14 aprilie 2007, odată cu 
ceremonia de la biserica parohială „Sfinţii Petru şi Paul" din 
Oneşti. Sincronizaţi cu dezvoltarea tehnologică din mileniul 
telecomunicaţiilor digitale, fraţii franciscani au creat mai multe 
pagini de web dedicate, precum http://martinbenedict.org sau 
http://canonizari.ofmconv.ro/pr-dr-martin-benedict/ (aici veţi găsi 
şi dosarul măicuţei Veronica Antal, de asemenea propusă să fie 

ridicată la cinstea altarelor). In 30 iunie 2012, Institutul Teologic 
Franciscan din Roman a găzduit sesiunea de închidere a 
procesului informativ diecezan asupra vieţii, virtuţilor şi faimei de 
sfinţenie a Slujitorului lui Dumnezeu preotul medic Martin 
Benedict. ,J)upă Sfânta Liturghie, celebrată de PS. Petru 
Gherghel, notarul cauzei a prezentat actele originale, copiile şi 
traducerile procesului. S-au prezentat datele generale ale 
desfăşurării procesului. După ce promotorul de dreptate a 
afirmat că nu are nimic de obiectat asupra autenticităţii actelor 
procesului, episcopul a sigilat cutiile ce conţineau documentaţia 
întregului proces pe care le-a înmânat vicepostulatorului, 
împreună cu scrisorile de recomandare, care le va duce la 
Congregaţia pentru Cauzele Sfinţilor la Roma." 

Să ne rugăm ca „părintele medic" salvator să fie primit ca un 
demn urmaş al lui Ieremia Valahul în rândul sfinţilor franciscani 
tămăduitori. 

BEATIFICAREA EPISCOPULUI 
MARTIR BOGDÂNFFY SZILÂRD 



în momentul când, în 6 martie 1945, partidul comunist a 
preluat puterea în România, a devenit clar că Uniunea Sovietică va 
începe exportul „Revoluţiei din Octombrie'''' în ţările din răsăritul 
Europei şi că vor urma o serie de schimbări radicale în toate 
domeniile vieţii publice. Plecarea Regelui Mihai I în exil şi 
proclamarea republicii populare (30 decembrie 1847) au 
reprezentat începutul calvarului pentru toate categoriile sociale: 
pentru ţărani, „lucrătorii ogoarelor" , transformaţi fără voia lor în 
membri ai gospodăriilor colective, botezate ulterior „cooperative 
agricole de producţie''''; pentru intelectuali, obligaţi să aleagă între 
înscrierea în Partidul Unic sau reeducarea cu forţa în închisori; 
pentru comunităţile de credincioşi, cărora li s-au confiscat 
locaşurile de cult şi au devenit ţinta brigăzilor de activişti, trimişi 
să proclame „adevărurile" ateismului materialist-ştiinţific. 

în 1948, şcolile confesionale au trecut în mod obligatoriu „la 
stat" , bisericii catolice i-au fost preluate bunurile şi a fost interzisă 
Biserica Unită. A urmat arestarea episcopilor şi preoţilor, fără 
deosebire de confesiune. Monahul Nicolae Steinhardt ne 
povesteşte la începutul cărţii sale „Jurnalul fericirir: „Toate 
camerele prin puşcării sunt pline de clerici de tot felul. " Mai 
târziu, când vine vorba despre celula 80 din Gherla, enumera: „în 
fiecare dimineaţă, din iniţiativa unui preot dârz şi a unor mireni 
inimoşi, se organizează o slujbă interconfesională. Stau laolaltă 
preoţi romano-catolici, uniţi, ortodocşi, pastori luterani şi 
calvinişti. Unul din luterani e partizan al mişcării liturgice 
(Berneuehner Bewegung) din cadrul protestantismului. Câţiva 
predicatori sectanţi se ţin la început de o parte. Apoi unii dintre ei 
(şi tolerantul Traian Crăcea, băiat excelent) ni se asociază.' 1 '' 

Sfântul Scaun a protestat oficial împotriva samavolniciilor 
săvârşite de noul guvern din Bucureşti şi 1-a însărcinat pe 
episcopul american Gerald Patrik O'Hara, nunţiul apostolic la 
Bucureşti, să aplice „soluţia''' de rezistenţă. în baza decretului 
papal „Nominatio substitutorum" din 29 iunie 1948, au fost 
consacraţi, în cel mai mare secret, mai mulţi episcopi de rit latin şi 
greco-catolic, tot câte trei. Fiecare dintre ei ştia că este primul, sau 
al doilea, sau al treilea dintr-o serie, fără să ştie cine sunt ceilalţi 
doi. In momentul când erau anunţaţi că predecesorul lor fusese 
pus în imposibilitatea de a-şi îndeplini munca, ei trebuiau să preia 
dificila sarcină de a-şi păstori turma în ţara lupilor. 

Unul dintre episcopii numiţi clandestin, adică fără obişnuita 
ceremonie publică de investire, a fost tânărul vicar orădean 
Bogdânffy Szilârd. Maica Clara Laslău, care, alături de Ioan 
Ploscaru, episcopul greco-catolic de Lugoj, a participat în 14 
februarie 1949 la ceremonia secretă organizată în Capela 
Nunţiaturii Apostolice din Bucureşti, avea să mărturisească peste 
ani: „Până şi azi îmi răsună în urechi vocea metalică a nunţiului, 
cum a spus: «Pe tine, frate Szilârd, te consacru martiriului!»" într- 
adevăr, peste nici două luni, în după-amiaza zilei de 5 aprilie 
1949, el a fost arestat în Oradea, unde tocmai sosise venind cu 
trenul din Satu Mare. A trecut prin închisorile din Jilava, Sighetul 
Marmaţiei, Capul Midia, ca, în cele din urmă, să moară în „Zarea" 
din Aiud, în ajunul zilei Sfântului Francisc de Assisi (3 octombrie 
1953). Nu se cunoaşte locul mormântului, deoarece cimitirul 
deţinuţilor politici, „Trei plopi", a fost nivelat cu buldozerul şi 
deasupra terenului s-au construit blocuri de locuinţe. Când 
confraţii au cerut trupul mucenicului, autorităţile comuniste au 
răspuns cu cinism că numitul a fost condamnat de puterea 
proletară şi nu va părăsi închisoarea decât după ispăşirea pedepsei. 
Se ştie doar că a fost înhumat într-un sicriu confecţionat în 
atelierul de tâmplărie al închisorii, spre deosebire de alţi 
încarceraţi, aruncaţi în groapă pur şi simplu, fără haine pe ei. 

Până când a fost răpus de o boală la plămâni (pneumonie sau 
tuberculoză), Bogdânffy Szilârd a trăit 42 de ani. Conducătorii 
comunişti i-au propus să-1 renege pe Papă şi să devină el însuşi 

conducătorul unei biserici rupte de Roma, obedientă partidului 
comunist. A refuzat şi astfel a devenit martirul fidelităţii faţă de 
Biserică. Temnicerii l-au chinuit timp îndelungat. I-au bătut tălpile 
cu o coadă de mătură până când s-a rupt lemnul. L-au suspendat 
de braţe pe un scripete. L-au închis într-o carceră goală de doi pe 
doi metri, unde s-a aruncat o găleată de apă pe podea, ca nimeni să 
nu se poată culca. L-au deportat în Dobrogea, unde a spart piatră 
în arşiţa verii, fără nici o pălărie pe cap. Sănătatea i s-a şubrezit 
din ce în ce mai mult, până când a ajuns într-o stare critică. Când a 
fost dus la infirmerie, medicul penitenciarului din Aiud a refuzat 
să-i administreze tratamentul cu penicilină şi şi-a motivat decizia 
astfel: ,£as' să moară, că nu-i nimic!" 

Am preluat toate aceste informaţii din cartea monseniorului 
orădean Fodor Jozsef, ,^i josăg elitje a XX. szăzadban" (Elita 
celor buni în secolul al XX-lea, Oradea, 2006). La elaborarea 
lucrării a contribuit şi actualul preot paroh din Cehu Silvaniei, 
părintele Kuglis Gâbor, care a tradus textele provenite din surse 
germane. 

Băiatul învăţătorului din localitatea bănăţeană Feketeto din 
judeţul Torontal (azi Crna Bara, Serbia), s-a născut înainte de 
Primul Război Mondial, în 21 februarie 1911. Pe certificatul de 
botez, apare şi numele de Ignatius, după naşul şi totodată preotul 
care 1-a botezat. La vârsta de 9 ani, familia s-a mutat în Cruceni, 
unde au stat până în 1925, când s-au stabilit în Timişoara, pe 
strada Romulus nr.43. Tânărul a studiat la Gimnaziul Piarist din 
localitate, unde a obţinut numai rezultate excelente. In mod 
surprinzător, după absolvire (1929), a preferat să se înscrie la 
Seminarul Teologic din Oradea. Cât timp a stat aici, a fost coleg 
cu Belteky Ferenc, Fedorek Lâszlo, Dr. Hosszu Lâszlo şi Szorenyi 
Mârton, ultimul fiind un bun prieten, care peste ani şi ani a 
devenit preot paroh în Jibou, iar apoi canonic de Oradea. La 
cererea guvernatorului apostolic Mayer Antal, Bogdânffy Szilârd 
a fost transferat la Universitatea de Ştiinţe Catolice „Păzmăny 
Peter" din Budapesta. 

In 4 februarie 1934, a fost sfinţit ca diacon. Câteva luni mai 
târziu, în 29 iunie 1934, episcopul Fiedler Istvân 1-a hirotonit ca 

preot în biserica Sfânta Tereza de Lisieux din Ioşia (Oradea), un 
locaş de cult nou, abia terminat, sfinţit în aceeaşi zi. In 1 iulie 
1934, la Timişoara, a celebrat prima sa liturghie solemnă. Şi-a ales 
ca motto prima frază din Magnificatul Sfintei Fecioare, în spiritul 
căreia a şi trăit: „Preamăreşte suflete al meu pe Domnul!" (Luca 
1, 46). Pe iconiţa primei liturghii apare reprezentat Sfântul 
Francisc de Assisi ajutându-L pe Mântuitorul răstignit. Pe verso, 
stă scris: „Iubirea fără cruce e imposibilă! Crucea fără iubire e 
insuportabilă!" 

In vremurile tulburi din zorii celui de-al Doilea Război 
Mondial, când statuia lui Wesselenyi a fost demontată şi mutată 
din centrul Zalăului, părintele Szilârd a militat pentru păstrarea 
limbii şi tradiţiilor maghiare. A lucrat ca profesor la Gimnaziul 
Catolic din Oradea şi a fost duhovnicul călugăriţelor Ursuline din 
oraşul Sfântului Rege Ladislau până în 21 decembrie 1939, când 
autorităţile române l-au declarat „persona non grata" şi l-au 
expulzat în Ungaria. La Budapesta, şi-a desăvârşit studiile 
academice şi a obţinut titlul de doctor în teologie la 26 iunie 1943, 
cu teza „Szinoptikus apokalipszis" (Apocalipsa sinoptică). 
Reîntors în România în toamna anului 1944, a fost numit preot la 
spitalul judeţean şi a predat la Gimnaziul Premontrei din Oradea. 
In aprilie 1947 a devenit canonic al Catedralei Episcopale din 
Oradea şi vicar episcopal. Dar toate acestea au fost doar momente 
fugare, staţii pe drumul propriei Golgote, a împlinirii sale întru 
suferinţă. 

La 40 de ani de la martiriu, în 8 octombrie 1993, a debutat 
procesul de beatificare, premiză a sanctificării. In 4 februarie 
1994, cererea înaintată de Episcopul de Oradea Mare, 
Monseniorul Tempfli Jozsef, a fost acceptată de Congregaţia 
pentru Cauzele Sfinţilor, iar Bogdânffy Szilârd a fost declarat 
„Servul lui Dumnezeu". Sculptorul Harmath Istvân a realizat un 
bust din bronz, terminat în 2000, destinat să fie amplasat în parcul 
Palatului Episcopal. 

Pentru a sublinia importanţa evenimentului, unic în ultimii 
800 de ani, episcopia bihoreana a iniţiat o serie de acţiuni inedite. 
Fiecărui protopopiat din eparhie i s-a înmânat câte un steag cu 

efigia martirului pe el. El a fost purtat din biserică în biserică, 
primit în mod festiv şi păstrat vreme de o săptămână, iar apoi 
predat mai departe, ca o sfântă ştafetă a credinţei. In 15 august 
2010, flamura festivă a sosit în Sălaj, mai precis în Şimleu 
Silvaniei, unde părinte protopop este Jitaru Szel Antal. 

Duminica următoare, stindardul de mătase a fost înmânat 
preotului paroh Lâber Ferenc din Jibou. Peste alte şapte zile, 
steagul a fost predat comunităţii romano-catolice din Suplacu de 
Barcău, de unde a plecat apoi către Ilişua, Carastelec, Cehu 
Silvaniei, Crasna, Ulmeni. La sfârşit, el va reveni în Oradea Mare, 
unde se va alătura celorlalte stindarde, reunite în vederea 
organizării ceremoniei finale. 

In prezent, au fost depuse şi se află în derulare mai multe 
cereri de recunoaştere a „sfinţilor din închisori", preoţi uniţi cu 
Roma sau de rit latin. Bogdânffy Szilârd este primul martir pentru 
credinţă din perioada comunistă, „ridicat la cinstea altarelor" . La 
27 martie 2010, Papa Benedict al XVI-lea a autorizat Congregaţia 
pentru Cauzele Sfinţilor să promulge decretul referitor la 
martiriului episcopului. El va fi adus şi înmânat de Arhiepiscopul 
Angelo Amato, Prefect al Congregaţiei pentru Cauzele Sfinţilor. 
Ceremonia de beatificare va avea loc în 30 octombrie 2010, la 
Catedrala episcopală romano-catolică din Oradea. Pentru a 
prezida celebrarea, Episcopul de Oradea, Monseniorul Lâszlo 
Bocskei, 1-a invitat pe Cardinalul Peter Erdo, Primatul Ungariei. 

LUPUL DIN GUBBIO 



Gubbio este o străveche localitate din provincia italiană 
Umbria, amintită de Iulius Cezar în „Despre războaiele galice''' cu 
numele de Iguvium. Aici au fost găsite „tăbliţele eugubiene" 
(Tabulae Iguvinae), foi de bronz inscripţionate în latină şi în 
umbriană, cuprinzând informaţii detaliate despre ritualurile 
păgâne antice. Chiar şi în prezent, peste milenii, se perpetuează 
unele tradiţii de demult. Szerb Antal ne povesteşte în „Utas es 
holdvilăg" (Călător în lumina Lunii) despre „portiţa morţilor", o 
deschizătură în formă de arc gotic, aflată la circa un metru de sol, 
prin care este scos mortul din casă, iar apoi e zidită, pentru ca 
răposatul să nu se poată întoarce acasă. La Idele lunii mai, astăzi 
în ajunul zilei Sfântului Ubaldo (16 mai), întemeietorul mănăstirii 
din localitate şi protectorul cetăţii, se organizează o procesiune cu 
lumânări terminată cu o întrecere. In Evul Mediu, meşterii olari i- 
au creat un bun renume, sporit de clericii, învăţaţii, poeţii sau 
miniaturiştii născuţi aici. In cântul XI din „Purgatoriul" , Dante 
Aligheri îl pomeneşte pe Oderisi, „podoaba Gubbiei şi a 
preamândrei arte numită «înluminură» la Paris". 

Vechea cetate se află la circa 40 km spre Nord de Assisi, 
celebrul leagăn al călugărilor franciscani. In 1206, în faţa 
monseniorului Guido, episcop de Assisi şi a comunităţii din oraş, 
tânărul Francesco Bernardone a renunţat la averea părintească, la 
haine, la orice bun pământesc şi a făgăduit să trăiască în sărăcie: 
„Căci cunoaşteţi harul Domnului nostru Isus Cristos, că El, bogat 
fiind, pentru voi a sărăcit, ca voi cu sărăcia Lui să vă îmbogăţiţi." 
A fost primul pas spre calea către sfinţenie, terminată cu 
dobândirea stigmatelor, semne ale rănilor de pe trupul 
Mântuitorului răstignit. 

Primul drum al celui cunoscut astăzi ca „ii Poverello" 
(Sărăcuţul) 1-a purtat către Gubbio. Tomasso da Celano ne 

povesteşte că proaspătul schimnic, care renunţase la straiele de 
purpură şi purta doar o cămaşă zdrenţuită primită ca pomană, a 
fost atacat de tâlhari şi despuiat încă o dată. înfrigurat şi 
înfometat, el s-a refugiat la o mănăstire benedictină, de unde s-a 
îndreptat către prietenul gubbian, care i-a dat o tunică sărăcăcioasă 
şi o pereche de sandale. Ulterior, s-a întors de mai multe ori în 
cetatea de pe coastele muntelui Igino, unde a vindecat în mod 
miraculos o femeie cu mâinile paralizate, iar alteia i-a redat 
vederea. 

Cea mai cunoscută dintre minunile săvârşite de sfântul 
Francisc în Gubbio rămâne îmblânzirea ferocelui lup, povestită în 
„Fioretti". Fiara era atât de mare şi atât de fioroasă, încât oamenii 
se temeau să iasă pe poarta cetăţii ca nu cumva să-i cadă victime. 
Lupul nu se mulţumise doar să masacreze vitele şi turmele de 
mioare, ci îndrăznise să-i atace şi pe trecătorii însinguraţi şi 
neînarmaţi. 

Sfântului i s-a făcut milă de localnici şi a decis că va merge 
să-1 întâlnească pe lupul cel rău. Cetăţenii l-au rugat să renunţe la 
intenţia sa, dar sfântul şi-a pus nădejdea în Dumnezeu, rugându-1 
să-i poarte de grijă. Aşadar, a ieşit din cetate şi s-a îndreptat către 
pădurea din apropiere. Din înaltul zidurilor, locuitorii îi strigau să 
se întoarcă. 

Lupul a ţâşnit din pădure, căscând o gură imensă, plină de 
colţi ascuţiţi. Sfântul Francisc a făcut semnul crucii către fiară, pe 
care puterea lui Dumnezeu a îmblânzit-o instantaneu. Apoi i s-a 
adresat cu blândeţe: „Vino încoace, Frate Lup. In numele lui 
Cristos, îţi poruncesc ca de acum încolo să nu mai ucizi pe 
nimeni.'''' Ascultător, lupul şi-a aplecat capul şi s-a culcat la 
picioarele Sfântului Francisc, blând ca un mieluşel. 

Sfântul 1-a dojenit pe lup, reproşându-i că terorizase întreaga 
regiune, omorând nu doar animalele, ci şi pe oameni, fiinţe create 
de Dumnezeu după chipul şi asemănarea Lui: „Frate Lup, vreau 
să fac pace între tine şi locuitorii din Gubbio. Ei nu te vor hăitui, 
iar tu îi vei lăsa să-şi trăiască viaţa liniştiţi. Toate omorurile 
dinainte îţi vor fi iertate.'" 

Lupul şi-a exprimat acordul mişcându-şi corpul şi plecându-şi 
capul. Sfântul Francisc şi-a întins mâna pentru a pecetlui 
înţelegerea, iar fiara îmblânzită şi-a întins laba şi a pus-o în palma 
omului cel sfânt. Apoi, Sfântul Francisc i-a poruncit lupului să 
intre în oraş şi să se împace cu localnicii. S-a înapoiat în cetate 
urmat ca un căţeluş de temutul animal. 

In vreme ce au străbătut oraşul, toată suflarea s-a adunat să 
vadă minunea. Ajunşi în faţa bisericii, Sfântul Francisc, cu fiara 
alături, le-a predicat oamenilor despre nemaipomenita iubire a lui 
Dumnezeu, apoi le-a urat tuturor pace şi bineţe. Locuitorii din 
Gubbio au promis cu glas tare că de atunci încolo îl vor hrăni pe 
temutul animal. Apoi, Sfântul Francisc 1-a întrebat pe lup dacă 
acceptă. Fiara şi-a aplecat capul şi şi-a sucit corpul într-un fel care 
să dea de înţeles că a acceptat înţelegerea. Apoi, lupul şi-a pus din 
nou laba în mâna sfântului, parcă pentru a întări legământul. 

Atât oamenii cât şi animalul au respectat învoiala. Lupul s-a 
aciuit pe lângă biserică şi a trăit acolo timp de doi ani. N-a mai 
atacat pe nimeni şi nimeni nu i-a făcut vreodată rău. Până şi câinii 
i-au dat pace, nu-1 lătrau când trecea pe lângă ei. Atunci când i-a 
sunat sorocul şi animalul a murit de bătrâneţe, oamenii din Gubbio 
s-au întristat foarte tare. Lupul îmblânzit reprezentase o mărturie a 
sfinţeniei lui Francisc şi devenise dovada vie a bunătăţii şi iertării 
divine. 

Sfântul a săvârşit astfel de minuni şi în alte părţi ale Italiei. In 
„Jurnalul minim", Umberto Eco ne reaminteşte că fiara din 
Alessandria a trecut printr-o transformare similară, iar biograful 
Tomasso da Celano ne pomeneşte cazul lupilor din Grecco. San 
Francesco dAssisi nici măcar n-a fost primul sfânt în faţa căruia 
bestialitatea animală şi-a depus armele. Robert Delort enumera în 
animalele şi istoria lor" mai multe întâmplări asemănătoare, ai 
căror protagonişti au fost sfânta Austreberthe, sfântul Herve, 
sfântul Remacle, sfântul Genis, sfântul Mungo, episcopul din 
Glasgow şi... sfântul Lup, episcopul din Boyeux. însă relaţia 
dintre Sfântul Francisc din Assisi şi vieţuitoarele pădurii a fost 
una atât de plină de lumina firii şi de dragoste, încât în prezent el 
este considerat patronul ecologiştilor, respectiv sfântul protector al 

mediului înconjurător. Este un lucru potrivit şi foarte necesar, 
deoarece în unele colţuri ale lumii lupii au trecut pe lista speciilor 
în pericol de dispariţie, pomelnic în coada căruia vom ajunge şi 
noi, oamenii, dacă nu vom învăţa să preţuim creaţia divină. 

SĂRĂCIA BANULUI 



„Banul găsit" înseamnă, de obicei, „ban nemuncit". Omul 
cinstit, dacă găseşte un portmoneu pierdut sau un plic doldora de 
bancnote, îl duce imediat la poliţie, altfel ar putea să fie acuzat de 
hoţie. Dar „banul găsit e ban vrăjit", precum a notat şi Vasile 
Alecsandri în subsolul baladei „Codreanu" . Mentalitatea populară 
susţine că ar trebui să ne bucurăm la vederea fiecărei monede 
scăpate jos de altcineva, deoarece ea poate deveni sâmburele 
magic al unei viitoare averi incomensurabile. Se zice că: „ban la 
ban trage", de aceea superstiţioşii consideră paraua găsită în 
praful drumului drept un magnet fermecat în jurul căruia se vor 
aduna din ce în ce mai mulţi bani. 

în Jibou, se practică obiceiul ca moneda găsită să fie 
introdusă în buzunar şi frecată discret de zona pubiană, în vreme 
ce găsitorul mormăie formula: „să vină şi tat-tu, şi mă-ta după 
tine", cu speranţa că în acelaşi buzunar se vor înghesui ulterior 
bancnotele cu portretele lui Caragiale, Blaga şi Eminescu. 
Obiceiul l-am găsit amintit şi în cartea lui Râth-Vegh Istvân, 
„Două milenii de superstiţii" , însă cu referire la bănuţii noi, 
strălucitori, tocmai puşi în circulaţie de Monetăria Statului. Tot 
acolo, este amintit obiceiul de a se bune câteva monede în apa în 
care i se face prima băiţă bebeluşului, ca apoi să nu ducă lipsă de 
ei toată viaţa. 

Dar nu toată lumea se învârte atât de aprigă în jurul banilor 
găsiţi. In 11 martie 2011, un val uriaş provocat de un cutremur a 
măturat coasta Japoniei. Apa a dărâmat case şi a pătruns în altele, 
unde a lăsat ba o servietă burduşită cu bancnote, ba un portmoneu 
bine umflat. Localnicii, oamenii recunoscuţi pentru cinstea lor, le- 
au predat la cel mai apropiat post. Dintre ruine, s-au recuperat 
sume de ordinul zecilor de milioane de dolari, care au fost 
înapoiate păgubaşilor. Unii au pus sub semnul îndoielii 

corectitudinea japonezilor. Un american, profesorul Mark West de 
la Facultatea de Drept din Michigan, a făcut un experiment în 
2003. El „a pierdut" pe străzile din Tokyo şi din New York 20 de 
portofele cu 20 de dolari (sau echivalentul în yeni). In marele oraş 
american, au fost recuperate doar şase cu toţi banii înăuntru şi 
două portofele goale. In capitala niponă, 17 au fost predate, fără 
nici un gologan lipsă. Şi nu ştiu să fi domnit vreun Ţepeş Vodă în 
Ţara Soarelui Răsare. 

Japonezilor le place că creeze obiecte decorative prin 
împăturirea hârtiei, artă numită „origami". Pentru că în multe state 
din lume banii se tipăresc pe hârtie, sub influenţa spiritualităţii 
nipone a apărut o ramură exotică, „moneygami", unde materia de 
bază pentru împăturituri sunt bancnotele de hârtie. Pe coperta unui 
manual de specialitate scrie: ,^4stfel banii Dumneavoastră vor 
dobândi mai multă valoare". Desigur, un inel decorat cu o 
inimioară, împăturit dintr-o hârtie de o mie de dolari valorează 
ceva mai mult decât o verighetă decorată cu trei diamante 
artificiale, dar din bani se poate modela orice, de la un scaun de 
toaletă (cu capac şi bazin de apă!) până la Statuia Libertăţii. 

Când Sfântul Francisc din Assisi a renunţat la toate bunurile 
lumeşti, s-a lepădat în primul rând de bani şi a cerut în repetate 
rânduri fraţilor minori să se ferească de ei ca de diavol. Episodul 
petrecut cândva în biserica Sfânta Măria a îngerilor din 
Porziuncola este relatat atât în „Memorialul întru dorinţa 
sufletului" (Vita secunda), cât şi în „Compilaţia de la Assisi", 
„Oglinda desăvârşirii" şi anonimul perugian". Un credincios a 
aşezat lângă cruce o sumă de bani, ca dar pentru biserică. După ce 
persoana respectivă a ieşit din Casa Domnului, un frate i-a luat şi 
i-a mutat pe pervazul unei ferestre. Sfântul Francisc 1-a învinovăţit 
şi 1-a mustrat cu asprime, deoarece atât Regula neconfirmată, cât 
şi Regula confirmată interzic franciscanilor să primească bani, „în 
afară de cazul unor nevoi vădite ale fraţilor bolnavi". Drept 
pedeapsă, vinovatul a trebuit să apuce cu gura una dintre monede 
şi s-o vâre într-o balegă de măgar. „Toţi cei care au văzut şi au 
auzit au fost cuprinşi de o nespusă teamă." 

Toma de Celano ne povesteşte în „Vita secunda" că doi fraţi 
minori au zărit strălucind o monedă pe drum. Unul a râs şi a 
întrebat: „Ce să facem cu balega asta?" în apropiere, era o 
leprozerie, aşa că tovarăşul lui a propus s-o ofere ca răsplată celor 
care îi îngrijeau pe bolnavi. Dar primul frate 1-a împiedicat să se 
atingă de ea, spunându-i să nu se lase înşelat şi i-a amintit de litera 
Regulii neconfirmate: „Şi dacă am găsi bani undeva, să nu le 
acordăm mai multă atenţie decât prafului pe care îl călcăm." 
Degeaba, încăpăţânatul n-a ţinut seama de avertisment. Neglijând 
Regula, s-a aplecat şi a ridicat banul. Pedeapsa divină 1-a lovit 
instantaneu: a amuţit dintr-odată, au început să-i clănţăne dinţii şi 
n-a fost în stare să scoată nici un cuvânt. „în sfârşit, aruncând 
departe duhoarea aceea dezgustătoare, buzele sale necurate s-au 
curăţat în apele penitenţei şi s-au deschis pentru laude." 

Interdicţia atingerii şi aversiunea franciscanilor faţă de bani a 
devenit binecunoscută în istorie şi, uneori, a fost percepută de laici 
ca o ciudăţenie. Alţii au profitat de ea, fără ca acest lucru să le 
facă cinste. Baronul Wesselenyi Miklos, tatăl tânărului liberal din 
grupul statuar zălăuan, era de confesiune protestantă, dar a fost 
obligat de curtea imperială austriacă să ofere găzduire unui 
capelan catolic. Cel trimis a fost fratele minorit Komâromi Dâvid 
(David din Komarno). El a sosit în septembrie 1781. Căpăţânosul 
magnat nu 1-a primit pe părinte la castel, ci a dispus să fie găzduit 
într-o casă ţărănească din sat, desconsiderare deloc deranjantă 
pentru un franciscan obişnuit să doarmă pe un prici cu o pernă 
umplută cu paie sub cap. Mişelia a fost alta. Deşi obiceiul locului 
cerea ca preotului să i se asigure bucatele în natură (făină, vin, 
ouă, slănină, sare), Wesselenyi-senior a ordonat să nu i se dea 
nimic călugărului, ci să i se aloce o sumă de bani pentru hrană şi 
încălzire. Iată un fel foarte subtil şi neobişnuit de hărţuire pentru 
a-1 determina pe capelan să părăsească repede Jiboul. 

In 1970, anul marilor inundaţii din vremea comuniştilor, a 
venit Pater Angi Csaba OFM, care 1-a slujit pe Domnul şi a 
păstorit comunitatea locală până când s-a stins din viaţă (6 
octombrie 1974). Conform „Lexiconului catolic", a fost un om 
şcolit şi statornic în credinţă. S-a născut în 1 decembrie 1917. A 

studiat la gimnaziul din Cluj. A cerut să fie acceptat în Ordinul 
Fraţilor Minori în 29 august 1934, la Mediaş. A studiat filologia în 
Şumuleu-Ciuc, teologia în Hunedoara şi a fost sfinţit ca preot în 
29 iunie 1941, la Alba Iulia. A predat diferite materii (inclusiv 
matematică şi fizică) în mai multe şcoli confesionale şi a slujit în 
mai multe parohii. In 1951, a fost arestat şi trimis cu alţi 20 de 
tovarăşi la Radna. Mi s-a povestit că Securitatea 1-a acuzat că ar fi 
falsificat bani! Cunoscând spiritualitatea franciscană (Sfântul 
Francisc: „nu trebuie să atribuim monedelor şi banilor o valoare 
mai mare decât a pietrelor'''^, nu putem decât să ne minunăm de 
rea-voinţa şi neştiinţa torţionarilor. Bineînţeles, învinuirea s-a 
dovedit a fi falsă. In 1952, părintele a fost eliberat şi i s-a stabilit 
domiciliul forţat în Dej. In 1961 a fost arestat din nou, pentru că a 
continuat să le predea catehismul tinerilor şi a fost condamnat la 7 
ani de închisoare. A scăpat ca urmare a graţierii colective din 
1964 şi a slujit în Sălard, judeţul Bihor, de unde s-a mutat în 
Jibou. Se povesteşte că a murit pe când ieşea din biserică. A fost 
înmormântat în Cluj. 

Unul dintre cele trei noduri de pe cingol, funia care încinge 
rasa franciscană, reprezintă jurământul de a trăi în sărăcie 
(celelalte două semnifică ascultarea şi castitatea). Unul dintre 
idealurile feminine minorite este domniţa Sărăcie (Domina 
Paupertate), regina tuturor virtuţilor, care preţuieşte „oamenii 
devotaţi lui Dumnezeu, plăcuţi îngerilor, amabili cu oamenii, 
aspri cu ei înşişi, milostivi faţă de ceilalţi, pioşi în comportament, 
modeşti în felul lor de a fi, cu chipul vesel, austeri în inimă, 
smeriţi în prosperitate, curajoşi în încercări, sobri la masă, foarte 
modeşti în îmbrăcăminte, care dorm puţin, ruşinoşi, temători, 
bogaţi în strălucirea fiecărei lucrări bune". 

Tocmai datorită faptului că au luat atât de în serios 
promisiunea de a trăi voluntar fără posesiuni materiale, 
franciscanii s-au trezit că lumea îi podideşte cu donaţii. 
Austeritatea vieţii şi truda neîncetată din zori până-n amurg a 
pricinuit „stânjeneala bogăţiei", problema de a utiliza eficace o 
avuţie la care renunţaseră prin făgăduinţa făcută la admiterea în 
ordin. Soluţiile adoptate constituie subiectul studiului „Sfânta 

economie" de Luigino Bruni şi Alessandra Smerilli (Editura 
Arhiepiscopiei Romano-Catolice de Bucureşti, Bucureşti, 2010). 

Cuvântul cheie este fraternitate", folosit cu blândeţea 
sufletului temător de Dumnezeu, fără ameninţarea ghilotinei. 
„Franciscanii au avut această intuiţie: «atâta timp cât există un 
sărac - sărac nu din alegere, ci pentru că îndură sărăcia - oraşul nu 
poate fi fratern». Acest concept va deveni apoi o temă 
fundamentală a Iluminismului napolitan din secolul al XVIII-lea; 
se va spune, de fapt, că fericirea este publică, pentru că ori 
suntem cu toţii fericiţi, ori nimeni nu e fericit." 

Economistul Stefano Zamagni de la Universitatea din 
Bologna, prefaţatorul lucrării, explică: „Dacă se caută un debuşeu 
pentru surplusul generat în procesul productiv, îndepărtând astfel 
bogăţia care stânjeneşte, trebuie procedat în aşa fel încât toţi 
oamenii să poată participa - cel puţin tendenţial - la activitatea 
economică. Şi astfel se naşte piaţa ca spaţiu de includere a 
tuturor. " 

Fraternizarea implicită din binecunoscutul episod al 
îmblânzirii lupului din Gubbio determină o dublă schimbare de 
mentalitate, o „pocăire" bipartită, atât din partea fiarei cât şi a 
cetăţenilor: 

„Ii spune Sfântul Francisc lupului din Gubbio: «Eşti rău când 
sfâşii ce găseşti în calea ta, dar sunt sigur că o faci pentru că ţi-e 
foame». Le va spune apoi locuitorilor din ţinutul Umbriei: 
«Convertiţi-vă şi potoliţi foamea lupului». Asta pentru a arăta că 
o convertire este reală atunci când schimbă percepţia noastră 
asupra lucrurilor şi asupra celorlalţi, determinându-ne astfel să 
ne schimbăm comportamentul." 

Sărăcia nu constituie întotdeauna un blestem, ci poate 
reprezenta o cale către fericire. A dori să nu ai înseamnă 
renunţarea benevolă la tot ce este suplimentar, fără de folos, la 
acumularea continuă provocată de viciul lăcomiei. Pe de altă 
parte, foamea lupului, mizeria poporului strică frumuseţea 
pauperităţii. Universitarii italieni îl citează pe economistul iranian 

Majid Rahnema, autorul lucrării „Quand la misere chasse la 
pauverte" (Când mizeria izgoneşte sărăcia), unul dintre experţii 
angajaţi de O.N.U., care distinge cinci forme de sărăcie: 

„[1] sărăcia aleasă de mama şi de bunicul meu, adepţi ai 
sufismului, după modelul marilor săraci ai misticii persane; 

[2] sărăcia aleasă de unii săraci din cartierul în care mi-am 
petrecut primii doisprezece ani ai vieţii; 

[3] aceea a oamenilor care trăiesc într-o lume în curs de 
modernizare, cu resurse insuficiente pentru a ţine pasul cu cursa 
pentru satisfacerea nevoilor create de societate; 

[4] cea legată de insuportabilele privaţiuni suferite de o 
mulţime de fiinţe omeneşti reduse la forme umilitoare de mizerie; 

[5] în sfârşit, sărăcia reprezentată de mizeria morală a 
claselor avute şi a unor medii sociale peste care am dat în 
decursul carierei mele profesionale ." 

Cine n-are resursele necesare să-şi hrănească şi să-şi 
îngrijească pruncii nu poate să trăiască „o viaţă sobră şi 
generoasă". „Pentru omul cu burta goală, mâncarea devine 
Dumnezeu" - ne atenţionează Mahatma Gandhi. Tocmai de aceea, 
revolta populară din decembrie 1989 n-a adus roadele aşteptate. 
Oamenii i-au ales ca lideri pe cei care au umplut alimentările cu 
produsele date pe cartelă în vremea dictaturii comuniste. „Când 
omul se află într-o astfel de situaţie, el devine cu uşurinţă robul 
celui care îi promite acea hrană." 

Există şi stări mai rele decât sclavia indusă de „bunăvoinţa 
interesată" a clasei conducătoare. Recent, presa a dezvăluit una 
dintre laturile întunecate ale Jiboului: mizeria provocată şi 
întreţinută de cămătari în colonia Cărămidarilor. Locuitorii de aici 
trăiesc de pe o zi pe alta, deoarece adesea singura lor sursă sigură 
de venit este alocaţia pentru copii. Când li s-au terminat banii, ei 
s-au împrumutat de la nişte „binevoitori" , care ulterior le-au cerut 
o dobândă peste măsură de mare. Ca să fie siguri că-şi 
recuperează banii, infractorii au confiscat actele de identitate ale 

victimelor şi s-au dus direct la oficiul poştal ca să ridice ajutorul 
de stat destinat creşterii şi educării copiilor. 

In cartea lor, Bruni şi Smerilli dedică un întreg capitol 
„Dezbaterii asupra cametei şi a dobânzii", un fenomen care a 
întunecat Evul Mediu prin exploatarea nemiloasă şi sărăcirea 
populaţiei. Franciscanii au găsit o soluţie de lungă durată: 
„Muntele de pietate" (Mons pietatis), o bancă populară care oferea 
credite accesibile, fără acte de identitate, la o dobândă de doar 
câteva procente (faţă de 30-40% cerută de băncile comerciale din 
epocă), garantată printr-un gaj de dublul valorii solicitate. 
Garanţia era recuperată integral la înapoierea datoriei. 

Sistemul a supravieţuit până în zilele noastre, sub forma 
caselor de amanet. Uneori, precum în romanul „Fereastra de sus" 
al lui Raymond Chandler, oamenii au recurs la ele nu numai 
pentru a împrumuta o sumă, ci şi pentru a depozita temporar nişte 
obiecte, obicei care a creat probleme încă de la început. La 
începutul primăverii, italienii se îmbulzeau să-şi depună ca gaj 
paltoanele şi plăpumile. Imaginaţi-vă ce s-ar întâmpla dacă în 
martie toţi şoferii ar merge să-şi amaneteze anvelopele de iarnă ca 
să scape de grija unui spaţiu de depozitare! 

„Munţii de pietate" au fost gândiţi ca o soluţie de combatere a 
mizeriei, principalul motiv al decăderii umane. Unul dintre 
primele instituţii de acest tip s-a înfiinţat în 1462 la Perugia, sub 
coordonarea a patru figuri franciscane importante: Bernardin din 
Siena, Giacomo della Marca, Michele Carcano şi Fortunato 
Coppoli. Dintre fraţii care le-au continuat truda, în ciuda opoziţiei 
manifestate de cămătari, merită menţionaţi Marc de Montegallo şi 
Bernardin din Feltre. 

Iată deci că, în mod paradoxal, primele bănci populare au fost 
fondate de un ordin călugăresc cerşetor, trăitor printre nevoiaşi, 
care a recurs la ajutorul oamenilor ca să-i sprijine pe cei 
defavorizaţi, „leproşii" comunităţii. De ce? Pentru a asigura 
tuturor fraţilor, laici sau monahi, binecuvântarea Domniţei 
Sărăcia. Prin crearea şi susţinerea unei frăţii vii, grijile cotidiene 
pot fi rezolvate sau ţinute în frâu, oferind răgazul necesar pentru 
apropierea de Dumnezeu. Pacea şi binele comunităţii reprezintă 

realizări spirituale şi împliniri sufleteşti ce nu pot fi dobândite cu 
bani. 

Sfântul Francisc le spunea celor trimişi să săvârşească 
lucrarea Domnului: 

„Trebuie să simţiţi mai mare bucurie cerşind, decât dacă un 
om pentru un ban v-ar da în schimb o sută de dinari, deoarece 
tuturor celor cărora le cereţi de pomană le oferiţi în schimb 
iubirea lui Dumnezeu, spunând: «Din iubire faţă de Domnul 
Dumnezeu, faceţi-vă pomană cu noi!» Şi faţă de această iubire 
cerul şi pământul sunt nimic.'" 

SFINŢI EUROPENI DIN AFARA 
CREŞTINĂTĂŢII 



Unul dintre oaspeţii simpozionului franciscan găzduit la 
sfârşitul lunii mai în Grădina Botanică din Jibou a fost preotul Dr. 
Silvestru Bejan, delegat general pentru ecumenism şi dialog inter- 
religios al fraţilor minori conventuali, o misiune de mare 
răspundere. Sfântul Francisc din Assisi este una dintre figurile 
spirituale de marcă, recunoscute şi respectate pe tot mapamondul, 
de credincioşii din cele mai diferite religii. El a devenit cu 
adevărat „sfântul fraternităţii universale". Mesajul său: „Pace şi 
bine!" este uşor de tradus în orice limbă şi pe înţelesul tuturor 
oamenilor. De aceea, deliberat, Fericitul Papă Ioan Paul al II-lea a 
ales cetatea unde s-a născut „sărăcuţul Domnului" ca loc de 
întâlnire a liderilor spirituali din toate colţurile lumii. 

In cartea sa, „Karol Wojtyla, omul sfârşitului de mileniu", 
ziaristul Luigi Accattoli a rezervat acestui eveniment fără 
precedent un întreg capitol. In 27 octombrie 1986, în străvechiul 
oraş din provincia italiană Umbria, s-au adunat 160 de invitaţi, 
membrii a 32 de organizaţii creştine, 2 ebraice şi 26 necreştine: 
patriarhi, bonzi, imami, şamani, rabini, şintoişti, sikhi, jainişti şi 
zoroastrieni. La început, fiecare grup s-a rugat în locuri diferite, 
apoi s-au întâlnit cu toţii în marea piaţă de lângă Basilica San 
Francesco: adunarea comună, care a durat trei ore, a fost 
transmisă de televiziunile din lumea întreagă. A fost un mare 
spectacol de ţinută, persoane bărboase, psalmi şi cântece." S-au 
împărţit ramuri de măslini, s-au eliberat porumbei albi, s-au aprins 
torţe (bineînţeles, amerindienii au fumat „pipa păcii"), s-au înălţat 
braţe către cer sau pentru a-i îmbrăţişa pe alţii. S-a cerut instituirea 
unei zi de „armistiţiu general" la nivel mondial, dar iniţiativa a 
rămas fără ecou, luptele au continuat şi au murit oameni în Liban, 
Iran, Irak, Afganistan, America Centrală... Dar „spiritul Assisi" s- 

a propagat, astfel încât întâlnirile dintre liderii spirituali au 
continuat în diferite puncte ale globului. Papa Ioan Paul al II-lea a 
revenit la Assisi, însoţit, încă o dată, de reprezentanţii mondiali ai 
diferitelor religii, în ianuarie 1993, în timpul conflictelor din fosta 
Iugoslavie şi ulterior, la 24 ianuarie 2002, după teribilul atentat de 
la 11 septembrie 2001. 

După 25 de ani, în 27 octombrie 201 1, Papa Benedict al XVI- 
lea a organizat un pelerinaj interreligios la Assisi, eveniment 
jubiliar pus sub semnul Păcii şi Adevărului. Conform sitului 
catholica.ro, au participat 300 de delegaţi din 50 de ţări, printre 
care şi Julia Kristeva, o filosoafă franceză originară din Bulgaria, 
promotoare a feminismului, care a vorbit în numele 
„necredincioşilor". Oaspeţii au călătorit cu un tren special, format 
din şapte vagoane. Pe parcurs, garnitura şi-a încetinit mersul de 
câteva ori, pentru a permite oamenilor să-1 vadă pe Sfântul Părinte 
şi să fie binecuvântaţi: „Religiile nu trebuie să fie niciodată motiv 
de violenţă. Credinţele şi dialogul interreligios sunt şi trebuie să 
fie la temelia păcii." Seara, un moment impresionant a fost cel al 
încredinţării lămpilor păcii. în vreme ce corul intona un cântec pe 
versurile cunoscutei rugăciuni ,JDoamne, fă din mine un 
instrument al păcii", optzeci de tineri de naţionalităţi diferite au 
luat, ca de Paşti, „lumină din Lumină" şi a împrăştiat-o „urbi et 
orbi", în mâinile reprezentanţilor diferitelor religii: „Cunosc o altă 
omenire, aceea pe care adesea o întâlnesc pe drum, aceea care nu 
strigă, aceea care nu striveşte pentru a se evidenţia peste ceilalţi 
oameni, aceea care nu ştie să fure pentru a avea. Cred, cred în 
această omenire care trăieşte în tăcere, care încă ştie să 
roşească, care ştie să-şi plece ochii şi ştie să scuze. Aceasta este 
omenirea care mă face să sper." Conform Radio Vatican, 
delegaţia Patriarhiei Române a fost formată din IPS Iosif, 
mitropolit ortodox pentru Europa occidentală şi meridională şi PS 
Siluan, episcop al Eparhiei ortodoxe române din Italia. 

Exemplul întâlnirilor interreligioase din Assisi m-a 
determinat să caut exemple ale convieţuirii şi înţelegerii dintre 
diferitele culte în trecutul şi prezentul Lumii Vechi. Cercetările au 
produs rezultate neaşteptate, uimitoare, spectaculoase, incitante - 

o adevărată „mană cerească" pentru „sezonul mort" din perioada 
vacanţei de vară, când lumea caută articolele de tip „magazin 
cultural", ca să se destindă un pic. Iată un subiect care s-ar putea 
să fie pe placul tuturor. Precum fratele Soare", întruchiparea 
Domnului, ne luminează şi ne încălzeşte pe toţi, nici în domeniul 
credinţei nu există vreun monopol. Pe tot cuprinsul Europei, au 
trăit oameni dăruiţi cu harul sfinţeniei, din cele mai variate 
comunităţi religioase. In Germania medievală, moaştele unui rabin 
sfânt au fost revendicate de creştinii din Mainz, legendă pomenită 
ca atare în „Enciclopedia iudaică" (Jewish Encyclopedia, 1906), o 
lucrare academică cât se poate de serioasă. La fel de stranie şi 
incredibilă pare povestea Tăicuţului Rozelor, poetul sufit, prieten 
cu celebrul sultan Soliman Magnificul, înmormântat în „buricul" 
Budapestei, pe Dealul Trandafirilor, azi cel mai nordic loc de 
pelerinaj al musulmanilor. Transilvăneanul Korosi Csoma Sândor 
este singurul occidental ridicat la rangul budist de „Iluminat" 
(Bodhisattva), fiinţă spirituală evoluată, pentru care şinele se 
confundă cu colectivitatea. 



MOAŞTELE RABINULUI AMRAM DIN MAINZ 

,Jeşiva" este o instituţie evreiască tradiţională de învăţământ 
superior religios, unde tineretul iudeu studiază Tora (Pentateuh-ul: 
cele Cinci cărţi ale lui Moise) şi cărţile de rugăciuni (Sidur şi 
Mahzor). In secolele X-XI, principalele centre de învăţământ iudaic 
din Europa au fost cele din Franţa, Italia, Spania şi Germania. 

Rabinul (învăţătorul) Amram din Mainz (Mayence, Mentz) a 
fost conducătorul ieşivei din oraşul său natal. Cândva, pe parcursul 
secolului al X-lea, el i-a pregătit pe tinerii din aşezarea de pe malul 
stâng al Rinului, iar apoi, când comunitatea mozaică s-a înmulţit şi s- 
a răspândit, a plecat în Koln, unde a întemeiat o şcoală similară. 
Pentru a-i apropia de cele sfinte, le cerea elevilor să respecte Legea, 
să se roage neîncetat şi să postească la timpul cuvenit. Anii au trecut 
în bună pace, dar înţeleptul a îmbătrânit. Când a simţit că se apropie 
clipa despărţirii, şi-a chemat învăţăceii şi i-a rugat ca, după obştescul 
sfârşit, să-i ducă trupul înapoi în localitatea de baştină. A dorit să fie 

înmormântat şi să se odihnească alături de părinţii săi. Distanţa dintre 
cele două cetăţi este de circa 150 kilometri, în susul fluviului. Tinerii 
au început să se codească şi n-au acceptat însărcinarea, deoarece se 
temeau că vor întâmpina obstacole din partea autorităţilor. Dacă a 
văzut că nu vor să-i împlinească ultima dorinţă, rabinul Amram i-a 
rugat doar să-i pună trupul într-un sicriu şi să-1 ducă la bordul unei 
bărci. Atunci vor vedea şi vor înţelege voia Domnului. 

într-adevăr, când bunul profesor a răposat, elevii l-au pus într-un 
coşciug, l-au aşezat în barcă şi, spre uimirea tuturor, ambarcaţiunea 
s-a desprins de la mal şi a început să urce, singură, fără vele sau 
vâslaşi, pe firul apei. Lumea a fugit să vadă minunea. Unii s-au urcat 
în alte vase, ori au alergat pe mal, ori au încălecat degrabă. Când a 
ajuns în Mainz, deşi nu era nimeni la bord care s-o cârmească, mica 
navă s-a întors către mal şi a acostat acolo. Toţi locuitorii au venit să 
vadă minunea. Era clar, o asemenea faptă fără precedent se săvârşise 
numai prin lucrarea şi puterea lui Dumnezeu, iar despre bătrânul 
dascăl se ştia că a murit cu faimă de sfânt. Evreii s-au pregătit să-1 
îngroape aşa cum lăsase cu limbă de moarte, alături de tatăl şi de 
mama lui, dar arhiepiscopul din oraş a aflat întâmplarea şi a 
considerat că, potrivit tradiţiilor bisericeşti creştine, sfântul dovedit 
trebuie să fie îngropat cu toate onorurile în catedrala din oraş. 
Precum în cazul ,Madonnei Negre" (la Moreneta) din Monserrat, 
importanţa personajului n-a contat. Sicriul cu corpul neînsufleţit a 
devenit neînchipuit de greu şi nu a putut fi deplasat în niciun fel. 
Atunci, arhiepiscopul a hotărât să se construiască o biserică chiar 
acolo, pe malul fluviului, deasupra ambarcaţiunii. Există o 
reprezentare a ei, datând de la începutul secolului al XLX-lea, care 
înfăţişează o clădire aflată pe mal, lângă poarta cetăţii. „Die Amram 's 
Kirche" a fost vizitată de călătorul Moses Şofer (1762-1839). 

Ca nu cumva iudeii să fure corpul cuviosului răposat, a fost 
chemată straja înzăuată şi pusă să păzească neîncetat coşciugul. Intr- 
o noapte, sfântul „confiscat' li s-a arătat în vis învăţăceilor din Koln 
şi le-a spus că la o anumită dată, fix la miezul nopţii, gardienii vor 
adormi cu toţii şi atunci se va ivi prilejul să i se recupereze rămăşiţele 
pământeşti. într-adevăr, la ceasul anunţat, paznicii au căzut într-un 
somn adânc şi, precum în romanul „A Morbid Taste for Bones" de 

Ellis Peters, a fost adus un alt trup şi strecurat în sicriu. Astfel, în 
sfârşit, rabinul Amram a putut să se odihnească în pace alături de 
părinţii săi, aşa cum ceruse cu limbă de moarte. 

Iată o legendă plină cu întorsături neprevăzute, minuni, rivalităţi, 
îndărătnicii şi intrigi omeneşti. Insă există o problemă. Creştinii au şi 
ei o poveste foarte asemănătoare, cea a stareţului benedictin 
Emmeran din Regensburg, care a trăit cu vreo trei secole înainte de 
învăţătorul din Mainz. 

Sfântul Emmeran (Emmeramus, Emmeran, Emeran, 
Heimrammi, Haimeran sau Heimeran) este prăznuit (şi în calendarul 
ortodox) în 22 septembrie. Vorbind despre primii misionari creştini 
din Occident, Nicolae Iorga i-a numit descălecători de ţară în cel mai 
desăvârşit şi mai glorios înţeles al cuvântului: „Servitori devotaţi ai 
Sfintei Biserici, unelte supuse ale Papei, jertfitori pe altarul lui 
Hristos, aşa se simţeau ei în predicaţia, în lupta şi în sacrificiul lor 
ca în opera de cultură, sub toate raporturile, pe care, fără niciun 
ajutor al puterii laice, o îndeplineau în mijlocul unor neamuri ce n- 
aveau pentru ei decât o singură calitate: cea religioasă.'" 

S-a născut în Franţa, la Poitiers, într-o familie de nobili din 
Aquitania. Când a auzit că păgânismul şi idolatria revin în Germania, 
s-a îndreptat într-acolo. A urcat pe Valea Loarei, a trecut prin 
Pădurea Neagră şi a coborât pe albia Dunării, până în Bavaria, unde a 
întemeiat mănăstirea benedictină din Regensburg (localitate numită 
cândva Ratisbom). A devenit stareţul acesteia şi, ulterior, a fost ales 
ca episcop al ducatului. Păstorirea noilor convertiţi n-a fost lipsită de 
primejdii şi a condus în cele din urmă la martiraj. A fost confesorul 
lui Uta (sau Ota), fiica ducelui Theodo I. Ea i-a mărturisit că avea un 
drăguţ la curte, un om foarte influent şi că rămăsese însărcinată cu el. 
Sfântul Emmeran a mustrat-o cu blândeţe şi a sfătuit-o să 
mărturisească totul tatălui ei, ca să fie iertată, apoi a plecat în 
pelerinaj către Roma, pe Via Julia Augusta. Furioasă că sfatul n-a 
ajutat-o cu nimic, domniţa 1-a minţit pe domnitor şi i-a spus că 
sfântul ar fi fost părintele copilului. Ducele 1-a trimis pe fiul său, 
prinţul Lantpert, după prelat. După cinci zile de urmărire, l-au ajuns 
din urmă în Kleinhelfendorf, în partea sudică a Munchen-ului. L-au 

prins şi l-au torturat cu sălbăticie, ca să-1 facă să mărturisească un 
păcat nesăvârşit. 

Fraţii Vitalis şi Wolflete l-au găsit înecat în sânge şi au încercat 
să-1 îngrijească. L-au transportat în Anschheim, în biserica Sfântul 
Petru, un ansamblu fortificat, unde şi-a dat obştescul sfârşit. A fost 
înmormântat acolo, după care a plouat neîncetat vreme de 40 de zile. 
Ulterior, moaştele au fost dezgropate ca să fie mutate într-un loc mai 
sigur. Ca şi în cazul rabinului Amram, rămăşiţele au fost îmbarcate 
pe o plută, care a început să coboare pe apa Isarului, un râu care se 
varsă în Dunăre. Când a ajuns la confluenţa cu marele fluviu 
albastru, ambarcaţiunea a început să urce în mod miraculos, parcă ar 
fi fost trasă de un cablu nevăzut. Aşa a plutit până la Regensburg, 
unde s-a oprit. Sfântul a fost dus mai întâi la biserica Sfântul 
Gheorghe, de unde a fost mutat de episcopul Gawibaldus într-o 
biserică special construită pentru el. In 1642, clădirea a fost distrusă 
de un incendiu, astfel încât moaştele au rămas aici doar până în 1645, 
când au fost mutate în vechea mănăstire benedictină. 

Precum se vede, Amram şi Emmeram sunt amândoi nişte sfinţi, 
numele le sună cam la fel, legendele lor seamănă, cu precădere în 
partea când vine vorba despre ambarcaţiunile care urcă de la sine 
către deal. Noi ne-am propus doar să le reamintim existenţa, mai cu 
seamă într-o epocă în care tinerii au libertatea de a călători oriunde şi 
pot descoperi locuri mult mai interesante decât berăriile din 
Munchen, stabilimentele franceze ori cafenelele din Amsterdam. 



INTRE POEZIE ŞI OPERETA: GUL-BABA 

Soliman Magnificul a fost sultanul otoman care a cucerit 
cetăţile Belgradului (1521) şi Budei (1541), obligându-1 pe 
arhiducele Ferdinand de Austria să renunţe la titlul de rege al 
Ungariei şi să-i plătească tribut vreme de un cincinal. La el acasă, 
este cunoscut ca Soliman Legiuitorul. Recent a devenit eroul unei 
telenovele istorice fastuoase, difuzată de televiziunile din mai 
multe ţări europene. A fost într-adevăr o fire dreaptă şi romantică. 
A iubit o singură femeie, o rusoaică cu numele de Roxelana, aşa 

că în vremea lui, porţile celebrului harem din Istambul au rămas 
închise. A sprijinit artele, literatura şi arhitectura. 

Unul dintre prietenii care l-au însoţit în campaniile militare a 
fost poetul sufit Cafer, supranumit Giil Baba, nume care înseamnă 
„Tăicuţul Rozelor". El a fost un derviş războinic din ordinul 
călugăresc Bektaşi, care propovăduia o mistică îmbrăţişată de 
mulţi dintre ieniceri, „copiii de suflet ai Domnului". A murit în 
toamna anului 1541. Unii zic că a căzut în timpul luptelor pentru 
cucerirea cetăţii de pe Dunăre, alţii susţin că s-a stins pe parcursul 
ceremoniilor de după ocuparea Budei. Cert este că sultanul 1-a 
plâns amarnic, a pus să fie construit un mausoleu octogonal (o 
„turbe") şi a fost unul dintre cei care i-au dus sicriul înăuntru. 
Ulterior, în calitate de Calif (conducător spiritual al Islamului), 1-a 
declarat sfânt protector al oraşului, titlu păstrat până azi. 

Legenda susţine că Giil Baba ar fi introdus cultura 
trandafirilor în Ungaria. Frumoasele flori au fost cultivate pe 
dealul numit şi azi Rozsa-domb, nu departe de podul Margareta. 
Adevărul este că rozele au fost dintotdeauna cunoscute în Câmpia 
Panonică, dovadă fiind legenda Sfintei Elisabeta (1207-1231). 
Când soţul prinţesei arpadiene, corniţele Ludovic al IV-lea de 
Turingia, a încercat s-o surprindă în vreme ce le ducea de mâncare 
săracilor, pâinile din şorţul ei s-au transformat în trandafiri. Când 
a rămas văduvă, a intrat în ordinul franciscan terţiar, a cărei 
patroană este în prezent. 

Se pare că Tăicuţul Rozelor ar fi introdus în Ungaria un anumit 
soi de flori şi anume cel folosit de bulgari pentru obţinerea „uleiului 
de trandafir", produs folosit în cosmetică, în arta culinară, în igienă 
şi într-o serie de ceremonii magice. Publicistul Toth Bela (1857- 
1907), a cărui „Curiosa Hungarica" a reprezentat resortul 
declanşator în scrierea „Curiozităţilor sălăjene", susţine că aşa cum 
călugării (bizantini sau persani) au furat ouăle fluturelui de mătase şi 
le-au scos prin contrabandă din China, ascunzându-le în bastoane de 
călători, Giil Baba a strâns seminţele rozelor balcanice şi le-a pitit în 
boabele mătăniilor pe care le-a numărat liniştit, în vreme ce arnăuţii 
îi perchiziţionau bagajele şi hainele. 



39 Pre- Supunere 

Este adevărat că dervişii Bektaşi permit consumarea 
băuturilor alcoolice şi participarea femeilor la ceremoniile 
religioase. Toth Bela s-a distrat copios urmărindu-i pe pioşii 
pelerini, veniţi de departe să se roage la mormântul sfântului 
budapestan. După ce toată dimineaţa se închinau bătându-şi 
frunţile de podeaua monumentului, ei plecau seara să închine un 
pahar de vin în crâşma „Trei-de-opt": 

„îngerul Izrafil şede în al şaptelea cer şi înregistrează fidel, 
în fiecare zi la miezul nopţii, toate faptele oamenilor, bune sau 
rele. Acum, el este nevoit să treacă în dreptul acestor hagii ai lui 
Gul Baba câte un zero imens, deoarece, amintiţi-vă cele învăţate 
în gimnaziu, plusul şi minusul se anulează reciproc. Acesta este 
un adevăr matematic atât de semnificativ, încât rămâne valabil 
chiar şi în Rai. Deci, atunci când cântăreşte activitatea dervişilor 
din Buda, mai presus amintitul înger Izrafil este nevoit să tragă 
concluzia că ei, practic, n-au făcut nimic. Ori, în Coran se spune 
că fericit e cel care n-a făcut nimic. Prin urmare, merituoşii hagii 
sunt oameni fericiţi, atât în cer cât şi pe pământ - în ultimul caz, 
numai dacă straja de noapte nu i-a săltat la ieşirea din Trei-de- 
opt, când, însufleţiţi de excelentul vin de Buda, au răcnit cu prea 
multă însufleţire frumosul cântec turcesc: Ya fakir Yusuf celebi!" 

Şi Eminescu cunoştea legenda. într-un ciclu de articole 
publicate între 17-28 noiembrie 1876, cu numai câteva luni înainte 
de proclamarea independenţei României, el scria: 

„Românul nu urăşte decât pe cei ce i s-au băgat în suflet şi ca 
dovadă putem aduce pe românii din Turcia. E sigur că ei trăiesc 
sub acelaşi regim ca şi bulgarii, sârbii şi grecii; cu toate acestea 
ei trăiesc bine cu turcii şi le ţin partea. Nici aicea nu-i urâm pe 
turci, deşi desigur că ei numai dovezi de iubire nu ne-au dat 
niciodată. Ungurii n-au decât să se întrebe pe cine-i urăsc ei ca 
să ştie pe cine urâm şi noi. Credem că asta-i destul de clar, deşi, 
în emoţiunea noastră, n-am ajuns încă să facem hagialâc la 
mormântul lui Giil-Baba.' 1 '' 

Povestea eremitului care a cultivat trandafiri sfinţi într-o 
grădină sacră a Domnului i-a inspirat pe libretistul Martos Ferenc 
şi pe compozitorul Huszka Jeno să scrie o operetă cu titlul „Giil 
Baba", reprezentată la ,JCirăly Szinhăz" din Budapesta, în ziua 
Sfântului Nicolae din 1905. Acum aveţi posibilitatea să urmăriţi 
reprezentaţia Operei Maghiare de Stat din Cluj, unde este inclusă 
în programul stagiunii 2012-2013, cu Szeibert Istvân, Veress 
Ildiko, Adâm Jânos, Herdlicska eva, Venczel Peter, Molnâr Jânos, 
Olcsvâri Arpad, Fiilop Mârton în distribuţie. Regizoare este Gy. 
Tatâr Eva. 

In trecut, au existat şi câteva reprezentaţii sălăjene. La 
începutul anilor '50, o trupă de amatori din Şimleu Silvaniei a 
inclus opereta în repertoriu, alături de „Răpirea sabinelor''' şi 
„Scaunul fermecat". Pe afişele păstrate ca depozit legal la 
Biblioteca Naţională din Budapesta sunt trecute numele lui Acsâdi 
Elek, Boros Aladâr, Cserne Sândor, Hauler Jânos, soţii Mârtonfi, 
Miklosi Ida, Moty Ilona, Orsos Zoltân, Pollach Lâszlo, Surânyi 
Jozsef, Szarvadi Imre. Entuziasmul n-a durat mult. Curând, noile 
autorităţi ale puterii proletare n-au permis decât interpretarea unor 
texte de brigadă, destinate să-i înfiereze „pe burjui şi pe chiaburi". 

Ca în orice operetă, intriga cuprinde înfiorător de multe 
naivităţi. Diacul (studentul) Gâbor se îndrăgosteşte de 
preafrumoasa turcoaică Leila, fata lui Giil Baba. împreună cu 
Mujko, prietenul său ţigan scripcar, pătrund în spaţiul sacru. La 
noi, se zice că nu-i păcat să furi flori din grădini şi sărutări de la 
fete. In schimb, la musulmani, ruperea unui trandafir dedicat 
Domnului este socotită ca o profanare şi se pedepseşte cu moartea. 
Garda templului îi surprinde, îi arestează şi îi predă lui Ali-Paşa. 
Conform legii, intruşii sunt condamnaţi la moarte, dar, deşi paşa 
doreşte să o alăture haremului pe Leila, îi permite tânărului 
îndeplinirea unei ultime dorinţe: să rămână în grădină împreună cu 
fata până la căderea întunericului. Giil Baba, un tată grijuliu şi un 
drept-credincios care nu crede în violenţă, intervine la măritul 
paşă şi încearcă să salveze viaţa diacului. Ali-Paşa îi acordă 
graţierea, dar cu condiţia ca Leila să-i devină soţie. Tânăra 

îndrăgostită acceptă, dar, când află de aranjament, Gâbor încearcă 
să-1 înjunghie pe turc. Totul pare să fie pierdut, dar Tăicuţul 
Rozelor consideră că nu este permis ca un om să fie omorât pentru 
o floare şi îşi distruge trandafirii, spunând că a fost lucrarea 
Domnului, un semn divin destinat să atragă atenţia asupra 
respectării vieţii omeneşti. Ali-Paşa cedează, dar pe Giil Baba îl 
cuprind remuşcările. Leila îi promite că, de acum înainte, vreme 
de secole, tinerii îndrăgostiţi îi vor aduce flori la mormânt în semn 
de eternă recunoştinţă. 

Piesa a inspirat şi câteva filme, mai mult sau mai puţin 
apropiate de libretul original. Primul, intitulat chiar „Giil Baba" 
(1940), cu Jâvor Pâl şi Szeleczky Zita în rolurile tinerilor 
îndrăgostiţi, se termină cu excluderea triumfală a studenţilor din 
cetate. Ei mărşăluiesc pe parcă s-ar pregăti să se întoarcă a doua zi 
de dimineaţă şi să-i dea afară pe turci din Buda. Grădina cu roze 
sacre nu scapă neîntinată nici în „Găbor diâl? (1956), cu Zenthe 
Ferenc şi Krencsey Marianne ca protagonişti. De data aceasta, 
prietenul diacului leit Errol Flynn este un tovarăş de petreceri pe 
nume Suki Balâzs (Sinkovits Imre), care se îndrăgosteşte de 
Veronika (Andahâzy Margit), sclava unguroaică a Leilei. Scenele 
de luptă sunt mult mai numeroase, parcă pregătind Revoluţia din 
23 Octombrie: în debut, sunt eliberate fecioarele aduse paşei; în 
final, studentul îl înfruntă în duel pe nemilosul paşă. Tăicuţul 
Rozelor a fost interpretat în ambele pelicule de Komives Sândor, 
care rămâne un părinte iubitor şi un sfânt preţuitor al omului, 
creaţie Dumnezeiască. 



SFANŢUL CALVINIST DIN TIBET 

La Darjeeling, în India, există un stâlp octogonal înconjurat 
de un gărduleţ scund, plasat în cimitirul europenilor, un loc de 
pelerinaj unde vin să se roage bonzi din Japonia, lama din Tibet, 
budişti din China sau Coreea, orientalişti din toată lumea şi, 
arareori, câte un secui sosit de la mare depărtare, de „acasă", 
dornic să-1 salute pe unul dintre fiii neamului salvat de prinţul 
Csaba, fiul lui Attila. Monumentul marchează locul unde a fost 

îngropat Korosi Csoma Sândor (Alexander Csoma de Koros), 
eruditul fondator al tibetologiei, autorul primului dicţionar 
tibetano-sancrit-englez şi a primei gramatici tibetane, primul 
european trăitor într-o lamaserie, un veritabil ascet care a iniţiat 
joncţiunea între spiritualitatea extrem-orientală şi credinţele 
Apusului. 

Pe glob, există mai multe expresii ale cinstirii acestui om cu o 
viaţă exemplară. In celălalt capăt al lumii, la Universitatea Taisho 
din Tokio, s-a dezvelit în 22 februarie 1933 o statuetă realizată de 
sculptorul Csorba Geza, ce poartă următoarea inscripţie: KOROSI 
CSOMA SÂNDOR / THE BODDHISATTVA OF THE 
WESTERN WORLD / CSORBA. „Bodhisattva" reprezintă o 
,fiinţă iluminată", un sfânt budist care alege să nu intre în 
Nirvana, ci rămâne în preajma noastră ca să ajute evoluţia tuturor 
celorlalte suflete. Evenimentul este cu atât mai inedit cu cât, în 
fapt, este vorba despre un creştin protestant de confesiune calvină 
(reformată), rit în care nu există cultul sfinţilor. 

In studiul său, „Bodhisattva Csoma de Koros: mit ori 
realitate?", Marczell Peter a prezentat mai multe relatări legate de 
eveniment şi a atras atenţia asupra faptului că manifestarea a fost 
percepută, descrisă şi interpretată diferit în Japonia şi Ungaria, 
„întrucât nu o dată s-a făcut uz de licenţe poetice care i-au 
pervertit esenţa". Readus cu surle şi trâmbiţe în atenţia publicului 
maghiar, sentimentul de respect datorat savantului deschizător de 
drumuri s-a transformat într-o veneraţie cu substrat religios, iar 
ghinionistului călător care a pornit către Asia Centrală şi a ajuns în 
India i s-a compus o hagiografie exotică, cu iz senzaţionalist, însă 
neînchipuit de populară. Textul complet se găseşte în traducere 
engleză pe Google Books. 

In Ardeal, toţi elevii maghiari au citit romanul scris de Korda 
Istvân, ,yA nagy ut" (Marele drum, 1956), publicat atât la 
Kriterion-ul bucureştean cât şi la Dacia clujeană, deoarece a făcut 
parte din bibliografia şcolară obligatorie. Alţi scriitori, alte opere 
dedicate lui Csoma: Baktay Ervin (Rătăcitor prin depărtări, 
1934), Debreczy Sândor (1937), Cholnoky Lâszlo (1940), Miillner 
Andrâs (2000), Siito Zsolt (Albastru de Himalaya, roşu de Tibet). 

Pe de altă parte, foarte puţini români cunosc viaţa, peripeţiile şi 
opera acestui „Marco Polo de Transilvania", cum 1-a supranumit 
Ştefan Mako într-un articol din „România UberS\ Pe vremea lui 
Nicolae Ceauşescu, cu ocazia bicentenarului naşterii, comitetul de 
partid a transmis o directivă pentru omagierea academică a lui... 
Alexandru Ciorna de Criş, considerată postrevoluţionar ca un act 
de confiscare oportunistă. Oricum, iniţiativa a rămas fără un ecou 
concret în rândurile publicului larg. 

Korosi Csoma Sândor s-a născut în primăvara tumultuosului 
1784, într-o familie secuiască de grăniceri, mici nobili din 
Comitatul Trei Scaune, însărcinaţi să apere ţara de incursiunile 
tătăreşti. Cum a dovedit interes faţă de învăţătură, în 1799 taică- 
său 1-a înscris la Colegiul reformat Bethlen (numit şi 
Bethlenianum) din Aiud. Cum n-a avut bani de studii, a făcut 
parte dintre „neutralişti", elevii care i-au slujit pe alţii şi au muncit 
ca să poată învăţa. Despre această perioadă au scris Ujfalvy 
Sândor şi Hegedus Sâmuel. Din primul an, Csoma a devenit 
premiantul clasei. A dovedit un talent deosebit pentru învăţarea 
limbilor străine. Şi-a propus să plece în Asia, să descopere locul 
de unde au pornit cele şapte triburi ale maghiarilor. Dormea pe 
podea, se hrănea cu pâine, brânză, legume şi fructe. în 1815, a 
dobândit o bursă la Universitatea din Gottingen, unde a studiat 
până în 1818. Aici 1-a întâlnit pe zălăuanul Salamon Jozsef (1790- 
1781), care se pregătea să devină profesor. A studiat araba şi turca 
cu profesorul de studii biblice şi orientalistul Johann Gottfried 
Eichhorn. La terminarea facultăţii, vorbea şi scria în 13 limbi, 
drept care i s-a propus să devină profesor la Aiud, dar tânărul le-a 
mărturisit dascălilor că n-a încetat să se pregătească pentru marea 
expediţie a vieţii sale. 

A plecat cu un paşaport temporar, prin Sibiu şi pasul Turnul 
Roşu, înspre Bucureşti, în 23 noiembrie 1819. După Anul Nou, şi- 
a continuat călătoria prin Bulgaria. Ar fi dorit să ajungă la 
Istambul, dar acolo izbucnise o epidemie de ciumă, aşa că din 
Plovdiv s-a dus către sud. S-a îmbarcat către Alexandria în portul 
Enos. De acolo, şi-a continuat drumul prin Cipru, Beirut, Tripoli, 
Latakia (Siria), Aleppo, Moşul şi Bagdad, unde a ajuns în 21 iulie 

1820 şi a fost găzduit de croitorul slovac Anton Swoboda. In 
octombrie, în Teheran, s-a îmbrăcat în haine persane şi şi-a luat 
numele de Skander-beg. A pornit mai departe în 1 martie 1821. 
Din cauza războiului turco-persan, a stat şi a aşteptat o jumătate 
de an într-un caravanserai din Meshed, apoi şi-a schimbat 
planurile şi a călătorit în Buhara, apoi prin Kabul către India. 
Ajutat de doi ofiţeri francezi, a străbătut porţiunea dintre 
Peshawar şi Lahore. Din India, a încercat să ajungă în Asia 
Centrală. La graniţa cu Caşmirul s-a întâlnit cu comandantul 
britanic William Moorcroft (16 iulie 1822), căruia i-a tradus o 
scrisoare din limba rusă. El i-a dat voluminosul ,^ilphabetum 
Tibetanum" de Agostino Antonio Giorgi şi scrisori de 
recomandare din partea guvernului Maiestăţii Sale, cu scopul de a 
învăţa limba tibetană. După patru ani de călătorie, în 20 iunie 
1823, Korosi Csoma Sândor a ajuns la lamaseria Yangla din 
Zanskar, o mănăstire budistă din Munţii Hindukuş, unde i s-a 
oferit găzduire şi acces la biblioteca călugărească până în 22 
octombrie 1824. A băut ceai cu unt de iac şi a locuit într-o celulă 
de 3x3 metri. La întoarcere, a fost arestat de alţi englezi, sub 
acuzaţia că ar spiona pentru ruşi. In tot răul şi un bine, măcar aşa a 
avut răgazul să descrie lungul drum din Ardeal până la poalele 
Himalayei. Absolvit de orice vină şi eliberat, şi-a continuat 
studiile în lamaseriile din Pukdal sau Pukhtar (tot Zanskar, 12 
august 1825 - noiembrie 1826) şi Kanum (Besahir, august 1827 - 
octombrie 1830), cea mai fertilă perioadă a activităţii sale. 

In martie 1830, a devenit membru al Royal Asiatic Society şi 
din 1831 s-a mutat la sediul ei din Calcutta, unde şi-a pregătit 
lucrările pentru tipar. Din 1834, a început să publice, mai întâi 
dicţionarul şi gramatica tibetană, într-un tiraj de câte 500 de 
exemplare. A scris şi în revista „Journal of the Asiatic Society of 
Bengal". A devenit membru corespondent al Academiei Maghiare 
(Magyar Tudos Târsasâg ) în 15 noiembrie 1833. Intre 1837-1841, 
a lucrat ca bibliotecar al Societăţii Regale Asiatice. Este perioada 
când pictorul Augustin Schofft i-a desenat portretul. 

In februarie 1842, a pornit pe jos către Lhassa, prin valea 
râului Mahananda, o regiune mlăştinoasă şi plină de ţânţari. S-a 

îmbolnăvit de malarie şi a murit în Darjeeling (11 aprilie 1842), 
unde, ulterior, Royal Asiatic Society i-a ridicat un monument. 
Recent (1992), o altă construcţie, o Stupă a Păcii, a fost construită 
în Tar (Ungaria), în centrul unui parc memorial. La inaugurare, a 
participat însuşi Dalai Lama. 

Korosi Csoma Sândor a trăit o viaţă ascetică şi a fost pregătit 
de o serie de mari maeştri în mănăstirile din Tibet. A fost primul 
european care a amintit legendarul tărâm Shambala. La noi, doar 
secuii din ţinutul natal i-au acordat cinstirea de care se bucură în 
tot restul lumii. Budiştii maghiari îl consideră un maestru 
călăuzitor. Dar nu doar ei îi solicită ajutorul în clipele grele. Cu 
umor, profesorul Bethlenfalvy Geza 1-a numit pe „sfântul filolog" 
drept „protectorul orientaliştilor maghiari", deoarece, dacă i se 
pomeneşte numele în cererile de finanţare înaintate guvernului, 
cercetătorii vor fi răsplătiţi sigur cu sume mult mai generoase 
decât colegii din ţările învecinate. 

VRĂJITOARELE 



Regele Coloman cel învăţat (Konyves Kâlmân) din dinastia 
Arpâd a domnit în Ungaria între 1095-1116. Fiu al lui Geza I, a 
copilărit la curtea unchiului său, Ladislau cel Sfânt (Szent Lâszlo, 
întemeietorul Oradiei Mari), a devenit un om cu multă şcoală, ba 
ar fi putut chiar să ajungă episcop, dar, întrucât politica 1-a atras 
mult mai mult decât rugăciunile şi postul, a dorit să devină rege. 
După moartea tutorelui său, a primit tronul şi binecuvântarea 
Papei Urban al II-lea, mai ales că a permis trupelor din prima 
Cruciadă să străbată Câmpia Panonică în drumul lor către 
Ierusalim pe Dunăre în jos, dar aceasta numai atâta timp cât 
trupele cavalerilor au mărşăluit cuminte şi n-au încercat să prade 
şi să facă alte ticăloşii. 

De la acest rege cărturar provine una dintre cele mai 
surprinzătoare decizii legislative din epoca medievală, perioadă 
prezentată de unii istorici drept un Ev întunecat, dominat de 
superstiţii şi condus de bigoţi exaltaţi: 

„De strigis vero, quae non sunt, ne ulla quaestio fiat." (Cât 
despre vrăjitoare, întrucât ele nu există, să nu fie nicio cercetare.) 

De-a lungul secolelor care au urmat, oamenii iubitori de 
raţiune au citat în repetate rânduri această zicere, dar degeaba, 
credinţa în vrăjitoare a supravieţuit până în zilele de azi. De ce să 
ne minunăm, dacă spectatorii au avut ocazia încă în 1908 să vadă 
scurt- metrajul mut regizat de Brooke Van Dyke, „The Witch", al 
cărui succes de casă i-a îndemnat şi pe alţii să reia tema: Raymond 
B. West - „The Witch of Salem" (Vrăjitoarea din Salem, 1913); 
Lucius Henderson - „A Witch of Salem Town" (O vrăjitoare din 
oraşul Salem, 1913) etc. Când lumea s-a plictisit de fete frumoase 
arse pe ruguri învăpăiate, au urmat comediile. Un serial TV 
celebru a fost „Ce vrăji a mai făcut nevastă-mea" (Bewitched), 
difuzat vreme de 8 sezoane, între 1964-1972, cu Elizabeth 

Montgomery şi Dick York în rolurile principale. In 2005, 
regizoarea Nora Ephron a făcut o tentativă de a readuce 
personajele în atenţia publică, dar filmul cu acelaşi titlu, avându-i 
ca protagonişti pe Nicole Kidman şi Will Ferrell, a fost un eşec. 
Nu-i de mirare, cât timp spectatorii începuseră să trăiască din plin 
„Pottermania", isteria provocată de ecranizarea romanelor scrise 
de scriitoarea britanică J. K. Rowling, despre ucenicii de la 
„Şcoala de magie, farmece şi vrăjitorii din Hogwarts". 

Vizionarul canadian Marshall McLuhan a teoretizat încă în 
urmă cu o jumătate de secol: „Mediul reprezintă mesajul." Există 
o decadenţă a spiritului, un produs secundar, nociv, al toropelii 
provocate de un stomac prea plin. „Somnul raţiunii naşte 
monştri", a scris pictorul spaniol Francisco Goya sub una dintre 
gravuri. Popoarele care au pâine din belşug şi trăiesc fără grija 
zilei de mâine vor dori să se distreze în timpul liber („panem et 
circenses"), iar dacă mediul este saturat cu poveşti despre 
vrăjitorie, mesajul va trece de pe marele ecran pe micul ecran, 
devenind ştire. 

In 6 ianuarie 2011, postul de televiziune american MSNBC a 
prezentat un material despre vrăjitoarele din România, foarte 
„şucărite" pe lume, deoarece guvernul Boc a anunţat că le va 
impozita activitatea cu 19 procente din realizări. 

A doua zi, Keith Olbermann de la emisiunea nocturnă 
„Countdown" i-a acordat un premiu tip „Cel mai afurisit om din 
lume" preşedintelui nostru în exerciţiu, deoarece a propus taxarea 
ghicitoarelor, astrologilor şi prezicătorilor. O parte dintre 
televiziunile autohtone au preluat şi au difuzat în mod repetat 
clipul unde moderatorul, probabil cu gândul la Joan Baez, a stâlcit 
numele Băsescu şi s-a minunat: „Zeci de vrăjitoare au pornit spre 
frumoasa Dunăre pentru a blestema Guvernul care s-a gândit să 
acopere deficitul bugetar impozitându-le veniturile. O vrăjitoare 
pe nume Alisia susţine că oricum nu face prea mulţi bani. 
Preşedintele şi Guvernul declară că se apără purtând în zilele de 
joi haine mov, deoarece se crede că acestea îndepărtează vrăjile 
şi blestemele. Cât de ridicol este? O ţară care se teme de oameni 
îmbrăcaţi în haine din secolul al XVIII-lea, care strigă fraze de 

neînţeles şi ameninţă că vor fi consecinţe catastrofale dacă 
impozitele nu sunt anulate." 

Două săptămâni mai târziu, afacerea farmazoanelor fiscalizate 
la sânge a cunoscut o întorsătură dramatică. In 21 ianuarie, Keith 
Olbermann şi-a dat demisia din staff-ul NBC, deoarece s-a 
dovedit că a finanţat prin donaţii campania unora dintre candidaţii 
democraţi şi, deci, şefii unuia dintre cele mai mari posturi 
americane au considerat că nu este suficient de imparţial pentru un 
ziarist. Evident, cealaltă parte a televiziunilor noastre a profitat 
deîndată şi a folosit ocazia pentru a anunţa cu surle şi trâmbiţe 
noutatea, probabil ca să sugereze subliminal: „Cine face ca el, ca 
el să păţească!" 

O căutare după termenul „România" pe situl NBC.com, m-a 
condus la o „ultimă informaţie" (difuzată la ei abia în 1 8 februarie 
2011!) despre vrăjitoarele din România, care vor putea fi 
pedepsite dacă prezicerilor lor nu se împlinesc. Ştirea originală a 
fost publicată în ziarele de la noi încă în 2 februarie: conform unui 
proiect de lege dezbătut de Comisia de buget-finanţe din Camera 
Deputaţilor, vrăjitoarele trebuie să obţină un aviz de practică, să se 
înscrie într-o organizaţie profesională şi să emită facturi fiscale 
care să ateste plata TVA. In cazul în care vrăjile nu au efect, riscă 
amenzi penale sau chiar închisoare de la şase luni până la trei ani. 
De asemenea, vrăjitoarelor le este interzisă amplasarea cabinetelor 
lângă şcoli, biserici sau în preajma altor instituţii publice. 

Când conducătorii, legiuitorii şi mulţimile încep să se 
intereseze cu pasiune de o asemenea temă ieşită din comun, pare 
de la sine înţeles că minţile luminate din lumea universitară vor 
încerca să priceapă ce se întâmplă şi să disece fenomenul sub 
diferitele sale aspecte: literar, etnografic, sociologic, psihologic, 
antropologic etc. Să le urmărim demersul, deoarece multe 
persoane se declară vrăjitoare sau cred în ele - da, chiar şi aici, în 
Sălajul nostru. 

Dr. Czegenyi Dora lucrează ca asistent universitar în cadrul 
Catedrei de Etnografie şi Antropologie Maghiară de la Facultatea 
de Litere, Universitatea Babeş-Bolyai din Cluj. Primele lucrări 
ştiinţifice i-au apărut în volumul colectiv „Emberek, szovegek, 

hiedelmek. Tanulmănyok." (Oameni, texte, credinţe. Studii de 
mitologie populară), coordonat împreună cu profesorul Keszeg 
Vilmos, editat în 2001 de Asociaţia Etnografică „Kriza Jănos" 
(Kriza Jânos Neprajzi Târsasâg) din Cluj. Aici i-a apărut studiul 
„A hiedelem es hiedelemszoveg mint reprezentăcio" (Credinţele 
populare şi forma lor textuală ca reprezentare). In articolul 
„Ortodoxia salvează etnografia''' (vezi „Curiozităţi sălăjene", 
p. 121-124), am tratat prima parte din lucrare, cea referitoare la 
cazul credincioşilor unguri din Jibou, de confesiune reformată sau 
romano-catolică, care apelează la „popa" (preotul ortodox) din 
Rona pentru a rezolva unele dintre problemele personale. Iată 
acum o succintă prezentare a unei alte părţi, însumând paginile 
consacrate studiului practicilor de magie populară din comuna 
Carastelec. 

Carastelec este singura localitate din Sălaj cu o populaţie 
majoritară maghiară de confesiune romano-catolică. In bună parte, 
sătenii păstrează şi azi obiceiurile din vechime, iar vinul produs de 
podgoriile întinse pe şiruri prelungi de stâlpi, care te întâmpină 
încă de la intrarea în comună, îi adaugă un plus de atractivitate din 
punctul de vedere al turismului rural. Specificul local s-a păstrat 
vreme de generaţii şi particularizează spaţiul. Casele prezintă 
caracteristici arhitecturale unice, precum ar fi frontonul cu casete 
decorate cu motive solare sau florale. In aceste cămine patriarhale, 
cu coşuri fumegânde, ici şi colo locuieşte şi câte o „bosorcoaie". 

De parcă s-ar fi desprins din cunoscutul roman omonim scris 
de Roald Dahl, vrăjitoarele din Carastelec sunt nişte femei bătrâne 
şi urâte, cu nasul lung şi sprâncenele unite. Deşi nu-şi acoperă 
mâinile cu mănuşi şi nu se hrănesc cu carne de copil, credinţele 
populare le înzestrează cu aptitudini nemaiîntâlnite şi cu puteri 
supranaturale, capabile să provoace tot felul de nenorociri: „să 
deoache vaca, să ia mana laptelui, să pricinuiască boala sau 
chiar moartea cuiva, să despartă îndrăgostiţii ori să nu-i lase 
noaptea să doarmă liniştiţi, să încurce drumurile etc" 

Dar, pe baza principiului „cui cu cui se scoate", vrăjile 
aducătoare de nenorociri pot fi compensate sau anihilate. Babele 
ştiu să şi vindece, mai ales în cazul unor necazuri provocate de o 

altă ,femeie care umblă cu farmece", folosind ritualul 
„desfacerii" . Despre utilizarea „magiei albe", există o sumedenie 
de mărturii parţiale, dar sunt foarte răspândite procedeele de 
invocare a vrăjitoarelor, prin intermediul cărora „ticăloşitele" pot 
fi obligate să îndrepte situaţia. 

Una dintre cele mai caracteristice însuşiri ale vrăjitoarelor 
este capacitatea de a-şi preschimba înfăţişarea şi de a se 
transforma, după poftă, într-o pisică, broască sau câine. Ele 
cunosc foarte bine proprietăţile ierburilor, folosite nu numai 
pentru vindecarea bolnavilor, ci şi în alte scopuri magice, cum ar 
fi „iarba fiarelor", capabilă să deschidă orice lacăt şi orice 
încuietoare, până şi uşa blindată a seifului de la bancă: ,fipoi s-a 
dus, a pus mâna pe clanţă şi a deschis uşa. N-a folosit nici un fel 
de unealtă, doar a atins-o cu mâna. ,, 

Activităţile cu intenţii vătămătoare se derulează în momente 
bine definite, de obicei în nopţile de marţi sau vineri. Vinerea 
Mare este un prilej aparte, folosit şi de către eroii lui Tamâsi Aron 
pentru identificarea „strigoaicelor", care, în romanul ,Matei 
Sfărămătorul Gheţii", pot fi văzute cu ajutorul unei linguriţe roşii 
făurite anume pentru acest scop. Ea se ciopleşte din lemn, dar i se 
găureşte căuşul, orificiu prin care curiosul trebuie să cerceteze 
enoriaşele participante la slujba de seară. In Carastelec, momentul 
demascării este Crăciunul şi se utilizează „scăunelul Sfintei 
Lucia" (lucaszek), o piesă de mobilă a cărei realizare şi folosinţă 
este descrisă de tradiţiile orale, care avertizează şi asupra 
consecinţelor utilizării: 

„Păi, încă din îndepărtata vechime, toată lumea zice că 
făurirea scăunelul cu pricina trebuie să fie începută de Sfânta 
Lucia, în 13 decembrie. Dar în fiecare zi e voie să fie făcută o 
singură parte a lui. De exemplu, în prima zi a făcut partea de 
şezut, apoi au urmat cele patru picioare, le-a pregătit şi pe ele, 
dar în fiecare zi numai câte unul. Şi apoi, când toate picioarele au 
fost gata, atunci s-au dat găurile şi le-au pironit, dar tot numai 
câte unul, cu câte un singur cui, ca aşa, încetul cu încetul, să 
treacă timpul până la Crăciun." 

Curiosul ducea apoi minunata alcătuire în tinda bisericii, unde 
se aşeza pe scaun şi atunci îi era dat să vadă cine sunt 
„bosorcoaiele" din sat. Precum le-a descris şi Tamâsi în romanul 
amintit, vrăjitoarele au nişte coarne de speriat, pe care „trebuie să 
le ţină în lateral când intră în templu, deoarece altcumva n-au 
cum să încapă pe uşă". Dar apoi, după slujbă, curajosul se uita cu 
grijă împrejur, deoarece oricare dintre baborniţele care l-au văzut 
stând acolo în pridvor puteau „să-l izbească de gard în vreme ce 
mergea acasă, dar în aşa fel încât abia a doua zi de dimineaţă 
băga de seamă că tot corpul îi este plin de vânătăf '. 

Când simte că i se apropie sfârşitul, vrăjitoarea încearcă să-şi 
comunice toată ştiinţa unei adepte, deoarece „nu poate să moară 
până când nu o transmite altcuiva". In general, urmaşa provine 
din familie, poate fi o fată sau o nepoată, dar se cunosc şi cazuri 
când totul a fost lăsat unei cozi de mătură. Incredibil, dar 
cercetătoarei i s-au povestit şi cazuri când muribunda şi-a transmis 
puterea unei cloşti, care însă s-a prăpădit în momentul când au 
dus-o înapoi în cuibar. 

Ultima „vrăjitoare" din Europa - o slujnicuţă nevinovată - a 
fost condamnată în 1782. Deşi oamenii arareori vorbesc despre ele 
în public, de teamă să nu fie ironizaţi, studiul academic publicat 
de Czegenyi Dora dovedeşte că, indiferent de ev, credinţa în 
existenţa vrăjitoarelor continuă să supravieţuiască în poveştile şi 
superstiţiile poporului. 

UN „PHILOBIBLON" SALAJEAN 



Richard de Bury (1287-1345) a fost un călugăr benedictin de 
origine normandă, care a devenit ulterior episcop de Durham. Cu 
două secole înainte de Gutenberg, el a adunat o frumoasă colecţie de 
manuscrise antice şi medievale, căreia i-a adăugat şi propriul volum: 
„Philobiblon" {„Dragostea de carte" în limba greacă). Ştiinţa de 
carte înalţă palate" - zice un proverb. Vreme de secole, patosul 
bibliofilului britanic i-a impresionat într-atât pe cititori, încât 
frumoasa pledoarie pentru conservarea şi punerea în valoare a 
cuvântului scris a devenit temelia unor instituţii impresionante, 
precum ,fîibliotheca Apostolica Vaticana", ,JJbrary of Congress" 
ori „Teleki Teka" de la noi, menite să adune, să difuzeze sau să 
conserve producţiile editoriale trecute şi prezente. 

Un discipol sălaj ean al clericului din Durham, la fel de 
pasionat, este Ioan Măria Oros. Doctor în istorie, specializat în 
studiul cărţii vechi, el lucrează la Muzeul Judeţean de Istorie şi 
Artă Zalău. De-a lungul vremii, a publicat mai multe articole sau a 
susţinut diferite comunicări ştiinţifice despre comorile intelectuale 
vechi de câteva secole, păstrate în muzeu sau în alte instituţii, 
întrucât detaliilor tehnice le-a adăugat şi veşmântul uman ţesut din 
urmele lăsate pe filele de pergament sau de hârtie (notaţii, 
comentarii, însemnări, datări), el şi-a transpus ascultătorii sau 
cititorii în lumea de odinioară, a refăcut traseuri îmbârligate, a 
relevat evenimente şi mentalităţi, a completat spaţiile albe din 
trecutul Ţării Silvaniei, un spaţiu atât de sărac în ştiutori şi iubitori 
de carte aplecaţi către scrierea de cronici. 

Văleat 7518 de la Facerea Lumii, adică în anul 2010 după 
calendarul Papei Grigorie al XlII-lea, Ioan Măria Oros a adunat 
toate aceste şiraguri de perle şi le-a publicat la Cluj, într-un tom de 
aproape 600 de pagini, cu titlul „Dimensiuni ale culturii moderne 
în Ţara Silvaniei (secolele XVII-XIX). Cărţi şi proprietari", prin 



53 Pre- Supunere 

grija editurilor Mega şi Porolissum. Autoarea prefeţei, Eva Mârza, 
consideră că viziunea cercetătorului coincide cu cea a 
cunoscutului specialist Francois Furet, pentru care cărţile 
reprezintă „vehicule privilegiate ale ideilor''' şi atrage atenţia 
asupra faptului că: „tipăriturile româneşti vechi, pe care le 
identificăm în lucrare, sunt valorificate nu numai din perspectiva 
unui obiect, cu o anumită valoare comercială, ieşit de sub 
teascurile unei tipografii, ci mai ales ca suport, indicator concret 
şi convingător al lumii ideilor, pe care o pune în circulaţie, odată 
cu drumul, încet dar sigur, al cărţilor vechi prin diferite medii cu 
cititori şi preţuitori ai literei tipărite din Ţara Silvaniei^ 

Studiul se referă cu precădere la tipăriturile „bălgradene" de 
secol XVII, cartea veche de Bucureşti şi cartea râmniceană de 
secol XVIII, însă fără a ignora producţia unor centre tipografice 
cu prezenţă restrânsă în arealul sălaj ean: Iaşi, Târgovişte, Snagov, 
Buzău, Căldăruşani, Braşov, chiar Buda (cărţile lui Petru Maior) 
şi Viena (Carte trebuincioasă pentru dascăli, 1785, proprietatea 
bibliotecii parohiale din Someş Odorhei). Cercetătorul analizează 
succint, în context bibliografic şi statistic, prezenţa exemplarelor 
tipărite la Sibiu şi, inevitabil, reliefează particularităţile circulaţiei 
lucrărilor din Blaj, prin difuzare dirijată sau prin colportaj. 

Capitolul „Circulaţia cărţii româneşti vechi şi constituirea 
colecţiilor/bibliotecilor'''' surprinde momente esenţiale ale 
începutului cititului şi scrisului din zona studiată şi oferă 
informaţii despre provenienţa unor manuscrise unicat, adevărate 
„curiozităţi sălăjene , \ precum „TetraevangheluV slavo-român de 
la Drighiu, copiat de preotul Fărcaş, acum păstrat în colecţiile 
Bibliotecii Centrale Universitare „Lucian Blaga" din Cluj. En 
passant, deşi contribuţia lor la înălţarea spirituală şi culturală din 
epocă a fost semnificativă (sau tocmai pentru că n-au putut fi 
neglijate), sunt amintite şi bibliotecile umaniste din Ţara Silvaniei, 
cuprinzând lucrările în latină, maghiară, germană sau alte limbi 
europene: impresionantele colecţii ale baronilor locali şi esenţiala 
bibliotecă a Colegiului Reformat din Zalău, un accesoriu de bază 
al educaţiei elevilor, intens utilizat pe parcursul mai multor secole. 



Franciscus Georgius 54 

Deliciul volumului, precum se aminteşte şi în prefaţă, îl 
constituie redarea în culori vii şi armonioase a unei veritabile 
fresce sociologice a trecutului, pe baza schiţelor şi portretelor 
creionate intenţionat sau ocazional, amprente ale interacţiunilor 
dintre proprietari şi posesiuni, consemnate marginal sau pe foile 
de forzaţ. 

Primele portrete sunt cele ale copiştilor. Chiar dacă venea vorba 
despre „simpla''' transcriere manuscrisă, scrisul era o activitate 
„chinuitoare", într-o vreme când hârtia se procura cu greu, deoarece 
nu existau papetarii la tot pasul, iar activitatea de scrib răpea intervale 
esenţiale dintr-o zi lumină, în lipsa lui Edison şi a becului cu 
incandescenţă. însemnările de pe tomurile prăfuite permit 
evidenţierea unor „practici ale scrisului şi lecturif\ precum şi 
studierea „semanticii contractuale", ce însoţeşte transmiterea unei 
valori culturale şi spirituale de-a lungul unei linii cronologice 
multiseculare. In multe cazuri, achiziţionarea unei cărţi liturgice s-a 
făcut prin contribuţia unei mulţimi largi, în special prin adunarea 
celor două părăluţe ale văduvelor sau ai creiţarilor din palmele 
bătătorite ale plugarilor, ocazie ca cercetătorul din secolul 
internetului şi al „e-reader"-e\or cu „hârtie electronică" să studieze 
solidarităţi sociale, religioase şi identitare locale". Odată suma 
strânsă, cumpărarea constituia în sine un moment de sărbătoare, 
deoarece târgurile zonale se organizau numai în zilele însemnate cu 
roşu în calendar, când ţăranii nu mergeau la lucru şi se puteau 
deplasa în regiune. Ioan Măria Oros urmăreşte, cu o bucurie ce-i 
luminează întreaga figură, cu candoarea unui copil care-şi aduce 
acasă cartea primită ca premiu la şcoală, „cronotopii sărbă- 
torescului". 

Savurosul capitol „Ipostazele insecurităţii şi protecţia cărţii 
prin blestem" prezintă primejdiile de după achiziţionare şi 
mijloacele de pază magică ale odoarelor copertate. Uneori, 
afuriseniile preoţeşti sunt îndreptate chiar împotriva unor confraţi 
hulpavi: „Să fie proclet acel popă ce o a fura sau o a vinde." 
{Carte românească de învăţătură, Iaşi, 1643, exemplarul de la 
Cizer) Studiul continuă cu analiza „binomului simbolic" carte- 
proprietar şi cu însemnările egografice, cele care „stochează 

informaţii individuale, de familie, obşteşti, afecte, atitudini, 
inclusiv cu privire la componenta rituală a vieţii societăţii rurale, 
cu rolul său important în păstrarea şi redobândirea echilibrului 
comunitar" . Tot de pe marginalii, se pot extrage date importante 
despre calamităţile care i-au afectat pe sălaj enii de odinioară. Este 
interesant că toate cele patru cutremure consemnate astfel (1 
martie 1787, 7 ianuarie 1833, 23 octombrie 1844 şi 25 noiembrie 
1852) nu se regăsesc în „Registrul cutremurelor de pământ din 
Transilvania (1471-1900)" alcătuit de către FI. Dudaş. 

„Dimensiuni ale culturii moderne în Ţara Silvaniei" 
reprezintă rodul unei activităţi îndelungate, de explorare nu numai 
fizică, ci şi documentară a fondului de carte românească moştenit 
de la premergătorii noştri. Adesea, autorul dovedeşte nebănuite 
calităţi de detectiv în reconstituirea unor succesiuni de evenimente 
şi le redă cu plăcerea şi cu înţelepciunea cunoscătorului. Studiul 
urmăreşte un plan atent elaborat şi prezintă în mod exhaustiv 
momentele şi consecinţele interacţiunii de durată dintre 
„vehiculele privilegiate ale ideilor" şi pasagerii proprietari, pentru 
că, deşi „habent sua fata libelli" (cărţile au o soartă proprie), ele 
servesc drept călăuză şi învăţătură pentru mai multe generaţii de 
muritori, printre care se numără şi cele încă nenăscute. Cartea lui 
Ioan Măria Oros se adresează atât nouă, cât şi celor din viitor. 

CARTEA DIN KELLS 



S-a spus şi s-a repetat întruna că românii trăiesc într-un stat al 
perpetuei instabilităţi, unde guvernul proaspăt- venit la putere rade tot 
ce-a realizat echipa cârmuitoare dinainte, iară să cugete la ceea ce a 
fost bine sau rău; ţara Meşterului Manole, unde tot ce se clădeşte ziua 
se dărâmă noaptea; patria drumurilor desfundate, reasfaltate an de an, 
unde tot ce se astupă pe vreme de caniculă crâncenă se sfărâmă după 
primul îngheţ (pentru că, vorba unui fost ministru de la transporturi: 
„iarna nu-i ca vara"). Urmărind filmul de animaţie „Secretul din 
Kells", regizat de Tomm Moore şi Nora Twomey, mi-am dat seama că 
„pleiadele" purtătorilor de cuvânt guvernamentali au la îndemână un 
contraexemplu irefutabil, tocmai potrivit pentru a da peste nasul 
contestatarilor ,,/zzdera": letopiseţul Ţării Moldovei" . 

Vă leatul 7150 de la facerea lumii, respectiv 1642 de la naşterea 
Mântuitorului, marele vornic Grigore Ureche începea lucrul la cronica 
sa, în care a relatat istoria Moldovei de la al doilea descălecat (1359) 
până la domnia secundă a lui Aron-vodă (1594). în 1675, 
consemnarea „vremilor" a fost reluată din acest punct cronologic de 
către logofătul Miron Costin şi continuată până la moartea lui Ştefăniţă 
Lupu (1661). Prin 1732, hatmanul (generalul) Ion Neculce, oştean 
experimentat, preţuit de însuşi ţarul Petru cel Mare, a prelungit 
relatarea înaintaşilor cu evenimentele petrecute de la înscăunarea lui 
Dabija Vodă (1662) până la domnia lui Constantin Mavrocordat 
(1743), adică până la aproximativ un veac distanţă de apariţia „Daciei 
literare" (1840), Revoluţia „de la paş'opt" (1848), naşterea lui 
Eminescu (1850) şi construirea căii ferate dintre Oraviţa şi portul 
dunărean Baziaş (1856). 

„The Secret of Kells" (2009) este un film care se referă la un 
asemenea efort colectiv derulat în timp, într-un răstimp de mai multe 
generaţii, în urma căruia a rezultat un produs cultural similar ca 
vechime şi importanţă: o carte scrisă de mână, bogat împodobită cu 

miniaturi, de rangul întâi. In prezent, ea constituie cel mai de preţ odor 
al Irlandei, păstrat din 1661 la Colegiul Sfintei Treimi (Trinity 
College) din Dublin. Legenda susţine că scrierea ei a fost începută de 
Sfântul Columba în nordul Angliei, apoi continuată în Scoţia de 
călugării de la Iona. Când vikingii au atacat mănăstirea, manuscrisul a 
fost salvat şi transportat la Abaţia din Kells, în insula cea veşnic verde. 

„Cartea din Kells'''' este scrisă în latină şi cuprinde textul celor 
patru evanghelii. Intr-o vreme, ea a fost ferecată între coperte 
îmbrăcate în aur şi ornamentate cu nestemate, drept care a stârnit 
poftele hoţilor. In urma vicisitudinilor, a fost desfăcută şi legată de mai 
multe ori, prin urmare îi lipsesc mai multe pagini, părţile de început şi 
de sfârşit, astfel încât Sfânta Evanghelie după Ioan se opreşte la 
capitolul 17, versetul 13: ,Jar acum, vin la Tine şi acestea le grăiesc în 
lume, ca să fie deplină bucuria Mea în ei." 

In coproducţia franco-belgiană-irlandeză, nominalizată pentru 
Premiile Oscar în 2010, legenda se împleteşte cu istoria. Abatele 
Cellach din Kells îi forţează pe toţi, monahi şi mireni, să construiască 
ziduri de piatră cât mai înalte, cu convingerea că ele îi vor proteja de 
incursiunile normanzilor. El este tutorele lui Brendan, un băiat de vreo 
zece ani, căruia i-a interzis să treacă dincolo de fortificaţii. 
Adolescenţii adoră să încalce tabu-urile, iar cel care îi dă imboldul s-o 
facă este Fratele Aidan, Luminatorul, un călugăr refugiat din Iona, care 
susţine că, atunci când vikingii atacă, poţi face un singur lucru: să fugi 
cât mai repede. El începe să-1 înveţe pe copil să deseneze. Brendan 
pleacă în codru după gogoaşe de stejar, materie primă pentru cerneala 
verde, culoare după care se dau în vânt toţi irlandezii. Aici este salvat 
de Ashling, copila-lupoaică albă, spirit protector al pădurii. Când află 
că, atunci când a fugit de normanzi, Aidan a pierdut Ochiul lui Crom 
Cruach, un cristal şlefuit astfel încât să mărească precum o lupă, micul 
Brendan are curajul, nebunia copilărească, de a pătrunde în domeniul 
întunecimii (înarmat cu doar o bucăţică de tibişir) şi de a înfrunta 
Şarpele Ouroboros, ca să obţină o altă gemă. Cu ajutorul acesteia, el va 
decora pagina numită „Chi Rho", după primele două litere din numele 
lui Hristos. 

S-a remarcat, pe bună dreptate, că, prin atenţia deosebită acordată 
ideii de perpetuare peste secole a creaţiei artistice; prin creionarea unei 

atmosfere medievale, unde practicarea credinţei creştine era un 
exerciţiu cotidian; prin brutalitatea extremă a jefuitorilor, scenariul îi 
este tributar celebrului , Andrei Rubliov" (1966), scris (în parte) şi 
regizat de Andrei Tarkovski. Totuşi, candoarea lui Brendan şi puritatea 
naturală a năvalnicei Ashling nu au nimic în comun cu patimile după 
Andrei", încercările şi suferinţele artistului de geniu, îndurate într-o 
lume netezitoare a valorilor, precum a fost cea din lagărul sovietic. 

Personajele din Secretul din Kells" sunt desenate în stilul 
,jninimalist" al lui Genndy Tartakovsky, creatorul sau producătorul 
unor seriale difuzate pe canalul Cartoon Network, precum „Dexter's 
Laboratory" (1996), „The Powerpuff Girls" (1998-2001), „Samurai 
Jack" (2001), iar mai nou „Sym-Bionic Titan" (2010). N-aş fi crezut că 
ar fi ajuns vreodată să-mi placă aceste suprafeţe monocolore şi liniile 
frânte în mod agresiv, dar nu m-au deranjat în cazul de faţă. Unele 
voci critice au protestat împotriva coamelor bivoliceşti, ca nişte furci 
crăcănate, purtate de vikingii piromani, dar nu m-aş lega nici de acest 
detaliu. 

Ciudată este şmecheria „corectă din punct de vedere politic", prin 
care printre călugări apar şi figuri din alte rase, precum africanul 
Assoua ori asiaticul Tang, care n-ar fi avut ce căuta în Irlanda secolului 
IX, dar care vor atrage privirile spectatorilor de pe alte continente şi 
vor favoriza vânzările de bilete sau de DVD-uri, strategie de marketing 
aplicată din ce în ce mai des, vezi serialul ,Merlin" de la BBC, unde 
Guinevere este o simpatică mulatră, fata unui fierar de culoare, nişte 
apariţii cât se poate de inedite în Camelotul regelui Arthur Pendragon. 

Secretul din Kells" nu s-a impus în faţa lui „Up" (regizat de Pete 
Docter pentru Disney), care a luat Oscarul din 2010 pentru cel mai bun 
lung-metraj de animaţie, dar a adunat tot ceea ce irlandezii au putut 
oferi în materie de distincţii şi lauri. Intr-un fel, putem spune că filmul 
reprezintă ultima pagină dintr-o lucrare începută în urmă cu 
douăsprezece secole, menită să păstreze suflul unei civilizaţii 
multimilenare şi să-i perpetueze spiritul. „Căci precum trupul fără 
suflet mort este, astfel şi credinţa fără de fapte moartă este." (Iacob 2, 
26) 

LOCUL UNDE SE VA DESCHIDE 

CARTEA 

1. „TOLLE! LEGE!" 

După ce a fost botezat de către Ioan în apa Iordanului, a postit 
40 de zile în pustie şi a fost ispitit de către Necuratul, Mântuitorul 
s-a întors în Galileea, unde a început să-i înveţe pe oameni în 
sinagogi. Când a ajuns în Nazaret, oraşul unde a crescut, a intrat 
sâmbătă în templu şi S-a ridicat să citească. I S-a dat Cartea lui 
Isaia şi a deschis-o în locul unde stătea scris: 

„Duhul Domnului este peste Mine, pentru care M-a uns să 
binevestesc săracilor; M-a trimis să vindec pe cei zdrobiţi cu 
inima; să propovăduiesc robilor dezrobirea şi celor orbi vederea; 
să slobozesc pe cei apăsaţi, şi să vestesc anul plăcut Domnului. ." 

Apoi a închis cartea, a înapoiat-o slujitorului bisericesc şi, 
după cuvenita pauză retorică menită să sublinieze cele citite în 
public, a zis: 

,^4stăzi s-a împlinit Scriptura aceasta în urechile voastre.'''' 
(Luca4, 14-21) 

Obiceiul de a deschide Sfânta Scriptură la întâmplare atunci 
când un om caută un răspuns la o problemă foarte importantă şi de 
a citi un verset în chip de răspuns îşi află rădăcinile în acest episod 
biblic. 

O întâmplare similară 1-a determinat pe Sfântul Augustin să 
se lepede de păgânism şi să devină creştin. Episodul este povestit 
pe îndelete în cartea a VUI-a din celebrele sale „Confesiuni". 

Dintr-un sentiment de respect pentru rigurozitate, amestecat cu o 
doză consistentă de patriotism local, am fi dorit să cităm din 
versiunea bilingvă, „Opera Omnia" (Editura Dacia, 2002-2007), 
tălmăcită de latinistul Vasile Sav, originar din Jibou, dar n-am 
avut la îndemână decât traducerea academică realizată de Gh. I. 
Şerban (Editura Humanitas, 1998). 

In anul 384, în vârstă de 30 de ani, tânărul african părăseşte 
Roma şi se mută în oraşul Mediolanum (Milano de azi). Turma de 
aici era păstorită de episcopul Ambrozie, un orator de excepţie şi 
un predicator charismatic. Augustin citeşte cărţile lui Plotin şi 
Porphyrios, traduse în limba latină de retorul Marius Victorinus. 
Monica, mama sa, îi încurajează căutările. Prietenii îi vorbesc 
despre Antonie Pustnicul, monahul egiptean care s-a retras în 
deşert după ce citise în Evanghelie sfatul adresat tânărului cel 
bogat; ,J)acă voieşti să fii desăvârşit, du-te, vinde averea ta, dă-o 
săracilor şi vei avea comoară în cer; după aceea, vino şi 
urmează-Mi." (Matei 19, 21). Se simte din ce în ce mai atras de 
idealurile morale creştine, dar încă nu găseşte în sine puterea de a 
renunţa la voluptăţile aristocratice, „la dolce vita" din perioada 
finală de decădere a Imperiului Roman de Apus. Cele două 
tendinţe contrarii şi contradictorii îi răvăşesc sufletul, ezită între 
„a se da morţii sau a se dărui vieţii". 

In vara lui 386, în vreme ce se afla în grădina unui prieten, 
renunţă la lectura „Epistolelor" apostolului Pavel şi se retrage în 
umbra unui smochin, ca să-şi ascundă lacrimile provocate de o 
introspecţie severă şi onestă. Rugându-se să vină ceasul când va 
reuşi să găsească resursele lăuntrice necesare pentru a trece peste 
ruşinea de a trăi doar pentru plăceri, i s-a părut că aude o voce de 
copil din casa vecină, ca un cântecel, cum repeta: „Toile, lege! 
Toile, lege!" („Ia şi citeşte! Ia şi citeşte!"). Era ca un îndemn 
jucăuş, liber de orice constrângere şi totuşi atât de imperativ în 
cerere. Augustin s-a ridicat plin de încredere: 

„M-am întors repede la locul unde şedea Alypius, căci acolo 
lăsasem eu cartea Apostolului, când mă ridicasem să plec. Am 
luat-o în mână, am deschis-o şi am citit în tăcere capitolul pe care 

ochii mei s-au aruncat mai întâi: «Să umblăm cuviincios, ca ziua: 
nu în ospeţe şi în beţii, nu în desfrânări şi în fapte de ruşine, nu în 
ceartă şi în pizmă; ci îmbrăcaţi-vă în Domnul Iisus Hristos şi grija 
de trup să nu o faceţi spre pofte.» (Romani, 13, 13-14) Şi nici n- 
am voit să citesc mai mult, şi, de fapt, nici nu mai era nevoie. într- 
adevăr, o dată cu sfârşitul acestui pasaj, ca şi când în inima mea 
s-ar fi revărsat o lumină de siguranţă, toate întunecimile îndoielii 
s-au risipit.' 1 '' 

In răstimpuri, practica a fost catalogată drept o metodă 
divinatorie, criticată de către unii dintre părinţii Bisericii şi 
interzisă la diferite sinoade şi concilii. In Anglia, arhiepiscopul 
Lanfranc a decretat-o ca prohibită în 1075, interdicţie repetată de 
episcopul Corboyl în 1 126. 

Cu toate acestea, procedeul de bibliomanţie numit „sortes 
Sanctorum" ori „sortes Sacrae" a influenţat considerabil dezvol- 
tarea creştinismului. Un prim episod ar fi „aclamarea" (alegerea) 
sfântului Martin din Tours ca episcop (371), povestită de 
Sulpicius Severus în capitolul IX din „Vita MartinF. Când 
predecesorul a trecut la Domnul, Martin a fost rugat de către 
credincioşi să preia rolul de păstor al turmei. Cum însă sfântul nu 
s-a lăsat scos din mănăstire, un om pe nume Ruricius a pretins că 
soţia îi este bolnavă, a căzut în genunchi şi i-a implorat ajutorul. 
Pe drum, li s-a alăturat un alai impresionant, printre care şi oameni 
veniţi din părţi îndepărtate ale lumii, aşa că Milostivul n-a fost 
lăsat şi n-a putut să se întoarcă. Ajunşi în Tours, au constatat că 
unii episcopi, printre care cel care se numea Defensor, au refuzat 
opţiunea poporului, deoarece au considerat că sacerdotul aclamat 
de mulţime nu are un chip plăcut, se îmbracă fără gust, iar părul îi 
arată absolut dezgustător. Biserica era plină de lume, iar lectorul 
din ziua respectivă ori n-a fost lăsat să ajungă la Psaltire, ori i-a 
fost frică să se prezinte. Plictisit de aşteptarea zadarnică, unul 
dintre cei aflaţi în apropierea pupitrului a deschis cartea şi i-au 
căzut ochii pe versetul 2 din Psalmul 8: „Din gura pruncilor şi a 
celor ce sug ai săvârşit laudă pentru vrăjmaşii Tăi, ca să amuţeşti 
pe vrăjmaş şi pe răzbunător." Lumea 1-a ovaţionat, deoarece a 

considerat că fragmentul ales la întâmplare reprezintă un semn de 
Sus, o laudă adresată de vocea divină virtuţilor lui Martin şi o 
ameninţare împotriva celor care nu-1 aveau la inimă. 

Tot în Tours, două secole mai târziu, Sfântul Grigorie nota în 
„Istoria francilor" (V, 14) că prinţul Merovech (nepotul înteme- 
ietorului dinastiei merovingiene), unul dintre pretendenţii la tronul 
lui Chilperic I, a dorit să verifice dacă prezicerea unei ghicitoare 
se va adeveri şi va deveni rege. Cum înainte de apariţia tiparului, 
Biblia era greu de găsit, el a apelat la ajutorul episcopului. Tânărul 
a cerut azil în biserica Sfântul Martin şi s-a rugat toată noaptea la 
mormântul Milostivului, punând pe altar Cărţile Regilor, Psaltirea 
şi cele patru Evanghelii. După trei zile de post, meditaţie şi 
rugăciune, a revenit în biserică. Prima oară, a deschis Cartea 
Regilor, unde a citit: „Pentru că au părăsit pe Domnul Dumnezeul 
lor, Care a scos pe părinţii lor din pământul Egiptului, din casa 
robiei şi au primit în schimb alţi dumnezei şi s-au închinat lor şi 
au slujit lor; pentru aceasta a adus Domnul peste ei toată această 
nenorocire." (Cartea a treia a Regilor 9,9). Apoi a dat peste 
următoarele rânduri din Psalmi: „într-adevăr pe drumuri viclene i- 
ai pus pe ei şi i-ai doborât când se înălţau. Cât de iute i-ai pustiit 
pe ei ! S-au stins, au pierit din pricina nelegiuirii lor. " (Psalmul 
72, 18-19). Iar în Evanghelii: „Ştiţi că peste două zile va fi Pastile 
şi Fiul Omului va fi dat să fie răstignit." (Matei 26, 2) într-adevăr, 
sfârşitul prinţului a fost unul tragic. După ce tânărul a părăsit 
templul, regele a închis aproape toate uşile şi a pus gărzi de jur 
împrejur. Prins de oamenii lui Chilperic I şi ţinut închis într-un 
han, Merovech a fost înjunghiat de o slugă, unii zic că la propria 
cerere, alţii cred că din ordinul reginei. 

In toamna anului 624, împăratul bizantin Flavius Heraclius 
Augustus, întemeietorul dinastiei Heracliene, cel care a renunţat la 
limba latină şi a introdus limba greacă în administraţia imperială, 
a poruncit ostaşilor să se roage vreme de trei zile înainte de a 
consulta Sfintele Scripturi ca să afle dacă trebuie să continue 
ofensiva împotriva perşilor conduşi de regele Khusrau al II-lea sau 
să se retragă la iernat. In cele din urmă, conform sfatului primit, ei 
au petrecut iarna în albania" caucaziană, de unde şi-au continuat 

primăvara campania victorioasă, fapte de arme pentru care 
basileul a fost comparat cu Alexandru cel Mare şi Traian. 

Sfântul Francisc din Assisi (1182-1226) a fost moştenitorul 
lui Pietro Bernardone, un negustor de postavuri foarte bogat, dar 
în 1206 a renunţat la avere şi a ales să trăiască precum un pustnic. 
Primul tovarăş care i s-a alăturat a fost „nobilul şi bogatul 
Bernardo da Quintavalle, om aşezat, cu palat în Assisi, 
binecunoscut pentru înţelepciunea şi prudenţa sa, pentru cinstea 
şi demnitatea lui" (Adrian Popescu - Tânărul Francisc). Felul cum 
s-a constituit comunitatea fraţilor minoriţi, cum se numesc oficial 
călugării franciscani, este relatat în capitolul II din volumul „/ 
fioretti di San Francesco" (Cununa de flori a Sfântului Francisc), 
o culegere de legende, anecdote şi povestiri cu tâlc adunate de 
urmaşii lui „// Poverello". Unele dintre ele au fost cuprinse în 
scenariul filmului regizat de Roberto Rossellini în 1950. 

Vreme de doi ani, Francisc a străbătut singur străzile cetăţii 
îndurând cu blândeţe batjocura rudelor şi admonestările 
trecătorilor. Unii aruncau cu pietre în el sau îl împroşcau cu noroi. 
Bunăvoinţa şi răbdarea dovedite i-au atras atenţia lui Bernardo, 
care şi-a spus: „este evident că Dumnezeu l-a dăruit cu har pe 
acest frate" şi l-a invitat să cineze împreună, iar apoi să doarmă la 
el acasă. I-a pregătit un pat în aceeaşi cameră, unde noaptea ardea 
întotdeauna o candelă. Când s-au retras pentru odihnă, Bernardo s- 
a prefăcut că sforăie şi apoi a văzut cum Francesco se dă jos în 
linişte din pat, îngenunchează şi începe să se roage cu lacrimi de 
fericire în ochi: „Dumnezeul meu! Dumnezeul meu!" Dimineaţa, 
Quintavalle îi spuse oaspetelui: „Frate, am decis să abandonez 
viaţa lumească şi să-ţi urmez toate poruncile." Şocat, Francesco îl 
sfătuieşte să ceară sfatul Domnului într-o problemă atât de 
importantă, aşa că s-au dus amândoi la biserica episcopală San 
Nicolo, unde au rugat preotul să le ţină o slujbă. Apoi s-au rugat 
vreme de încă un ceas, până la „tertia", când, în sfârşit, au 
îndrăznit să deschidă Biblia de trei ori. 

Să-1 lăsăm pe Julien Green (1900-1998), scriitorul francez de 
origine americană, să povestească acest episod decisiv în 
întemeierea ordinului minorit: 

„Cartea se deschise mai întâi la acest verset al lui Matei: «Atunci 
hsus i-a spus: De voieşti să fii desăvârşit, du-te, vinde averea ta, dă-o 
săracilor şi vei avea o comoară în Cer; după aceea, vino şi urmează- 
mă.» (Matei, 19, 21). Verset capital care nu admitea nici o şovăire. A 
doua oară. Cartea aducea precizările necesare. Şi le-a zis: «Să nu 
luaţi nimic pe drum, nici toiag, nici traistă, nici pâine, nici parale şi nici 
câte două haine!» Era acelaşi verset al lui Luca (9, 3), pe care i-l 
comentase benedictinul la Porziuncola; reiterarea avu probabil 
asupra lui Francesco un efect miraculos. Practic, aceasta era calea. 
In sfârşit, a treia oară, sfatul cel mai dificil, am zice chiar imposibil; 
«Apoi a vorbit către toţi: Dacă vrea cineva să vină după mine, să se 
lepede de sine, să-şi ia crucea şi să mă urmeze.» (Luca, 9,23). [...] 
Francesco fu cuprins atunci de un elan în care-şi proclamă idealul lui 
spiritual: «Aşa trebuie să fie viaţa noastră, acesta este sfatul pe care ni- 
1 dă Hristos, acesta este drumul nostru şi al tuturor acelora care vor să 
ne urmeze.»" (Julien Green - Fratele Francisc) 

Aceste trei răspunsuri au format temelia pe care „Sărăcuţul" a 
construit Regula ordinului întemeiat de el, în tentativa de a se 
apropia cât mai mult de simplitatea vieţii întru Dumnezeu. Idealul 
franciscan, revelat în felul amintit de către Sfânta Scriptură, poate 
fi rezumat în doar trei cuvinte: „Pax et bonum!" Pace şi bine. 
Linişte şi armonie. Iubirea Domnului ca o legătură de neînfrânt 
dintre oameni. 



2. VENI, CREATOR SPIRITUS 

Călugărul benedictin Cadfael, detectivul de ocazie din Anglia 
secolului al XH-lea, este un personaj creat de Ellis Peters 
(pseudonimul scriitoarei Edith Pargeter). Saga lui cuprinde 20 de 
romane şi 3 nuvele, 13 dintre ele ecranizate pentru televiziune de 
canalul britanic independent ITV, cu Sir Derek Jacobi în rolul 
principal. în prima carte din serie, „A Morbid Taste for Bones" 
(Un gust bolnăvicios pentru oase, 1977), monahii din Abaţia 
Sfinţii Petru şi Pavel din Shrewsbury (sud-vestul Angliei, în 

apropiere de graniţa cu Ţara Galilor) îşi propun să atragă cât mai 
mulţi credincioşi, ca să sporească veniturile mănăstirii. Bazându- 
se pe o viziune a fratelui Columbanus, priorul de origine 
normandă Robert Pennant îl convinge pe înţeleptul abate Heribert 
să trimită o expediţie la Gwytherin, în Wales, ca să aducă 
moaştele sfintei Winifred, prăznuită şi în calendarul ortodox, la 3 
noiembrie (pe stil vechi, 16 noiembrie în calendarul gregorian). 

Legenda acestei fecioare galeze prezintă multe asemănări cu 
una dintre străvechile poveşti din ciclul regelui Arthur şi al 
Cavalerilor Mesei Rotunde, „Sir Gawain şi Cavalerul Verde", 
tipărită de J. R. R. Tolkien în 1930 şi tradusă de Dan P. Iliescu 
pentru Editura Univers, ediţie minunat ilustrată de Marcel 
Chirnoagă (1982). Iată întâmplarea, rezumată de Robert Lazu în 
monografia „Lumea lui Tolkien": 

„Luptător vestit al mesei rotunde, Sir Gawain este supus, cu 
ocazia unei petreceri la curtea regelui, unei încercări neaşteptate. 
Un misterios cavaler, complet înveşmântat în verde, îi propune să 
se expună unei lovituri de armă (sabie sau secure) după ce, mai 
întâi, el însuşi se va fi expus unei lovituri a lui Sir Gawain. 
Intervalul dintre cele două lovituri trebuia să fie de exact un an. 
Uimit, eroul acceptă încercarea, lovindu-l năpraznic pe insolitul 
războinic. Culegându-şi ţeasta zburată de pe jos, acesta pleacă 
impasibil. Când anul se împlineşte, Sir Gawain porneşte în 
căutarea cavalerului verde, care-i indicase zona unde putea fi 
găsit. Pe drum este găzduit la curtea unui nobil şi viteaz prinţ, a 
cărui soaţă, muşcată de demonul infidelităţii, caută cu ardoare 
iubirea lui Gawain. Rezistând neclintit provocărilor frumoasei 
femei, eroul nostru acceptă doar o eşarfă, ca semn al preţuirii pe 
care i-o arată doamna refuzată. Ajuns în regatul cavalerului 
verde, Gawain va fi pus de acesta în situaţia de a primi o lovitură 
cu o secure enormă, care în mod sigur i-ar fi pus capăt zilelor, 
închizând ochii, Sir Gawain se încredinţează milei şi protecţiei lui 
Dumnezeu, care doar El singur l-ar mai fi putut scăpa de năpastă. 
In loc de a primi însă o lovitură năprasnică Gawain se alege doar 
cu o uşoară lovitură la braţ, ce-i provoacă o mică sângerare. 

După această primă surpriză urmează a doua: cavalerul verde 
era, de fapt, soţul doamnei ce-i oferise favorurile ei feminine. 
Probându-i astfel fidelitatea faţă de virtutea cardinală a curăţiei, 
Sir Gawain şi-a dovedit, deopotrivă, curajul şi neprihănirea." 

Aidoma Cavalerului Verde, sfânta Winifred şi-a pierdut şi ea 
capul, dar nu datorită dragostei pentru un bărbat, ci din cauza 
poftelor nestăpânite ale unui amorez lipsit de scrupule. Cititorul 
român are la îndemână o succintă prezentare, alcătuită de Vlad 
Benea în volumul „Vieţile sfinţilor ortodocşi din Apus. Sfinţii 
insulelor britanice'": 

„Sfânta Winifred (f650 d. Hr.) [este] una dintre cele mai 
iubite sfinte ale Ţării Galilor. Hotărând de tânără să intre în viaţa 
călugărească, Winifred s-a pregătit de aceasta prin post şi 
rugăciune, însă pentru marea ei frumuseţe un prinţ britan s-a 
îndrăgostit de ea şi a vrut să o ia de soţie. Văzând că sfânta nu 
vrea să se supună dorinţelor lui păcătoase, prinţul s-a aprins de 
mânie şi până la urmă i-a tăiat tinerei capul. Din locul în care 
capul a căzut pe pământ a ţâşnit de îndată un izvor, care mai 
târziu s-a dovedit a fi făcător de minuni şi care a rămas până 
astăzi cel mai mare loc de pelerinaj din Ţara Galilor." 

Minunata istorisire nu se termină aici, urmează asemănarea 
despre care vă vorbeam. Capul fecioarei a fost repus pe umerii ei 
şi binecuvântat de Sfântul Beuno, fratele mamei lui Winifred. Ca 
şi în cazul Cavalerului Verde, căpăţâna s-a unit cu trupul, iar fata 
a revenit la viaţă. Pe gât, i-a rămas o cicatrice palidă. Prinţul 
(astăzi i-am spune, pe bună dreptate, „beizadeaua") Caradog a 
fost blestemat şi s-a scufundat cu cal cu tot, înghiţit dintr-odată de 
pământ. Sfânta decapitată şi reîntregită a devenit stareţa mănăstirii 
de maici întemeiate de unchiul ei şi, ulterior, susţin alte izvoare 
istorice, a călătorit până la Roma. Izvorul din Holywell a devenit 
un loc de pelerinaj celebru, un fel de Lourdes al velşilor, păstrat 
cu sfinţenie şi venerat vreme de secole, în ciuda războaielor 
religioase care au răvăşit insula. 

In roman, finul psiholog Cadfael a fost trimis să-i însoţească 
pe monahi la Gwytherin, deoarece, fiind de origine galeză, vorbea 
limba velşă. Abatele Heribert i-a încredinţat şi o importantă sumă 
de bani, cu care priorul normand a încercat să mituiască 
notabilităţile din regiune, o tentativă nefericită a unui om trufaş şi 
necioplit, care a provocat multe necazuri. Sătenii şi nobilii galezi 
s-au împotrivit cu înverşunare înstrăinării moaştelor. E o reacţie 
normală - dintotdeauna şi oriunde, localnicii au refuzat mutarea 
post-mortem a unor relicve sfinte, cum a fost şi cazul lui Ioan 
Stoica, acum Fericitul Ieremia Valahul, un moldovean care a intrat 
în ordinul franciscan, ramura capucinilor şi s-a stabilit în Neapole, 
unde s-a dedicat lui Dumnezeu şi îngrijirii bolnavilor. Trecut în 
lumea celor drepţi în 5 martie 1625, la 69 de ani, a fost nevoie de 
eforturile mai multor generaţii pentru a-i convinge pe napolitani să 
permită întoarcerea osemintelor în ţara de origine, demers împlinit 
abia în primăvara anului 2008. Dar despre această „epopee" vom 
scrie altă dată. 

La Gwytherin, acumularea de tensiune a culminat cu uciderea 
lui Rhisiart, liderul celor care se opuneau mutării moaştelor. In 
ciuda unor piste false, Cadfael 1-a identificat pe ucigaş (of! of! 
unul dintre călugări) şi, când acesta moare accidental în timp ce 
încerca să scape nepedepsit, îi depune cadavrul în racla pregătită 
pentru transportul osemintelor, apoi îi înscenează dispariţia 
miraculoasă. Astfel, în finalul cărţii, toată lumea a rămas 
satisfăcută: benedectinii s-au întors în Anglia cu sentimentul 
datoriei împlinite, iar galezii şi-au păstrat sfânta protectoare. 

Iată însă că „bogăţia" strămutată în altarul Abaţiei Sfinţii 
Petru şi Pavel a stârnit invidia altora şi va provoca o nouă crimă, 
subiectul unui alt volum, cel intitulat „The Holy Thief (Hoţul 
Sfintei, 1992), penultimul din seria Cadfael. In august 1144, 
moaştele sunt revendicate de către subpriorul Herluin de la Abaţia 
Ramsey, a cărui mănăstire a fost distrusă în timpul luptelor pentru 
putere dintre regele Ştefan şi regina Matilda (Empress Maud). El 
îşi întemeiază cererea pe o viziune a novicelui Tutilo, însoţitorul 
său, un muzician foarte talentat. Priorul Robert şi fratele Jerome îi 
iau în batjocură, spunând că solicitanţii consideră racla cu 

osemintele sfintei Winifred drept o „ladă cu banf '. Străinii nu-şi 
fac prea mulţi prieteni printre localnici. Cadfael se simte jignit de 
răceala şi aroganţa lor. La început, noul abate de la Shrewsbury, 
Radulfus, acceptă să le împrumute osemintele pentru o perioadă 
de un an. Pentru o clipă, soarta pare să-i favorizeze pe călugării 
din Ramsey. Ei primesc o donaţie importantă, un colier de o 
valoare inestimabilă, de la Lady Donata. Dar cerul se împotriveşte 
şi varsă asupra lor un potop de ape. Ploile torenţiale provoacă 
inundaţii, aşa că plecarea lui Herluin este contramandată, iar 
relicvariul este mutat în podul mănăstirii. Spre surprinderea 
generală, el dispare, împreună cu bijuteria primită în dar. Nici 
Daalny, o sclavă cu o voce de excepţie şi o minte ascuţită ca un 
brici, care s-a îndrăgostit de Tutilo, nu este de găsit. Insă 
subpriorul din Ramsey n-are nici o îndoială, însăşi sfânta Winifred 
a vrut să fie furată ca să poată pleca din abaţie. Curând, se 
dovedeşte că minciuna are picioare scurte, deoarece racla este 
găsită pe pământul lui Robert Beaumont, senior de Leicester. Din 
păcate, şi acesta doreşte s-o păstreze, devenind, alături de cele 
două abaţii benedictine, un al treilea pretendent. 

Disputa cere intervenţia unui arbitru neutru, cu o autoritate 
recunoscută unanim, prin urmare, abatele Radulfus propune: 
,Avem deja un judecător. S-o lăsăm pe Sfânta Winifred să-şi 
exprime ea însăşi voinţa. A devenit o doamnă foarte învăţată către 
sfârşitul vieţii. Ea lămurea maicilor tâlcul Scripturilor, întocmai 
precum se va adresa acum discipolilor. La consacrarea fiecărui 
episcop, auspiciile păstoririi sale sunt stabilite prin punerea 
Evangheliei pe umerii lui, deschiderea cărţii şi citirea la 
întâmplare a unui verset. Vom consulta «sortes Biblicae» pe 
relicvariul sfintei şi nu ne îndoim că îşi va exprima decizia fără 
putinţă de tăgadă. De ce să atribuim altcuiva o alegere care îi 
revine ei de drept?" 

Nu este o invenţie a scriitoarei, ritualul consacrării unui 
episcop este descris întocmai în „The Catholic Encyclopedia" , 
vezi articolul „Consecration", unde se precizează că înainte de 
consultarea Scripturii se cântă „Veni, creator spiritus'". 

Când soseşte ceasul, abatele Radulfus îl invită pe marele senior 
să se apropie primul de altar, precum vor decide Dumnezeu şi 
Sfânta Winifred!", strigă puternicul lord şi deschide cartea la 
Evanghelia lui Ioan 7, 34: ,JHă veţi căuta şi nu Mă veţi găsi; şi unde 
sunt Eu, voi nu puteţi să veniţi" Nu sună prea încurajator pentru 
ambiţiosul nobil, obişnuit să i se satisfacă orice poftă. 

Părintele Herluin, asupra căruia plutea bănuiala că ar fi 
regizat tentativa de furt, primeşte un răspuns tranşant: „Şi el vă va 
zice: Vă spun: Nu ştiu de unde sunteţi. Depărtaţi-vă de la mine 
toţi lucrătorii nedreptăţii." (Luca 13, 27) 

Din partea Abaţiei din Shrewsbury, cel chemat să exprime 
vocea divinităţii este priorul Robert Pennant. Cartea se deschide şi 
vocea i se sugrumă de emoţie. A treia mărturie le completează pe 
cele dinainte şi lămureşte o dată pentru totdeauna care este voinţa 
Domnului în privinţa mult disputatelor moaşte: „Nu voi M-aţi ales 
pe Mine, ci Eu v-am ales pe voi şi v-am rânduit să mergeţi şi 
roadă să aduceţi, şi roadă voastră să rămână, ca Tatăl să vă dea 
orice-I veţi cere în numele Meu." (Ioan 15, 16) Normal, 
reprezentantul abaţiei din Ramsey îşi retrage imediat cererea. 

Dar să nu uităm că citim un roman poliţist - englezii folosesc 
termenul „mistery", adică „bazat pe un mister" care trebuie rezolvat - 
, iar martorul care a asistat la furtul raclei a fost găsit mort. Sfânta 
Winifred doreşte să se facă lumină şi în acest caz, prin urmare, 
paginile Evangheliilor încep să se întoarcă singure, răsfoite de 
curentul stârnit în urma deschiderii unei uşi. Cu toţii privesc 
înmărmuriţi minunea. Când goana filelor se opreşte, iar foile se 
întind netede ca nişte grădini cultivate cu dragoste, unde se pârguiesc 
fructele înţelepciunii, călugării vin să vadă şi să priceapă. O petală de 
păducel, floarea sfintei galeze, marchează începutul unui verset 
revelator: ,£i va da frate pe frate la moarte." (Marcu 13, 12) 

Vom respecta aşteptările cititorului şi ne vom opri aici cu 
dezvăluirile noastre despre ancheta lui Cadfael, ca să ne 
continuăm propria investigaţie literară şi să prezentăm noi 
istorisiri, unde deschiderea la întâmplare a unei cărţi a influenţat 
într-un mod decisiv intriga lucrării. 

3. ET ECCE EQUUS... 

„Din perspectiva raportului sacru-profan, creştin-laic, 
antiliteratură se naşte ca o creaţie marginală, care nu respectă 
doctrina mistic o -magică a gândirii tradiţionale, conservatoare", 
teoretizează Rodica Ilie în cursul de „Teoria literaturii". 
Literatura avangardistă îşi propune să disloce ordinea bine-aşezată 
în canoane artistice, să pulverizeze valorile estetice confirmate, să 
smulgă de pe pereţi şi să ardă portretele maeştrilor clasici, ca să 
atârne în locul lor colajele cu poze decupate din presă ale lupilor 
tineri, artişti proscrişi, puşi pe scandal, dornici să dobândească 
degrabă câte o felioară de glorie, din care să se înfrupte cu poftă 
până la „dizolvarea totală în Nefiinţă". 

Dadaismul a fost o astfel de mişcare culturală nihilistă. Se 
cunoaşte cu certitudine doar locul, luna şi anul când a apărut pe 
lume: Cabaretul Voltaire din Ziirich, Elveţia, în miezul primului 
război mondial. In privinţa părinţilor şi naşilor, există o sumedenie 
de variante contradictorii. Cea mai răspândită, perpetuată de 
majoritatea dicţionarelor, enciclopediilor şi lexicoanelor, susţine 
paternitatea lui Tristan Tzara, pseudonim al lui Samuel 
Rosenstock, poet şi eseist evreu român, născut în 16 aprilie 1896, 
la Moineşti, judeţul Bacău, care s-a stabilit apoi, după primul 
război mondial, în Franţa. Ea este susţinută şi de sculptorul Hans 
(Jean, pentru francofoni) Arp, care a afirmat răspicat următoarele: 

,J)eclar că Tristan Tzara a găsit cuvântul Dada în 8 
februarie 1916, seara, la orele 18. Am fost prezent eu însumi şi cei 
12 copii ai mei, în momentul când Tzara a pronunţat pentru prima 
oară acest cuvânt, care a stârnit în noi cel mai înalt şi legitim 
interes. S-a întâmplat pe terasa cafenelei din Ziirich, în vreme ce 
încercam să-mi vâr o brioşă în nara stângă. Cuvântul n-are nici 

un înţeles; doar proştii obişnuiesc să caute un tâlc. Ceea ce ne 
interesa pe noi era spiritul Dada şi noi eram cu toţii dadaişti încă 
dinainte ca Dada să apară." 

Metoda prin care a fost aleasă denumirea celei mai 
anihilatoare mişcări artistice a fost cea a deschiderii unei cărţi. 
Nici aici lucrurile nu sunt lămurite definitiv. Unii susţin că a fost 
folosit un dicţionar Larousse, deschis la întâmplare, iar Tzara a 
pus propriul deget pe pagină (Râth-Vegh Istvân - Istoria culturală 
a prostiei omeneşti); alţii (Marc Dachy - Journal du Mouvement 
Dada) că s-a recurs în acest scop la un creion, introdus printre 
pagini sau, a treia versiune, că s-a utilizat un coupe-papier 
(George Călinescu - Principii de estetică). 

In cazul cuţitului de tăiat hârtie, ar putea să apară o 
contaminare cu cealaltă legendă despre naşterea mişcării. Poetul 
german Richard Huelsenbeck (sau Hiilsenbeck), în mod succesiv 
student la medicină, literatură şi filosofie, a fost încorporat la o 
unitate de artilerie, apoi lăsat la vatră ca inapt din punct de vedere 
militar, datorită nevralgiei de care suferea. Bun prieten cu Hugo 
Ball, ei se retrag în Elveţia, unde îşi stabilesc „statul major'" într-o 
cafenea de pe Spiegelstrasse nr.l, pe care o transformă în sală de 
spectacole cu 50 de locuri şi o numesc „Cabaret Voltaire". Ca să 
găsească numele de scenă al doamnei Leconte (sau Leroy), o 
artistă proaspăt angajată, ei au înfipt în 5 februarie un cuţit într-un 
dicţionar francez-german şi au examinat locul unde s-a oprit 
vârful acestuia, (cf Flight Out of Time. A diary by Hugo Ball) 

O a treia variantă susţine că numele a fost dat de participanţii 
la discuţiile aprinse dintre Tristan Tzara şi sculptorul Marcel Iancu 
(Janco), unde poetul protesta adesea în limba română: „Da, dar...'''' 
De altfel, drumurile celor doi prieteni din copilărie s-au despărţit 
apoi. Andrei Oişteanu afirmă că ruptura a fost atât de dură, încât 
Iancu l-ar fi ponegrit pe Tzara în faţa lui Breton şi Aragon, 

prezentându-1 drept un fel de mare preot, care organiza „nopţi de 
dezmăţ în fum de opiu". 

Insă pe aceeaşi stradă, în apropierea Cabaretului Voltaire, 
locuia şi revoluţionarul Vladimir Ilici Ulianov, cunoscut sub 
numele conspirativ de Lenin - DA! DA! - viitorul lider bolşevic şi 
conducătorul Marii Revoluţii din Octombrie (7 noiembrie 1917, în 
calendarul gregorian). Intervievat de BBC, în 1959, Tzara a 
mărturisit cu jumătate de gură: „Pot spune că l-am cunoscut 
personal pe Lenin la Zurich, am jucat şah cu el. Dar, spre marea 
mea ruşine, trebuie să mărturisesc că pe atunci nu ştiam că Lenin 
era Lenin. Am aflat mult mai târziu.' 1 '' Cei curioşi vor găsi destule 
relatări şi amănunte picante în cartea lui Francois Buot, „O 
biografie a lui Tristan Tzara". Aici se avansează o a patra 
etimologie, cea a originii ruseşti a termenului - deoarece „Da!" 
reprezintă o aprobare şi în limba rusă. 

Puteţi să verificaţi în „Le Petite Larousse" - aflată la 
îndemână, e ediţia în culori din 1994. La pagina 303, se găseşte 
fragmentul citat şi de către George Călinescu: „Cheval, dans le 
langage des enfants. Fig. et fam. Cest son dada, c'est son idee 
favorite." (Căluţ de lemn, în limbajul folosit de copii. E dada al 
său, este ideea sa preferată.) 

Dada, non-sensul total. 

apriori, dada pune înaintea acţiunii şi înainte de tot 
îndoiala. Dada se îndoieşte de tot!" - a declarat Tristan Tzara. 
îndoiala programatică nu este o idee originală, ea datează din 
timpul Iluminismului, dar pe atunci avea o finalitate raţională. 
„Dubito, ergo sum!" - zicea filosoful Descartes. în protestul lor 
împotriva carnagiului de pe fronturi, dadaiştii au dus îndoiala la 
extrem, definind-o ca un principiu al iraţionalului universal 
conţinut în toate fiinţele. Ceva cu totul opus crezului, o distrugere 
închinată distrugerii, fără nici o şansă de supravieţuire. Curând, 
printr-un proces accelerat, tip avalanşă, îndoiala a ajuns să se 
îndoiască de ea însăşi şi să se destrame, ca orice edificiu clădit pe 

nisip. Pătimaşa renunţare totală la valorile tradiţionale n-a creat o 
lumea mai bună, ci a plantat sâmburii de prăpăd din care au 
crescut lagărele de nimicire în masă din vremea celui de-al Treilea 
Reich şi a Uniunii Republicilor Socialiste Sovietice. 



4. „ET UT REVOLVIT LIBRUM..." 

Am împrumutat titlul acestui ciclu de articole de la poetul 
Viorel Mureşan, care şi-a denumit astfel ultimul volum de poezie 
publicat la Editura Dacia XXI din Cluj. Oricum, când omul 
încearcă să deschidă cartea ca să privească dincolo de clipa 
prezentă, să cugete la „ce-arfi dacă?", răspunderea alegerii unei 
opţiuni îi revine în totalitate. Sugestiile sosite din lumea celor 
nevăzuţi şi celor nevăzute trebuie examinate cu înţelepciune şi 
precauţie, precum zice şi poetul: „văzduhul acesta e plin de 
bătrâni// stau/ în mijlocul nopţii/ ca într-un cal troian" (Un 
răspuns de la cerul tăcut). 

Să lăsăm caii troieni să pască jăratec printre troiene şi să 
păstrăm pe retină silueta sfătoşilor pitiţi undeva între Carul Mic şi 
Carul Mare. Bătrânii reprezintă una dintre obsesiile autorului, ei 
apar în cele mai imposibile locuri - grupuri tragice de siluete 
fantomatice, marcând cadrul liric cu prezenţa lor resemnată, un 
cor antic încătuşat de artrită, pus să asiste şi să ţină isonul la 
Facerea Poeziei: „Cu aburi îmbracă/ litere palide/ un şir de 
bătrâni într-un parc,/ — de s-ar lumina/ cu o lampă cât inima/ 
păsării care scapă/ prin geam/ dintr-un mare incendiu" (Lampă 
cât inima). 

Există un hotar neînţeles între graba noastră de a trăi 
(bineînţeles: de a trăi bine!) şi impasibilul ticăit din pântecul 
ornicului (ciclop cu monoclu, uriaş încercănat din spiţa lui 
Uranus, frate vitreg al lui Cronos) - sunet perisabil, la voia celui 
care învârte cheiţa folosită pentru încordarea arcului motor. Nu-i 
înţelegem pe cei în vârstă până când nu devenim aidoma lor, 
înainte de a ne pierde (sau a ne regăsi) dincolo de bariera 

transparentă menită să ne dividă individualităţile: „numai bătrânii 
se mai joacă aşa uneori/ cu ferestrele/ le crapă uşor/ până ajunge 
umbra pe canat/ apoi gata/ li se acoperă feţele cu praf de cretă/ 
dincolo de sticlă" (Despre iubire sau singurătatea ochiului). 

Copiii nu se tem că vor deveni cândva moşnegi sau babe, 
candoarea lor e şi atributul bunicilor care le veghează primii paşi 
şi le ascultă cele dintâi rostiri. Adulţilor însă le este frică, pentru 
că li se pare că senectutea este pragul bătut de soartă şi mânjit de 
apele negre ale râului subteran traversat la Marea Trecere: „o pată 
de zăpadă murdară mă mai aştepta pe un acoperiş/ ca să-mi 
şoptească/ - iată:/ Sunt o lumânare peste care s-a suflat". (Pastel 
de 1 Aprilie) 

1 Aprilie este o dată cheie în cronologia viorelmureşană, un 
marcaj al vadurilor, al curgerii, al îndepărtării de matcă şi al 
apropierii de limanul final al veleaturilor. Dar, crede poetul, 
transformarea vârstelor este sau ar trebui să fie ea însăşi o 
Devenire conştientă, un drum de la naştere la renaştere pavat cu 
propriile noastre opţiuni şi acţiuni, o călăuză către ţelul indicat de 
palma primită după tăierea cordonului ombilical, o contribuţie 
proprie, senin acceptată, la singura şi adevărata accepţiune a 
Realului: „de-a lungul şoselei un singur bătrân/ cu cravată de 
vrăbii privea înserarea/ şi aştrii tot unul şi unul/ răsăreau dintre 
oasele lui" (Lumini). 

Calendarele cuprind zile, săptămâni şi luni - nimic prea 
cutezător. Anii se socotesc cu deceniile, cu secolele şi mileniile - 
cantităţi mai presus de propriul ritm al inimilor noastre, multipli 
de neînţeles, reduşi matematic la cifra unor exponenţi cocoţaţi în 
podul bazei zecimale: „anul acela se stingea între paharele roşii/ 
a căror lumină ducea sub pământ/ noi hibernam într-o piatră/ în 
care un bătrân răsfoia umbre/ la o masă/ 7... 8... 9" (Deasupra 
lucrurilor se făcea repetiţie generală) 

încă de la naştere, suntem făgăduiţi Morţii: morţi-copii, fără 
grija păcatului; morţi-tineri, cei fără de urmaşi şi fără de 
frământarea amintirilor; morţi-în-putere, surprinşi în (ne)credinţa 
adevărului că totul este trecător; morţi-sătui-de-viaţă, care şi-au 
trăit traiul şi şi-au mâncat mălaiul, pentru care zilele sunt doar 

preludiul ultimei răsuflări: „distanţa o aproximează numai 
arpentorul// un bătrânel/ în drumul spre groapă/ îşi agaţă umbra 
într-un copac/ ca pe-o obositoare manta" (33 de rime pentru 
umbră, 19). 

Poetul este omul căruia Dumnezeu îi acordă dintru început 
prezumţia de nemurire. El poate să tacă, iar atunci liniştea 
atotcotropitoare să-1 oblige pe neom, mai ales pe cel ajuns sus 
(deasupra tuturor semenilor săi, dar supus Judecăţii de Apoi), să 
asculte adevărul sădit în sufletele tuturor la venirea pe lume; el 
poate fi martorul ironic al prefacerilor absurde, al spitalelor 
construite în jurul automatelor de cafea; el poate deveni 
portavocea asurzitoare, tunetul de la capătul fulgerului slobozit ca 
un bici de mânia divină: „suntem umbre/ încâlcite în uitarea/ care 
coace lanul acela de grâu/ iar stânca se ia pe urmele noastre/ de- 
am aştepta-o/ tăcerile dintre noi/ s-ar descompune/ în pătrate de 
gheaţă pe cer// statuile negre se plimbă cu mărgele de sânge la 
gât// în oraş/ bătrânul de lemn cheamă păsările/ să-i ciugulească 
din palmă litere de ziar'''' (* * *) 

Viorel Mureşan a parcurs un drum îndelungat de la tânărul rebel, 
fascinat de lirica (ba iraţională, ba abstractă, uneori eclectică) 
oniriştilor. A debutat în volumul „Scrisori din muzeul pendulelor''' 
(Editura Albatros, 1982). Cititorul avizat va descoperi aici zeci de 
motive (de „şopârle", cum erau denumite formulările neastâmpărate 
încriptate în texte pe vremea lui Nicolae Ceauşeşcu) pentru ca 
autorul să nu fie lăsat să publice decât după 1989. Un singur 
exemplu, de la începutul plachetei, din pagina 10: „Să plece oriunde 
pasărea cu ceasuri atârnate/ de aripi numai să plece/ să poată/ vorbi 
tare/ în lipsa ei/ că oglinzile prea îi arată albi şi tăcuţi." (Scrisori din 
muzeul pendulelor, 1) Nota bene, motivul oglinzilor este un alt lait- 
motiv al autorului: „despre oglinzi se ştie că spun lucruri concrete/ 
puneţi-le guri şi vedeţi dacă minf (Propunere pentru o înfăţişare mai 
concretă a literei E, 3) 

„Biblioteca de os" (Editura Dacia, 1991) poate fi socotită ca 
un exemplu de literatură de sertar, cuprinzând texte refuzate 
anterior de cenzori: „sunt la biblioteca de os maimuţa-mi arată/ 
cu un baston stelele cerului în cădere/ secolul scrie nume cu vulpi 

un bătrân". Persistă şi aici obsesia manierist-macabră a muzeului 
cu exponate ale suprarealismului luat pe cont propriu: „creierul 
meu ieşise la soare/ pe-asfalt/ şi l-am iscodit ce gândea/ în 
momentul acela// - tocmai mă împiedici să prind rădăcini/ mi-a 
strigat sâmburele de piersică/ rostogolindu-se" Gazdă este aici 
Doamna de Ceară: „Femeie/ îţi/ sunt// şi/ de/ prea/ mare/ vis// în/ 
întunericul/ inimii/ de bărbat", care corespondează aprig cu 
poetul, realizând împreună duete în oglindă şi monologuri 
epistolare dispersate în elegii, proze magice, vise, monumente 
funerare şi mai multe feluri de-a arunca un titirez. 

„Pietrele nimicului" (Editura Dacia, 1995) anunţă apariţia 
celui care va fi declarat cel mai bun haijin (poet creator de haiku) 
din ţară. Interesantă nu este atât selecţia grupată sub titlul 
„împăratul liniştii", unde vacarmul viziunii acoperă şoaptele vocii 
interioare: „plouând în/ curtea şcolii copii/ biciuiesc alfabetul". 
Ceea ce citim aici este un anti-Zen, o para-meditaţie, un contra- 
haiku, interesant ca experiment literar, însă la nivelul curiozităţilor 
de iarmaroc literar. Dar dacă ne vom întoarce, nu prea mult, preţ 
de doar o pagină, vom descoperi în grupajul „Praful şi norii" o 
imagine superbă a mohorâtei toamne, a lacustrelor întinse la uscat, 
schiţată în doar trei rânduri şi şapte cuvinte: „octombrie:/ foşnet 
de cămăşi negre/ pe sfori" 

„Ramele nordului" (Editura Dacia, 1998) conţine un uimitor 
„Calendar cu Doamna de Ceară", unde percepţiile sublimă în 
notaţii expresive, iar verbul se lasă arareori împovărat cu scorneli 
şi zorzoane: „decât că un fir de cerneală în ianuarie se porni/ mai 
mult nu voi spune". Ceea ce nu se vede capătă acum importanţă: 
„Se pare că e cineva în pădure/ citind în tăcere o carte". In aer, 
persistă silueta copacului tăiat; culegătorul de ciuperci îşi 
abandonează alter-ego-ul din linişte şi singurătate; apare subit 
ideea de „Lumină absentă", fructificată ulterior într-un volum 
independent (Ed. Paralela 45, 2000), poate cel mai bun dintre 
toate. Secţiunea „Bibliotecarul furnicilor" reprezintă o selecţie 
antologică de haiku, succinte notaţii ale esenţialului, una mai 
uimitoare decât cealaltă: „s-a trezit copilul/ dizolvă cu un băţ/ 
soarele în lac". 



77 Pre- Supunere 

Despre „Ceremonia ruinelor" (Editura Dacia, 2003), Andrei 
Bodiu a scris în „Observatorul cultural": poemele din cel mai 
recent volum al lui Viorel Mureşan exprimă boala, oboseala şi 
moartea. Paradoxal însă, şi aici citim tensiunea esenţială a 
acestei cărţi, sfârşitul este privit cu un «ochi beat», de o vioiciune 
şi de o prospeţime evidente. Moartea poate fi privită nu doar în 
negru, ci şi în culori tari, vii, în imagini puternice, clar conturate: 
«prin curţile-nalte femei de zăpadă/ aprind focuri/ şi plâng// din 
gură le ies vrăbii/ pe care le prindem în cer/ ca într-un coş de 
nuiele// restul zilei e doar/ lumina ce vine din scânduri» {O 
poveste de iarnă)." 

„Sâmbăta lucrurilor" (Editura Limes, 2006) constituie o 
antologie de autor. „Buchetul de platină" (Editura Eikon, 2010) 
aduce în pagini eleganţa vizuală pe care calitatea versurilor ar fi 
presupus-o de mult. Desenele folosite ca ilustraţii au fost realizate 
de Marcel Lupşe. Volumul este împărţit, ca de obicei, în 3 părţi, 
însă apare un nivel numerologic inedit în opera autorului, prin 
împerecherea treimilor: „33 de rime pentru umbră", „33 de 
armonii mici" - semn de verticalitate (33 reprezintă numărul de 
vertebre din coloana vertebrală - şi nu numai). Pe coperta din 
spate, poemul haiku premiat: „cal singur pe câmp — / călăreţul 
din iarbă/ numărând norii" 

Titlul ultimului volum prezintă o ambivalenţă care m-a 
cucerit de la prima vedere. Expresia are două sensuri: unul 
interior, al degetului care desparte coperţile, taie paginile şi se 
opreşte deasupra unui rând tipărit; şi unul exterior, cuprinzând 
coordonatele fizice ale punctului geografic unde cititorul se 
îndepărtează de lume, se izolează ca să se scufunde în universul 
creat sau creionat de autor. S-a spus despre poetul nostru - 
revendicat de echinoxişti, de optzecişti, de zălăuani, de 
modernişti, de postmodernişti, de jibouani, de minimalişti, de 
familişti, de surducani, de manieriştii fantezişti, ba chiar şi de 
liber-schimbişti - că este un caligraf al emoţiei (Mircea Petean), 
un „carateca" (!?!) al generaţiei '80 (Mihai Vakulovski), un 
performer al suavităţilor (Alexandru Cistelecan), un plastician al 
versului (Radu G. Ţeposu), un mistic rafinat (Ion Vădan), un artist 

al elipsei şi contraacţiunii (Iulian Boldea), un patetic inteligent şi 
plin de umor (Andrei Bodiu), un alchimist al abstractului (Ştefan 
Borbely), un zâmbitor cu veşnice luminiţe în ochi (Ioan Groşan). 

Au şi ei dreptate, dar ne dorim să avem şi noi atunci când 
susţinem că Viorel Mureşan a depăşit prin operă nivelul 
calificativelor şi sortării în diferite cutii. El, precum sună şi acest titlu 
atât de drag mie, care-mi înverzeşte ochii (oricum, verzi-albaştri din 
naştere), nu mai aparţine nici unui ,,-ism , \ „generaţii", „mode''' ori 
„curente literare''' - ci numai colţului privilegiat de Rai unde se 
întâlnesc în cel mai intim cadru cu putinţă autorul, poezia şi cititorul. 
Acesta este „Locul unde se va deschide cartea", unde spaţiul se 
preschimbă în neştiut, durata se transformă în eternitate, iar slovele 
scrise se înalţă în cel de-al nouălea cer: „un nor/ între mine şi munte/ 
îşi învaţă puii/ să zboare" (Muntele de melancolie). 

ISPITIRE CU HAZ 



Clive Staples Lewis s-a născut în 29 noiembrie 1898, la 
Belfast, ca descendentul unui fermier de origine galeză căsătorit 
cu fata unui preot irlandez. Prietenii îi spuneau Jack, nume care-i 
plăcea în mod deosebit. în tinereţe, după moartea mamei, răpusă 
de cancer, s-a îndepărtat de Dumnezeu. Multă vreme s-a 
considerat ateu. în timpul studenţiei, a publicat o colecţie de 
poeme cu titlul „Spirite înrobite''' (Spirits in Bondage), din care 
face parte şi „Pâinea noastră cea de toate zilele'', unde spunea, 
parcă parafrazând un cunoscut poem eminescian: „Nu avem 
nevoie de cuvinte barbare, nici de farmec sacru/ Ca să stârnim 
necunoscutul" . Precum mărturiseşte în autobiografia „Surprins de 
bucurie''' (Surprised by Joy: The Shape of My Early Life, 1955), 
şi-a regăsit credinţa în urma lungilor discuţii purtate cu prietenul 
său J.R.R. Tolkien, preferând însă cultul anglican celui catolic. De 
asemenea, o mare influenţă asupra lui au avut şi lucrările 
pastorului scoţian George MacDonald, biografiile şi nuvelele 
poliţiste cu părintele Brown scrise de G. K. Chesterton, dar mai cu 
seamă controversele cu prietenul său Owen Barfield, cunoscut în 
1919. 

Ultimului i-a dedicat volumul alegoria iubirii" (The 
Allegory of Love - A Study in Medieval Tradition, 1936), care i-a 
adus în anul următor primul premiu literar. Au urmat apoi alte 
scrieri cu subiect creştin: „Problema durerii" (The Problem of 
Pain, 1940), „Scrisorile lui Zgândărilă" sau „Sfaturile unui diavol 
bătrân către unul mai tânăr" (The Screwtape Letters, 1942), 
„Creştinismul redus la esenţe" (Mere Christianity), „Cele patru 
iubiri" (The Four Loves 1960) şi opera postumă „Rugăciune - 
Scrisori către Malcolm" (Prayer: Letters to Malcolm). 

C. S. Lewis a scris şi cele şapte „Cronici ale Narniei", tărâm 
ocrotit de leul Aslan (nume de origine turcică, înrudit cu 

ungurescul „oroszlăn"), o imagine solară folosită ca reprezentare a 
lui Hristos, precum şi o trilogie science-fiction, din care editura 
clujeană Logos a publicat primul volum, tradus de Mirela Rădoi, 
„Departe de Planeta Tăcută" (Out of the Silent Planet, 1938; 
urmată de Perelandra, 1943 şi The Hideous Strength, 1945). 

Cele 31 de „Scrisori ale lui Zgândărilă" au fost rezultatul 
unui ciclu de emisiuni difuzate de BBC, publicate apoi de ziarul 
„The Guardian", în perioada tensionată de la începutul celui de-al 
Doilea Război Mondial (2 mai - 28 noiembrie 1941). In româneşte 
există două traduceri, prima apărută la Editura Logos din Cluj, 
tălmăcită de Mirela Rădoi; a doua, publicată de Editura 
Humanitas, în originala traducere a Soranei Corneanu. 

In demersul său radiodifuzat de readucere aminte a idealurilor 
morale creştine, C. S. Lewis a pornit de la premiza formulată de 
teologul german Martin Luther, care spunea că atunci când un 
demon nu se lasă alungat cu textele Scripturii, el trebuie să fie 
făcut de râs şi de batjocură, deoarece Necuratul nu suportă să fie 
luat peste picior. Deci, lumea descrisă reprezintă o imagine 
răsturnată a societăţii, generatoare de situaţii paradoxale şi plină 
de comic. 

în ceea ce priveşte diavolii, zice autorul, există două categorii 
atitudini greşite în privinţa lor: materialismul, care neagă existenţa 
lor şi magicienii, care apelează la ajutorul lor. Din cea de-a doua 
categorie face parte unchiul Andrew din „Nepotul magicianului", 
unul dintre volumele din ciclul „Cronicile Narniei". 

Zgândărilă este un tartor cu experienţă. El îşi sfătuieşte 
nepotul de frate să-1 deruteze treptat pe omul desemnat ca victimă 
potenţială. In loc să trăiască sentimentul comuniunii spirituale cu 
graţia divină, el va fi îndemnat să-şi îndrepte atenţia asupra 
cântăreţilor cu vocea stridentă din cor, pus să observe şi să critice 
felul cum se îmbracă vecinii, împins să ridiculizeze religia, să 
umble prin cartier în căutarea „bisericii care i se potriveşte". Da, 
da, Michiduţă trebuie învăţat să creeze stări tensionate în relaţia 
tânărului cu mama ori cu iubita sa. Când flăcăul duce paharul la 
gură, gestul nu trebuie să preceadă un toast ori să reprezinte 
participarea la un prilej de bucurie. Cel slab de înger trebuie 

convins să vadă în băutură un anestezic, menit chipurile să-i alinte 
neagra amărăciune. 

în mod interesant, Zgândărilă nu se bucură de izbucnirea 
conflagraţiei mondiale, deoarece pe front oamenii mor înainte ca 
sufletul să le fie corupt, iar suferinţa umană insuflă oamenilor 
nădejdea în pace şi credinţa în apariţia unei lumi guvernate de 
iubire. Revenind în 1961 asupra celor scrise în timpul războiului, 
C. S. Lewis mărturisea că, deşi i s-a cerut în repetate rânduri să 
continue şirul ineditelor epistole, i-a venit greu s-o facă. Nu era 
vorba de lipsa inspiraţiei sau a subiectelor; o dată inventată, 
tehnica scrisorilor diavoleşti îşi genera singură şi în mod spontan 
urmarea, ci mai degrabă de teama de a vieţui în pielea 
personajului. Scriitorul nu s-a lăsat amăgit de Jocul mental al 
atitudinii diavoleşti"; ca să descrie feluritele drăcovenii şi 
stârpiciuni, preţul ar fi fost prea mare: „orice urmă de frumuseţe, 
prospeţime şi jovialitate trebuia lăsată deoparte'". 

Apologetul britanic a afirmat în repetate rânduri că 
răspunderea pentru faptele noastre ne revine în întregime. Ispitirea 
se transformă în păcat numai cu acordul celui ispitit. Nimeni 
altcineva nu poate să aleagă în afara persoanei aflate în cauză. 
Statele poliţieneşti nu pot oferi decât un simulacru de lume 
perfectă, deoarece cel mai bine pentru cetăţeni, inclusiv pentru cei 
ticăloşi, este să-şi exercite libera voinţă. Transformarea oamenilor 
într-un fel de roboţi biologici prin acte de cruzime sau de trădare 
reprezintă un procedeu experimentat in extremis de Talpa Iadului, 
după ce reţetele clasice de ispitire ale lui Zgândărici au dat greş. 
Istoria nazismului şi comunismului ne dovedeşte că oamenii pot fi 
smintiţi şi pervertiţi de o propagandă bine pusă la punct, însă 
omenia, fărâma divină din sufletul lor, nu poate fi extirpată. 

1001 DE SERI 



Anul trecut, televiziunea naţională a aniversat 50 de ani de la 
înfiinţare (1956). Odată cu răspândirea reţelelor de difuzare prin 
cablu şi apariţia celor peste 20 de posturi concurente, TVR 
încearcă an de an să găsească noi modalităţi de atragere a 
publicului telespectator, format din cetăţenii puşi, volens-nolens, 
să plătească abonamentul cel veşnic crescător în preţ. In goana 
după audienţă, postul naţional a abdicat pe rând de la o serie de 
standarde, dar, mai ales, a renunţat la emisiunile zilnice dedicate 
copiilor şi tineretului. In vreme ce în ţările vecine se acordă seară 
de seară câteva minute pentru deja-tradiţionalele „poveşti de 
adormit copiii" (ungurii au trei emisiuni, câte unul pe fiecare post 
naţional, cu orarul defalcat, ca micuţii să le vadă pe toate), TVR a 
renunţat fără motiv la ele şi ne bagă pe gât telenovele şi seriale 
comice de duzină. Dacă ne uităm la graba cu care dispar 
grădiniţele, parcurile şi terenurile de joacă, realizăm că, de la 
mineriade încoace, televiziunea nu face decât să participe activ la 
politica generală de desconsiderare a tinerei generaţii şi, implicit, 
să favorizeze depopularea ţării. 

MĂRIA-SA, TOVARĂŞUL COPIL 

Până la începutul anilor '80, în fiecare seară, TVR difuza, 
înainte de programul de ştiri, o rubrică dedicată micilor 
telespectatori: „1001 de seri". Pe ecranul alb-negru apărea 
Mihaela, personaj creat de Nell Cobar, o fetiţă simpatică foc, cu 
părul legat în două codiţe, fustiţa în vânt şi nişte picioruşe uşor 
trapezoidale. Ulterior, în epoca „parţial co/or"-ului, am văzut că 
de fapt era blondă. Din câte ţin minte, venea pe o trotinetă, 
grăbindu-se să prindă desenul animat cu „Lolek şi Bolek", 
„Creionul fermecat", „Las' că-ţi arăt eu ţie!" sau „Bravo 
Pătrăţel!". Mihaela a devenit vedeta studioului ,finimafilm" din 

Bucureşti. Nu vorbea, însă era deosebit de expresivă, cu totul 
şarmantă, lucru dovedit şi de premiul primit la Festivalul de film 
pentru copii de la Veneţia din 1971. Prietenul ei nedespărţit (până 
la venirea lui Dumitru Popescu-Dumnezeu - căruia nu-i plăceau 
animalele - la conducerea TVR) a fost căţeluşul Azorel. Indiferent 
de filmul prezentat, la sfârşitul emisiunii Mihaela se despărţea de 
micii telespectatori împărţindu-le pupici. „1001 de seri" a fost 
difuzat constant vreme de ani de zile, înainte de începerea 
„Telejurnalului" , până când Ceauşescu a dat în mintea copiilor şi 
programul TVR a fost redus la doar două-trei ore de emisie 
(excepţie duminica: atunci programul dura ceva mai mult). 

ÎNTRE TITO CĂLĂUL ŞI „MIHAELA" PE HÂRTIE 

Nell Cobar, părintele Mihaelei, s-a născut în 31 decembrie 
1915 la Bucureşti. A fost un talent nativ, fără studii de 
specialitate. A debutat ca desenator la cinematograf în anul 1939, 
iar primul său film animat (1940) a fost o reclamă pentru ciorapi. 
Tinereţea sa a cuprins şi un răstimp sărit de actuala biografie 
oficială: între 1944-1948, a realizat caricaturi politice pentru 
„România liberă" şi „Scânteia". Din această perioadă datează 
albumul „Humor antifascist: 23 august 1944 - 23 august 1945". 
Printre cei satirizaţi se numărau ,/asciştii" Maniu şi Brătianu, 
precum şi „călăul" Tito. Ce să facem, oare nu zicea Blaga: „că 
numa-n lacuri cu noroi înfund cresc nuferi?" Nell Cobar i-a dat 
chip lui Mitică şi 1-a trecut din carte (1956) pe peliculă (1963). A 
regizat peste 40 de filme şi ne reprezintă cu cinste în istoria 
caricaturii. L-a descoperit pe Iurie Darie, a angajat-o pe Margareta 
Pâslaru drept compozitoare, a pus pe picioare Studioul 
,^nimafilm" şi a iniţiat emisiunea căreia acum îi ducem lipsa. 
După Revoluţie, a înfiinţat şi a condus o revistă pentru copii, 
numită, bineînţeles, „MzTzae/a". A murit la 26 iulie 1993. 

GALA DESENULUI ANIMAT 

Dacă Mihaela devenise prietena şi amfitrioana micuţilor 
telespectatori din timpul zilelor lucrătoare, duminica aceştia erau 
răsfăţaţi cu o emisiune mult mai consistentă, „Gala desenului 

animat", realizată dintr-un amalgam de secvenţe decupate din 
diferite filme de către Viorica Bucur. Genericul începea cu scena 
din „Parisul vesel" (Gay Purr-ee, 1962) când Jaune-Tom zărea un 
şoricel ieşind din hambar şi-1 lua în colimator, ca să-1 prindă şi să-1 
ofere cadou iubitei sale Mewsette. Celelalte fragmente proveneau 
din producţiile realizate de Walt Disney, Hanna-Barbera, MGM 
etc, existente în arhiva de filme sau înregistrate de la alte 
televiziuni, în special cea italiană. Altele erau aduse pe casete 
video de puţinii călători în Occident, dornici să le facă o bucurie 
nepoţilor unor tovarăşi... bunici cu funcţii de răspundere. 
Bucurându-se de sprijinul lor, „Gala..." a rezistat până la 
Revoluţie. In prezent, Viorica Bucur realizează, alături de 
Mădălina Roşea, emisiunea „Cinematica" de pe TVR Cultural. 

MICA ISTORIE A UNUI FALIMENT ETATIZAT 

In 1991, Animafilm a fost transformată într-o firmă unde 
statul a devenit acţionar majoritar. Dacă înainte de 1989, studioul 
producea câteva zeci de filme pe an, după Revoluţie soarta i-a fost 
pecetluită. După privatizare, cele circa 3.000 de pelicule existente 
au fost transferate la Arhiva Naţională de Film, astfel încât noua 
firmă a pierdut sumele rezultate din drepturile de difuzare. In 
vreme ce japonezii şi americanii au început să folosească tehnica 
de calcul pentru animaţie 2D sau 3D, capabilă azi să creeze 
imagini holografice color pe o scenă (vezi pe YouTube duetul 
Celine Dion - Elvis Presley), baza materială românească a rămas 
cea din deceniul opt. Văzând că situaţia se înrăutăţeşte, cei mai 
talentaţi desenatori au plecat la firmele particulare, precum They 
Live, Brain Box Media, Anima Art sau Dacodac Studio. Ultimul a 
realizat în colaborare cu francezii de la Millimages lung-metrajul 
„Picollo, Saxo & Company", lansat în decembrie 2006. 

NOAPTE BUNĂ, TELEVIZIUNI 

Pe 1 Iunie 2007, la cinematografele din City Mall-ul 
bucureştean a fost lansat filmul „O scurtă poveste", o antologie a 
animaţiei româneşti, cuprinzând producţii realizate până în 1989. 
Pe parcursul călătoriei printre personajele şi episoadele difuzate în 

copilăria părinţilor şi bunicilor de azi, ghid (şi ghiduş) este actorul 
Horaţiu Mălaiele. Regizorul Radu Vasile Igazsâg a cheltuit 7 
miliarde de lei vechi pentru realizarea acestui lung-metraj de o oră 
şi douăzeci de minute. El a selectat 46 de filmuleţe dintr-o arhivă 
de 1.200 piese, realizate de 37 de regizori, pornind de la celebra 
„Scurtă istorie''' (, faime d'Or" la Cannes, 1957) care a adus pe 
lume Omuleţul lui Ion Popescu Gopo, până la „Nodul gordian''' 
(1979) în regia lui Szilâgyi V. Zoltân. îndrăgitul personaj al lui 
Nell Cobar este prezent în „Prima zi de şcoală a MihaeleF 
(1975). După premiile cinematografiei, obţinute recent la 
Festivalul de la Cannes, poate că va veni şi ziua când va renaşte 
animaţia românească. Şi cine ştie, poate că una dintre multele 
televiziuni va redescoperi că difuzarea unor desene animate, 
înainte de ora când copiii sunt trimişi să se culce, duce la creşterea 
popularităţii şi, implicit, a audienţei postului. Dacă nu, atunci 
generaţia internetului le va ura în curând: „Noapte bună, 
televiziunir '. 

O ISTORIE SUPRANATURALA 

Balauri, dragoni, zmei 



în luna aprilie, îl celebrăm pe Sfântul Gheorghe, voinicul care 
1-a omorât pe balaurul oploşit în preajma lacului de lângă cetatea 
regală şi a salvat-o pe prinţesa oferită drept jertfă în schimbul 
accesului la apă. Sărbătoarea marchează momentul în care iarna 
piere răpusă de lancea de raze incandescente a Soarelui, stratul 
montan de zăpadă şi gheaţă începe să se topească, râurile se umflă 
şi irigă ogoarele, câmpurile. E momentul în care debutează un nou 
ciclu vegetal, aducător de roade. 

Sângeorz, ziua de 23 aprilie, e o dată importantă şi în 
calendarul păstorilor, deoarece vitele pornesc să urce la munte. 
Atunci se angajează ciobanii, paznicii, slugile; de obicei, până la 
Sfântul Dumitru, când coboară înapoi în văi şi îşi primesc simbria. 

Porţile şi ferestrele sunt împodobite cu ramuri verzi (urzici, 
rug, salcie, tei etc), sistem magic de apărare împotriva 
vrăjitoarelor care încearcă să fure mana vacilor. Cine doarme în 
noaptea de ajun în staul aude cum vorbesc animalele între ele şi le 
înţelege graiul. Tot atunci, alunul cel magic îşi scutură florile. 
Copiii renunţă la ciubote şi au voie să umble desculţi, iar oamenii 
se pot aşeza pe iarbă fără să se teamă că vor căpăta dureri de şale. 

Viteazul sfânt militar umblă călare şi poartă de obicei un scut 
alb cu o cruce roşie, precum e steagul Angliei. El este tânăr, 
aidoma lui Făt-Frumos din poveşti, dar ei nu sunt singurii 
omorâtori de jivine din vremurile mitice. 

Sălajul se poate mândri cu faptul că cetatea Şimleului 
Silvaniei a fost fieful neamului princiar al familiei Bâthory, al 
căror blazon cuprindea trei dinţi albi de dragon, rânjiţi pe un fond 
roşu, aşezaţi ulterior în centrul imaginii unei reptile ce-şi înghiţea 
coada. Legenda spune că stirpea descindea dintr-un păstor viteaz 
(„bător", în limba maghiară), care a înfruntat şi a ucis un balaur 

lângă Nagyecsed (Eceda Mare). Cum însă se ştie precis că cetatea 
dintre mlaştini a intrat în posesia familiei abia în 1325, printr-o 
donaţie a regelui Carol Robert de Anjou, este evident că episodul 
respectiv s-a petrecut în alt timp, cu totul într-altă parte. 
Confruntarea ar fi putut avea loc lângă balta Ceheiului, azi 
rezervaţie naturală, despre care se zice că n-are fund (de fapt, are 
o adâncime maximă de 2,6 m) şi unde trăieşte Triturus cristatus, 
tritonul cu creastă, un batracian cu coadă viu colorat din neamul 
salamandrelor, care seamănă derutant de bine cu o şopârlă. 

Cum liniile narative ale legendei şi basmului sunt înşelător de 
asemănătoare, lumea îi încurcă adesea pe balauri cu zmeii şi cu 
dragonii. Scriitorul polonez Stanislaw Lem s-ar fi împăcat cu 
ideea că-s „tot un drac", nu însă Cerebron Emtadratus, personajul 
său din „Ciberiada", profesorul care a predat vreme de patruzeci 
şi şapte de ani Teoria Generală a Balaurilor, la Şcoala Neantică 
Superioară. In Expediţia a IlI-a sau balaurii probabilităţii" aflăm 
că deşi nu există dragoni, ei pot fi clasificaţi din punctul de vedere 
al inexistenţei lor în trei categorii, conform probabilităţii de 
apariţie: nuli, negativi şi imaginari. O lucrare monografică scrisă 
cu tot atâta savoare este „Enciclopedia Zmeilor" de Mircea 
Cărtărescu. 

Etologul britanic Karl P. N. Shuker a abordat problema într- 
un fel mult mai serios şi a încercat să facă o oarecare ordine 
printre diferitele tipuri de jivine în cartea „Dragons. A Natural 
History" (Balauri. O istorie naturală), tipărită iniţial în 1995 de 
Simon and Schuster. Ea a cunoscut mai multe ediţii şi a fost 
tradusă într-o sumedenie de limbi, printre care şi maghiara. 

Volumul este frumos ilustrat cu imagini şi poze color, astfel 
încât la prima vedere seamănă cu un album de familie, unde s-au 
adunat şerpi monstruoşi, semidragoni, balauri clasici, zmei 
înaripaţi şi dragoni moderni, evoluaţi: Leviathanul biblic, şarpele 
Midgard din nordul Europei, Quetzalcoatl din America Centrală, 
gargoille-ul francez, hidra din Lerna, sirusul babilonian omorât de 
profetul Daniel, mokele-mbembe din bazinul fluviului Congo, 
bunipul australian şi dragonii din Extremul Orient. 

Cuvântul introductiv este semnat de Desmond Morris, 
binecunoscutul autor al deloc ortodoxului studiu „Maimuţa 
goală". Sunt doi autori din două generaţii diferite; Shuker s-a 
născut în 1959, iar Morris în 1928. Unul profită de realizările 
animaţiei tridimensionale din filmele de azi şi doreşte să dea 
jivinelor înfruntate de personaje pe marele ecran o legimitate 
fundamentată pe tradiţie, în vreme ce generaţia mai vârstnică 
clatină neîncrezător din cap şi citează vorbele lui Coriolanus din 
ultima tragedie a lui Shakespeare (actul IV, scena I): „Şi, 
singuratic cum e un balaur,/ Voi şti să fac din mlaştina mea loc/ 
De groază pentru cei ce nu mă văd,/ Dar numele-mi rostesc în 
orice clipă" (trad. Tudor Vianu). 

Cartea a devenit deosebit de populară şi datorită unei politici 
bine-gândite de marketing cultural. Editorii au păstrat la sfârşit o 
pagină, rezervată unui rezumat al credinţelor despre balauri din 
ţara unde a fost publicată traducerea. în cazul ediţiei maghiare, 
cinstea i-a revenit etnoloagei Boldizsâr Ildiko. 

La noi, credinţele populare pretind că dihania este un şarpe 
mare, care a stat ascuns şapte ani de zile, fără să fie văzut, răstimp 
în care se săvârşeşte o tainică metamorfoză în urma căreia îi cresc 
aripi. însă, oricât de puternic ar fi un dragon, el se supune voinţei 
solomonarului, un vrăjitor cu multă ştiinţă şi experienţă. La 
chemarea magului, balaurul vine năpraznic ca o furtună, scenă 
magnific descrisă de Mihail Sadoveanu în povestirea omonimă 
din „Hanu Ancuţei". Extrapolând o zicală mai veche, se pare că 
„omul este dragonul dragonilor..." 



89 Pre- Supunere 



ZMEUL CA VALOARE 
ABSOLUTĂ 



Cerebron Emtadratus, întemeietorul Şcolii Neantice 
Superioare, magisterul evocat de Stanislaw Lem în „Ciberiada", 
nu s-a mulţumit cu constatarea că zmeii nu există, ci a ţinut să 
precizeze că ei nu există în mod diferit. Conform celor arătate în 
cea de-a treia expediţie a lui Trurl şi Clapauţius, Cerebron a 
studiat probabilitatea apariţiei unui balaur şi a descoperit că ea 
este de trei feluri: nulă, imaginară şi negativă. 

Mircea Cărtărescu nu s-a lăsat convins de această genială 
demonstraţie. Cu mult înainte ca Justin Hardy să realizeze pentru 
postul de televiziune Discovery documentarul „Dragons' World: 
A Fantasy Made ReaV (2004), el a scris o carte unde susţine că a 
văzut unul, încastrat într-un enorm bloc de gheaţă, păstrat la The 
Pennsylvanian Institute for Unreliable Studies (PIUS). Apoi a 
vizitat o mulţime de situri arheologice, a explorat universul 
subpământean, a studiat izvoarele scrise păstrate în marile 
biblioteci. Cum fosilele de dinozauri din Ţara Haţegului şi cele de 
pe Valea Someşului sunt o realitate tangibilă, cititorul cu un spirit 
ludic se lasă convins cu uşurinţă, mai ales când poetul afirmă că a 
avut ocazia să converseze cu câţiva dintre zmeii vii, care trăiesc 
protejaţi în rezervaţii şi grădini zoologice. Normal, informaţiile 
obţinute au fost sistematizate şi publicate într-un opus, intitulat 
„Enciclopedia Zmeilor''' (Humanitas, Bucureşti, 2002). 

Volumul este riguros structurat conform canoanelor ştiinţifice 
şi cuprinde două părţi. Prima este dedicată prezentării anatomiei 
zmeilor, cuprinde rasele şi varietăţile existente, studiază 
răspândirea geografică, istoria, economia, civilizaţia, limba, artele 
şi literatura lor, descrie arme, unelte şi studiază ocupaţiile acestor 
monştri. Taxonomia propusă este inedită şi cuprinde zmeul 
comun, zmeul zmeilor, zmeul sur de văgăună, zmeul cu colţi, 

câinele de zmeu, muma zmeilor, zmeul mioritic (o specie deosebit 
de nătângă), animicştiutorul, zmeul zmeielor, zmăul, încălţaţii, 
zombalul (zmeul asiatic). 

A doua parte cuprinde traducerea „unui vestit ciclu epic din 
literatura zmeiască originală", intitulat „Zurba Inelară a lui 
Meer-Tsha", un fel de Kalevala cărtăresciană de inspiraţie budai- 
deleană: ,^4colo, în Quatr'a sfântă, se născu printr-un miracul/ Un 
pruncuţ de zmău ce chipul îl avea ca însuşi dracul./ Ochii răi, 
urechi ciulite, colţii îi ieşeau prin buze.../ Vă închipuiţi mândria 
norocoasei de lehuze./ Când îl duse să-l închine la Matrak, fără 
de preget/ Mititelul pe cel preot îl muşcă adânc de-un deget./ 
Semn că, iată, în cetate se născuse un erou!" 

într-un interviu publicat în fanzinul „Paradox" apărut în 
1991, Mircea Cărtărescu afirma că fiecare dintre personajele sale 
îl reprezintă, „toate fac parte din biografia mea, toate sunt reale 
în egală măsură". Stilul sprinţar, tineresc, al textelor ne face să 
credem că „Enciclopedia zmeilor" fusese începută încă pe atunci. 
Privit prin această prismă, cel mai interesant dintre toate felurile 
de zmei este Animicştiutorul. In general, existenţa sa este 
considerată o legendă, deşi are o bază cât se poate de reală. Cele 
mai multe informaţii despre el provin de la zombalii din Orient, 
dar a fost întâlnit şi de alţii, ba chiar şi de neamuri nezmeieşti, 
precum Omul-de-flori-cu-barba-de-mătase. In trecerea sa a lăsat 
urme, precum cele imprimate într-un strat de şisturi bituminoase 
din Caucaz. 

Seamănă cu un mare copil, cu gene prelungi şi ochi limpezi 
de diamant. Pare să fie un fel de iniţiat, un „călător printre nouri", 
cum erau discipolii lui Zalmoxis, cum sunt călugării printre 
creştini, sufi în rândul musulmanilor, Iluminaţii printre budişti. Ca 
atribute, îi sunt caracteristice Toiagul cu urechi şi Ghetele de 
Plumb. Nu poartă nici un fel de îmbrăcăminte. Trăieşte în regiuni 
muntoase inaccesibile ori în căsuţa din vârful unui munte de sticlă. 
Peştera sa arată ca o bulă de aer într-un enorm gheţar. N-are 
buzdugan, ci numai amintitul caduceu. 

Animicştiutorul este mut ca o lebădă, aşa că se crede că nici 
nu n-are limbă. Comunică prin scris. Legendele susţin că îşi 

petrece timpul scrijelind pe coaja ouălor preistorice tot soiul de 
sfaturi şi proverbe de o mare înţelepciune, precum: „Ce este, este. 
Şi ce nu este, nu este." Ori: ,JDacă dragoste nu e, nimic nu e." 
Graiul folosit pentru notarea aforismelor are o structură 
gramaticală aparte. Animicştiutorul nu foloseşte părţi de vorbire, 
precum substantivul, pronumele, verbul etc. ci o succesiune de 
reacţii sufleteşti, „care descriu lumea în culori mai puternice şi 
mai vii": zâmbirea, pălmuirea, holbarea, lăcrimarea, părul 
măciucă, geamătul (de durere şi de plăcere), mângâierea etc. Este 
considerat ca autorul lucrării „Sistema Lumii" şi socotit de zmei 
drept autoritatea supremă în domeniul ştiinţific. Unii spun că 
Universul în care trăim este dansul încremenit al 
Animicştiutorului. Alţii susţin că oricine se uită în ochii acestui 
zmeu vede neantul de dinaintea facerii lumii. 

Ca orice zmeu, scoate foc pe nări, dar acesta nici nu arde, nici 
nu pârjoleşte, ci încălzeşte sufletele şi umple inimile cu iubire. 
Celelalte specii de zmeu se feresc din calea lui, de teamă să nu le 
pleznească inimile în piept de prea multă duioşie. Fiorosul 
Zurbalan a crezut că 1-a întâlnit dincolo de „un râu de lacrimi, 
apoi altul de pelin", la umbra unui „nuc cu frunza palidă şi 
viermănoasă,/ Ce nu da nici pic de umbră, parcă n-ar fi existat". 
Zmăul (scris cu această grafie, pentru că e o specie aparte de 
zmeu) a zdrobit nucile din care s-au născut cerul, stelele şi luna 
unei lumi fantastice, apoi a pierit preschimbat în piatră de Pasărea 
Distrugătoare a Dragostei: „un glob de foc/ Orbitor, cu pâlpâire 
ca de cuarţuri în mijloc/ Şi în lumea ideală izvorăşte mii de raze/ 
Pe licornă şi centaur, peste luncile-n extaze..." 

Insă Zurbalan cel grosolan a greşit, moşul cel politicos şi cu 
gene lungi nu era temutul Animicştiutor, ci Umbello, un Om-de- 
flori-cu-barba-de-mătase. „Povestea Animicştiutorului" ne lămu- 
reşte că, într-un anumit sens, fabulosul personaj nici măcar nu este 
zmeu. Oricine îl caută cu credinţă de-a lungul întregii sale vieţi 
poate să se transforme într-un Animicştiutor. Chiar şi noi, cititorii. 

CEI ŞAPTE TAŢI AI 
UNGURILOR 



Există în literatura cazonă o scenă antologică, povestită în 
diferite variante de mai mulţi autori, cea în care comandantul 
armatei iese în faţa trupelor şi se adresează soldaţilor: 

- Fiii mei ! 

Drept care, de undeva din front, se aude vocea bucuroasă a 
unui răcan: 

- Tată, de douăzeci de ani te caut! 

Anecdota vizează o modalitate comună de impunere a 
autorităţii, bazată pe titulatura de „tată" sau „părinte". Ea 
funcţionează natural în cadrul familiei, ca o reminiescenţă din 
patriarhalism, când bărbatul cap de familie asigura mijloacele de 
subzistenţă şi rezolva disputele dintre copii, fraţi, gineri, cumnaţi. 

Cuvântul „patrie" e rudă bună cu „patriarh". O patrie, teoretic, 
îi cuprinde pe toţi descendenţii unui strămoş mai mult sau mai puţin 
mitic. Suedezii se trag din regele-urs Bjorn, italienii din gemenii 
alăptaţi de o lupoaică. La noi, romanticii au cultivat tema descinderii 
din Decebal şi Traian, în prezent foarte pe placul minorităţii gay, care 
a permis afirmarea unei continuităţi multimilenare în vatra arcului 
carpatin, de la Burebista până la Nistru. 

Numărul descendenţilor unui bărbat puternic poate deveni, pe 
parcursul secolelor, de ordinul milioanelor. Genghis Khan avea o 
anomalie genetică rară, localizată pe cromozomul Y, care s-a 
transmis din tată în fiu. In prezent, după 800 de ani, au arătat 
savanţii, ea se regăseşte la 16.000.000 de oameni, adică la 0,5% 
dintre bărbaţii de pe planetă. 

Există şi neamuri care au mai mulţi taţi. In mitologia 
Pământului de Mijloc, J. R. R. Tolkien ne povesteşte cum zeul- 
făurar Aule i-a creat pe pitici, fără ştirea Creatorului Suprem (Eru 
Iluvatar) sau a celorlalţi valari, într-o grotă de sub munţi. Aule n-a 

aşteptat ivirea elfilor şi a oamenilor (copiii lui Iluvatar), pentru că 
ardea de nerăbdare să aibă învăţăcei cărora să le împărtăşească 
învăţăturile şi meşteşugurile sale. El i-a creat pe cei Şapte Taţi ai 
gnomilor: Barbă-Lungă (Longbeards), Barbă-Foc (Firebeards), 
Barbă-Lată (Broadbeards), Pumni-de-Oţel (Ironfists), Barbă-Tare 
(Stiffbeards), Incuie-Tot (Blacklocks) şi Picioare-de-Piatră 
(Stonefoots). Cei Şapte Taţi sunt „piticii de viţă din săli de 
stâncă''' amintiţi în celebra poezioară din „Stăpânul inelelor". 
Totuşi, oricât de bărbăteşte începe geneza piticoţilor, ea n-a putut 
fi dusă la bun capăt în lipsa unor Mame piticeşti (trecute, nu se 
ştie de ce, sub tăcere). 

In creaţia sa, J. R. R. Tolkien a fost puternic influenţat de eposul 
fino-ugric, în special de Kalevala. Gestele ungureşti povestesc tot 
despre şapte întemeietori, ce-i drept, puşi sub semnului Calului Alb. 
Primul dintre ei a fost Âlmos („Cel prevestit de vis"), care a făcut un 
jurământ de sânge cu conducătorii altor şase triburi, ca să obţină 
sprijinul politic şi militar necesar pentru a păstra puterea în rândul 
descendenţilor săi. Dar, în limba maghiară, Almos mai înseamnă şi 
„Somnorosul" , o bună ocazie pentru persiflarea temelor şi motivelor 
mitologice ale descălecării maghiarilor în Câmpia Panoniei. 

Filmul „Peregrinul maghiar" (Magyar vândor) a fost 
prezentat publicului în 2004. Realizat de regizorul Gâbor Herendi, 
autorul spumoasei „Valami Amerika" (O anume Americă, 2002), 
el prezintă o istorie alternativă, în care cinci din cei şapte 
conducători se trezesc mahmuri, după un chef cu kumis (lapte de 
iapă fermentat) şi constată că grosul maghiarilor au pornit să se 
strămute din Etelkoz în noua patrie fără să se ostenească să-şi 
deştepte căpeteniile. Pe drum, cu ajutorul prafului de puşcă 
furnizat de o chinezoaică (Ellinger Edina), sunt recuperaţi şi 
ceilalţi doi. 

Cei şapte eroi legendari din vremea Descălecării au fost 
remodelaţi după felul cum Terry Gillian i-a transformat pe 
Cavalerii Mesei Rotunde în „Monty Python and the Holy Grail" 
(1975). In fapt, părinţii norodului par nişte prostovani mătăhăloşi 
şi bonomi, puşi într-o situaţie imposibilă („smulşi de lângă oala 
unde fierbe carnea"), dar care reuşesc, în ciuda tentaţiilor şi 

greutăţilor, să-şi împlinească menirea, dovedind tenacitate şi 
înţelepciune. 

Almos (Kâroly Gesztesi, pe calul Fiistos) are chivără 
împodobită cu semnul vulturului de stepă. E un comerciant 
versatil şi lipsit de scrupule, în stare să vândă gheaţă eschimoşilor 
sau nisip beduinilor. Se adresează tuturor mieros, cu expresia: 
„tătucă de aur" (aranyapâm). Nu se lasă prostit sub nici o formă, 
dar adoră să-i înşele pe alţii. Mesagerul tătar nu poate să-i trimită 
lui Bătu Khan (Imre Csuja) un mesaj urgent cu arcul, deoarece 
săgeţile cumpărate de la Almos sunt strâmbe (fereşte-ne, Doamne, 
de săgeţile ungurilor!). 

Elod (Jânos Gyuriska, călare pe Csolo) e inventatorul de ale 
cărui născociri n-are nimeni nevoie, deşi în viitor se vor dovedi 
foarte utile şi vor aduce faimă. Din boabe de cătină aşezate pe o 
frunză, geniul creează pilulele de vitamina C, ambalate într-un stil 
modern; rămurelele cu capete roşii adunate într-o cutie scorţoasă 
constituie chibriturile de care căpeteniile nu se ating, deoarece 
aprinsul focului e treaba slugilor; până şi cubul lui Rubik e 
aruncat, ca un zar la trecerea Rubiconului, deoarece, într-o primă 
fază, are toate feţele colorate în acelaşi fel. 

Gurmandul Ond (Jânos Greifenstein, pe calul Baba) a rămas 
înţepenit în strâmtoarea Vereczke, pe unde trecuseră anterior cei 
600.000 de maghiari (cu turme şi cu căruţe cu tot), deoarece avea 
burta prea mare. De alură scundă şi cu firea bonomă a lui Gyuri 
Pascu, suferă cumplit deoarece lumea îl confundă tot timpul cu 
Kond, dar el însuşi încurcă numele, în momentul când dă cu ochii 
de cadânele din seraiul paşei de la Buda. Parodiind o formulă 
impusă de James Bond, el se prezintă: „My name is Kond." Apoi, 
când i se atrage atenţia că a greşit, precizează: „Ond Kond!" 

Lunganul Kond (Zoltân Seress, înfipt în şaua pusă pe Kajtor) 
are o fire pesimistă. Adică, precum bine zicea regretatul Grigore 
Moisil, el este optimistul bine informat al trupei. Ori de câte ori 
căpeteniile o dau în bară, el remarcă trist: „V-am spus eu, dar 
nimeni nu m-a ascultat." Evident, e un singuratic, un veritabil 
Cavaler al Tristei Figuri, dar nicidecum nu este un defetist. 
Dimpotrivă, apără cu succes poarta în meciul de fotbal căpeteniile 

maghiare contra Angliei şi primeşte pe merit mingea de care se va 
servi ca să-şi salveze tovarăşii din captivitatea hitleriştilor. 

Tas (Gyozo Szabo, pe greu încercatul Boldizsâr) e cât un 
voinic din poveste, deşi, judecând după apucături, i s-ar potrivi 
mai bine rolul de zmeu. Rezistă cu greu la băutură şi, când are 
stomacul deranjat, pocneşte pe oricine îndrăzneşte să pronunţe 
cuvântul „kumis". Nici o uşă (sau hotel) nu rezistă buzduganului 
său. Este un antitalent la călărie, drept care ceilalţi conducători 
aşteaptă de fiecare dată, cu răbdare, ca Tas să dea semnalul de 
pornire şi să pice din şa, abia apoi pornesc să-şi continue 
peregrinarea. 

Arhistocrhatul Huba (Tibor Szervet, călare pe Levendula) 
vorhbeşte grhaseiat, ca tot filfizonul şcolit în strhăinătate, drept 
kharhe nu poate prhonunţa nici să-1 tai „râu, răţuşcă, rămurică". 
Este un domn stilat, ce poarhtă monoclu şi se sprhijină într-un 
baston cu mânerh arhgintiu - o copie anacrhonică a 
parhlamentarhului eurhopean Otto de Habsburg. E totuşi un tip de 
gaşcă şi sarhe în ajutorhul orhicui dă de grheu. Adorhă 
prhiveliştea fetelor ce fac baie în rhâu, darh detestă din toată inima 
prhogrhamele folclorhice. 

Dintre toţi cei şapte părinţi ai naţiunii, muzele l-au îndrăgit cu 
precădere pe Tuhutum (Istvân Hajdu, pe calul Markos), poetul 
chitit să culeagă şi să alcătuiască cel mai frumos buchet de flori 
din lume. Din păcate, prelunga căutare, cale de un mileniu şi un 
secol, a poporului pe care, conform cronicilor, ar fi trebuit să-1 
conducă, nu i-a oferit prea multe răgazuri creatoare. Momentele 
de inspiraţie îi sunt întrerupte brutal de fiecare dată şi întotdeauna 
rămâne cu versul neterminat. Are nepreţuita calitate de a vedea o 
luminiţă chiar şi în cea mai adâncă beznă. 

Scenaristul Gâbor Harmat s-a străduit din greu şi a găsit 
formulele cele mai şocante, menite să surprindă şi să distreze 
publicul maghiar. Filmul are câteva replici în răspăr care nu vor 
spune nimic spectatorului occidental, dar care acţionează 
subliminal şi scot din străfundurile inconştientului colectiv acele 
momente ale culturii şi istoriei maghiare care contează cu 
adevărat. 

Parodierea începe chiar cu Cronicarul Anonim (Zsolt 
Paseczky) de la curtea regelui Bela III (Gâbor Reviczky). 
Anonymus poartă o rasă călugărească imensă, drept care nu i se 
vede faţa, dar nici nu ştie pe unde umblă. Până la urmă se 
împiedică şi de cele şapte căpetenii şi, în vreme ce ele trec călare 
peste el {Oare cine au fost ăştia şase idioţi? Auuulll Şapte...), îi 
vine inspiraţia să scrie „Gesta Hungarorum". Răsculaţii conduşi 
de secuiul Dozsa (Doja, în grafia cu î din a) străbat pusta de parcă 
ar fi galeria rapidistă pornită prin Bucureşti să-şi susţină echipa în 
meciul cu „câinii roşii" de la Dinamo. Tot acolo, Miklos Toldi 
(Lâszlo Fekete), eroul de baladă, îşi repetă numărul de virtuozitate 
în vreme ce soţia (Szonja Oroszlân) îl ocăreşte că se 
încăpăţânează să rămână acolo, în loc să se mute în capitală. 

Matei Corvinul (Lâszlo Helyey) s-a deghizat în recepţioner şi 
încearcă să-i provoace pe şefii de trib să admită că e un rege prost, 
cu nasul mare, care a umplut ţara de macaronari şi friţi. Curuţii 
izbucnesc în râs când aud de cele 7 căpetenii: „Există un singur 
conducător, Răkoczir Un element de culoare îl reprezintă 
centuristele, femei singure, silite să se descurce cum pot. Lor li se 
alătură haiducii, nişte fiinţe întunecate care ameninţă cu pistolul şi 
vorbesc un talmeş-balmeş maghiaro-ţigănesc de neînţeles. Periplul 
hoinarilor se încheie sub ploaia de artificii de pe cerul Budapestei 
din ziua de Sfântul Ştefan (20 august), după ce eroii au scăpat de 
SS-işti şi i-au făcut semne de adio ultimului tanc sovietic ce 
părăsea ţara ocupată în 1956. 

La succesul de public a contribuit şi faptul că regizorul Gâbor 
Herendi a mizat pe formula de a prezenta artişti celebri în apariţii 
episodice, „actori mari în roluri mici": Gyula Bodrogi (generalul 
Wienerschnitzel), Gyorgy Korda (menestrelul reginei Beatrix), 
Tamâs Andor (Othello), Gyorgy Bard (Jumurdzsâk), Ferenc 
Zenthe (căpitanul cetăţii Tenkes) ş.a. După noua modă 
hollywoodiană, casetele şi CD-urile ce cuprind cântecele scrise de 
Robert Hrutka pe versurile lui Gâbor Harmat au fost scoase la 
vânzare separat, înainte de lansarea filmului. De altfel, producţia a 
beneficiat de o promovare profesionistă, inclusiv de un sit pe 
internet (http://www.magyarvandor.hu - din păcate, doar în 

versiune maghiară), drept care a stabilit un record incredibil: 
170.000 de spectatori în prima săptămână, de parcă în 
cinematografe ar fi rulat „Stăpânul inelelor'''' ori „Terminator 3". 

„Peregrinul maghiar'" (Magyar vândor) constituie un exem- 
plu strălucit despre felul cum se poate învăţa istorie bătându-ţi joc 
de ea. 

COCOTOLOGIE ŞI 
PAPIROFLEXIE 



Când vine vorba despre Miguel de Unamuno y Jugo (1864- 
1936), enciclopediile se grăbesc să afirme: „scriitor şi filozof 
spaniol", deşi locul său de naştere, Bilbao, este capitala Ţării 
Bascilor. In cazul păsărelelor împăturite din hârtie, acest lucru 
contează. In vecinătate, la nici o oră de mers cu automobilul, se 
află Guernica, localitate bombardată în 26 aprilie 1937 de către 
forţele aeriene naziste şi fasciste. Revoltat de măcel, pictorul 
Pablo Picasso a creat o imensă pânză îndoliată, un manifest 
antirăzboinic, pe care 1-a expus la Expoziţia Internaţională de la 
Paris. Dar şocanta realitate sublimată în artă n-a amuţit armele. 
Peste încă doi ani, iadul s-a dezlănţuit pe aproape întreaga planetă 
şi numai detonarea primei bombe atomice i-a pus capăt. In 1952, 
la Congresul Mondial al Păcii (Berlin), artistul spaniol a propus ca 
emblemă a păcii un porumbel cu o creangă de măslin în cioc, 
simbol preluat din Vechiul Testament, unde, la patruzeci de zile 
după Potop, taica Noe a primit dovada că apele s-au retras şi se 
poate reîntoarce pe pământ. 

Unamuno a fost, în diferite perioade din istoria Spaniei, rectorul 
cunoscutei facultăţi din Salamanca. Când nu era obligat de vreuna 
dintre vremelnicele camarile sau dictaturi să plece în bejenie, celebrul 
exeget al lui Cervantes avea obiceiul, ca orice spirit meridional, să-şi 
petreacă timpul într-o cafenea. Ii plăcea să modeleze hârtia, biografii 
susţin că din teama că ar fi putut paraliza. Le dădea de lucru degetelor 
ca ele să nu încremenească. In oraşele din Sudul însorit al Europei, 
cafenelele au terase care ocupă câte o jumătate din stradă, cu mese 
umbrite de parasolare multicolore şi joacă un rol important în 
socializarea oamenilor, într-un fel mult mai direct şi mai eficace decât 
Facebook-vl. Aşezat la o masă, domnul profesor universitar de greacă 
veche se trezea înconjurat de o droaie de copii, sufletele nevinovate 

care stăteau cu gura căscată să vadă cum modelează şi însufleţeşte 
hârtia. Micuţii erau atât de uimiţi de metamorfozele geometrice, încât 
odată l-au întrebat: păsările acestea, care dau din aripi, ştiu şi să 
vorbească?" Ca urmare a acestei întâmplări, el a scris ^ajaritas de 
rima''' (Păsărele de rimă), cu care se deschide volumul Jnsemnări 
pentru un tratat de cocotologie" (Apuntes para un tratado de 
cocotologia), tradus de Carmen Bulzan şi publicat recent la Editura 
Institutul European din Iaşi: păsărele de rimă,/ melodii de hârtie;/ 
preludii la scrimă/ ce la joc mă îmbie./ De copil îmi făceam,/ Doamne, 
jucăriile mele;/ în fiecare zi mă jucam/ de-a Creatorul cu ele./ 
Păsărică de şcoală -/vai, banca, ce amară!-/ amintirea ei îmi zboară/ 
albă şi triunghiulară.'" 

Notele la proiectatul „tratat de cocotologie" au apărut iniţial 
ca un fel de încheiere a romanului ,^4mor y pedagogia" 
(Barcelona, 1902). Este istoria tragicomică a lui Apollodor 
Carrascal, fiul lui Don Avito, un savant care şi-a propus să dea 
naştere unui geniu. Dar experimentele pot fi controlate doar în 
sisteme închise şi izolate, condiţii greu de întâlnit în viaţa de zi cu 
zi, supusă toanelor întâmplării. Când omul de ştiinţă s-a dus s-o 
ceară în căsătorie pe Leoncia, femeia menită să devină mama 
ideală, el s-a întâlnit cu frumoasa Marina şi s-a îndrăgostit de ea, 
apoi a luat-o de soţie. Cu toate că Don Avito şi-a crescut şi şi-a 
educat pruncul după cele mai înaintate idei şi metode ale 
pedagogiei, Apollodor nu şi-a găsit locul în lume, nu şi-a aflat 
împlinirea în dragoste şi s-a sinucis. Sufletul uman prezintă 
particularităţi unice, rezultate din acumularea unor impresii de 
viaţă inedite, deci modul de aplicare riguroasă a unor reţete gata 
făcute conduce inevitabil la catastrofă. Sub masca filosofului 
extravagant Don Fulgencio Entrambosmares, prietenul şi 
confidentul profesorului Carrascal, Unamuno îşi bate joc de 
teoriile lui Darwin, de principiul evoluţionismului formulat de 
Herbert Spencer, de dilemele morale pe care gândirea pozitivistă 
le ridică în faţa omului credincios. 

Lui Don Fulgencio îi este atribuită şi paternitatea „Notelor...". 
In limba franceză, „la cocotte" a desemnat iniţial o păsărică, 
puişorul de găină. Apoi, cum gura lumii e slobodă, cuvântul a 

căpătat şi un sens figurat, peiorativ, pentru a numi femeia 
nemăritată, întreţinută de diferiţi bărbaţi. Englezii le spun tipelor 
prostuţe şi uşor abordabile „chicks"; românii: „puicuţe"; ungurii: 
„gâsculiţe". Conotaţiile hilare sunt destule: precum în limba 
spaniolă, şi la noi „păsărică''' constituie un eufemism pentru a 
numi organul sexual feminin. Tocmai potrivit pentru Unamuno, 
practicianul ireverenţiozităţii cu morgă academică. După ce au 
aflat de la mauri cum se fabrică hârtia, spaniolii au început s-o 
modeleze. Printre primele descoperiri s-a aflat şi o paseriformă 
stilizată, redusă la o serie de forme geometrice elementare, 
figurină din care copilul Unamuno îşi construia ostaşii pentru 
armatele cu care se juca. Adultul Unamuno a considerat că 
„cocota de hârtie''' este exemplul ideal pentru a crea „ştiinţa 
perfectă" şi a ridiculiza spiritul pozitivist dus la extrem. 

Termenul de „cocotologie" este o persiflare, un nume declarat 
impropriu, unde sunt alăturate într-un mod forţat un termen 
franţuzesc, suspectat de vulgaritate şi neîntinatul „logos" grecesc, 
aşezat de Evanghelia Apostolului Ioan la începutul Creaţiei. 
„Poate ar fi fost mai bine să numim ştiinţa papyrornitologia" , îşi 
râde filosoful în barbă, de la cuvintele greceşti „papyros" (hârtie), 
„ornithion" (păsărică) şi „logia" (tratat), dar aceste nume posedă 
nişte grave inconveniente pe care Don Fulgencio va dori să le 
dezvăluie abia atunci când îşi va definitiva genialul tratat şi-1 va 
publica în două tomuri a câte cel puţin patru sute de pagini 
exemplarul, fiecare cu aparatul critic adecvat (bibliografie, note, 
note la note, ilustraţii, scheme etc. - o schelă care să acopere 
esenţa operei şi să împiedice discernerea esenţei): 

„Să întrebăm cuvântul însuşi de importanţa şi rolul său, să 
întrebăm limba noastră latină şi ea ne va spune că rădăcina 
cuvântului nume, NOMEN, GNOMEN, are aceeaşi rădăcină 
GNO, de la verbul gnosco, cognosco, a cunoaşte, şi că rădăcina 
GNO este sora rădăcinii GEN, din gigno, a zămisli; a numi este a 
cunoaşte, şi a cunoaşte este a zămisli, a numi este a zămisli 
lucrurile. Şi dacă vom întreba limbile germanice şi anglosaxone, 
ne vor spune acestea, că rostirea cuvântului, word în engleză, 

wort în germană, este rudă cu verbul werden, a deveni, a se face, 
a se genera, cuvântul fiind o facere, o devenire, o zămislire. Da, 
inexprimabil şi incognoscibil este un singur şi acelaşi lucru." 

Cuvântul spaniol pentru „pasăre''' este „pajaro", de gen masculin, 
îmi amintesc că într-unui dintre romanele lui Karl May (Testamentul 
incaşului), un aventurier argentinian fusese astfel poreclit, deoarece 
avea un nas în formă de cioc şi o fire prădalnică. Diminutivul lui 
,j?ajaro" este tot de gen masculin: „pajarito". „Cocota" împăturită din 
hârtie transcende toate regulile lingvistice şi se individualizează prin 
femininul unei denumiri inedite: „pajarita". 

Universitarul din Salamanca, alesul spirit pus pe şotii, a 
inventat această nouă ştiinţă, al cărei obiect de studiu îl reprezintă 
felul cum poate fi pliată o păsărică. Noul domeniu al cunoaşterii 
se află într-o relaţie pluridisciplinară cu o serie de arii savante de 
sorginte eminamente materialistă. Hârtia din care se împătureşte 
figurina are o seamă de caracteristici fizico-chimice: maleabilitate, 
elasticitate, culoare, sonoritate, se dilată în mediu umed, se 
contractă la căldură, arde în foc, reacţionează cu acizii. Materia de 
bază se află sub lupa biologului, deoarece celuloza este produsă de 
plante (scoarţa de dud, stuful, paiele de orez etc). 

Pe de altă parte, cocotologia se află în relaţie şi cu psihologia, 
pentru că exerciţiul de producere a micilor jucării contribuie la 
dezvoltarea psihicului copilului. Joaca în sine constituie un subiect 
studiat de ştiinţele sociale. Dar, înainte de toate şi peste toate, ţintă 
a ironiilor savantului vor fi ştiinţele matematice, pentru că 
păsărică de hârtie poate fi descompusă în forme geometrice simple 
şi descrisă analitic printr-o formulă „triunghiularo- 
dreptunghiularo-isoscelică" . 

Paradoxurile sunt savurate pe îndelete: „oul" din care 
„pajarita" a prins trup este o foaie pătrată. Perfecţiunea păsăricii 
constă „în puterea de a se înscrie în propriul său ou-pătrat, 
menţinându-se fidelă propriei origini". într-adevăr, suprafaţa 
laterală vizibilă reprezintă jumătate din aria formei de bază, ceea 
ce înseamnă că figurina adună prin ambele părţi întreaga suprafaţă 
a pătratului iniţial! Ea este statică, menţinută în echilibru stabil 

prin intermediul a trei puncte de contact cu solul, dar şi dinamică, 
prin structură şi înfăţişare. Urmează o savuroasă comparaţie cu 
sfera şi o exegeză a Treimii: „enumerând principalele categorii şi 
potente pe care ni le dau un trio sau o triadă, fiind foarte atent în 
special la Libertate, Egalitate şi Fraternitate; Dumnezeu, Patria, 
Regele; Agricultura, Industria şi Comerţul; Adevăr, Bunătate şi 
Frumuseţe; Orient, Grecia şi Roma, etc. etc. etc." 

într-un apendice" adăugat la ediţia din 1934, Don Fulgencio 
descoperă cu uimire că păsăricile de hârtie prezintă şi 
caracteristici morfologice sexuale, conform cărora pot fi grupate 
în patru categorii: asexuate, hermafrodite, femele, masculi. 
„Gulerul" aplicat „mantiei" adaugă un spor de bizarerie şi 
întregeşte hidoşenia vederii de ansamblu. Unamuno ştie perfect 
cât se poate întinde cu gluma, deşi unii comentatori nemulţumiţi 
susţin că, în forma actuală, cocotologia a rămas doar în stadiul de 
intenţie. Ei neglijează avertismentul autorului, care ne previne că 
apendicele umflat cu de-a sila se poate inflama, iar atunci studiul 
despre ştiinţa ştiinţelor ar putea suferi de apendicită, „care este 
una dintre cele mai rele dureri ce pot afecta o operă ştiinţifică sau 
literară." 

Curiosul va regăsi pe internet o bună parte din text, publicat 
în revista „însemnări ieşene" 7/2011. E adevărat, aici prefaţa 
semnată de Teodor Dima poartă titlul: „Viaţa cât o confesiune" - 
spre deosebire de „Viaţa ca o confesiune" din volum. în prezent, 
arta de a plia hârtia (în japoneză: „origami") poartă în Spania 
numele de „papiroflexie" , iar „pajarita" constituie emblema 
asociaţiei spaniole de profil. Ea este atât de populară, încât din 
1933 are şi un monument, realizat de către sculptorul Ramon Acin 
Aquilue şi plasat în parcul din localitatea Huesca (Aragon). Trei 
ani mai târziu, în primul an al Războiului Civil, artistul a fost 
executat de către trupele fasciste, la numai o lună după preluarea 
puterii de către dictatorul Francisco Franco. 

La rândul său, Unamuno s-a dezis public de ideologia 
extremei drepte, la o festivitate unde generalul Millân Astray i-a 
jignit intenţionat pe mai mulţi participanţi. Bătrânul de 73 de ani a 
protestat: această universitate este templul inteligenţei, şi eu sunt 

marele lui preot. Voi profanaţi locaşul ei sfânt. In ciuda a ceea ce 
spune proverbul, eu am fost întotdeauna profet în ţara mea. Voi 
învingeţi, dar nu convingeţi. învingeţi pentru că posedaţi un exces 
de forţă brutală; nu veţi convinge pentru că a convinge înseamnă 
a gândi. Iar pentru a gândi aveţi nevoie de ceea ce vă lipseşte: 
raţiunea şi dreptatea în lupta voastră" A scăpat nelinşat numai 
datorită prezenţei doamnei Carmen Polo, soţia generalului Franco, 
dar a fost destituit pentru a doua oară din postul de la universitate, 
îngrijorat şi însingurat, a murit de inimă neagră, în ultima zi a 
anului 1936. 

MULTIVERSUL LUI HOWL 



Din punctul de vedere al geometriei euclidiene, există un 
singur univers, cel palpabil, măsurabil, indubitabil. Percepţia unei 
realităţi tridimensionale de necontestat a rămas neschimbată până 
în epoca lui Gauss, Bolyai şi Lobacevski. Apoi geometriile 
neeuclidiene au dinamitat capacitatea noastră de a vizualiza 
infrastructura Creaţiei şi au fundamentat teoria relativităţii 
generalizate, unde gravitaţia a devenit o deformare radicală a 
spaţiului, în stare să curbeze dreapta cale a razelor de lumină. 
Paradigma „ceea ce vezi este ceea ce este" a fost înlocuită cu una 
nouă, cuprinzând descrierea unei realităţi situată dincolo de 
simţurile noastre. Post-Einstein, lumea a devenit doar un caz 
particular din infinitatea unei lumi cu o multitudine de aspecte, a 
Multiversului. 

Germenele ideii de multivers a existat dintotdeauna „in nuce", 
alimentat de poveştile auzite în copilărie, unde zmeul o răpea pe fata 
de împărat şi o ducea pe Celălalt Tărâm, un spaţiu iniţiatic unde ne 
înfruntam temerile alături de Făt-Frumos, într-o confruntare a 
umanului şi non-umanului. Exista apoi Ţara Tinereţii fără de 
Bătrâneţe şi insula Broaştei Ţestoase, unde o zi însemna cât un 
mileniu pe Pământ. Un alt teritoriu tangent şi totuşi diferit de 
realitatea imediată este lumea visului, descrisă în poveştile 
paradoxale ale taoiştilor chinezi: Jntr-o noapte, povesteşte Chuang- 
tzu, am visat că eram un fluture, zburând de colo-colo, mulţumit cu 
soarta lui. Apoi m-am trezit, fiind Chuang-tzu. Cine sunt în realitate 
? Un fluture care visează că este Chuang-tzu, sau Chuang-tzu care 
îşi imaginează că a fost un fluture?" 

George Bernard Shaw spunea că dacă într-o piesă de teatru 
apare o armă în actul întâi, ea sigur va fi folosită până la actul trei. 
Odată apărută posibilitatea multiversului, prozatorii specializaţi în 
ficţiuni mai mult sau mai puţin ştiinţifice s-au jucat după pofta 

inimii cu numărul de dimensiuni. Călătorul temporal al lui H. G. 
Wells explorează cea de-a patra dimensiune: timpul. In „Flatland" 
(1884), reverendul Edwin A. Abbott descrie lumea fiinţelor plane. 
Când ea e vizitată de o fiinţă tridimensională, personajele 
bidimensionale o receptează ca pe o divinitate. La noi, eroul lui 
Lucian Merişca din „Tic-Tac" (1990), un jucător împătimit, a 
pierdut dimensiune după dimensiune la triliard, biliard, 
monoliard... în „Profesorul fără nici o parte''' (The No-Sided 
Professor, 1946), Martin Gardner îi împătureşte pe participanţii la 
o conferinţă a matematicienilor specializaţi în topologie, făcându-i 
să dispară în Multivers, ca apoi să-i readucă. Arhitectul Quintus 
Teal din povestirea „Şi el a construit o casă-n dungă, o casă-n 
dungă..." (And He Built a Crooked House, 1941) de Robert A. 
Heinlein realizează un imobil în formă de teseract, foarte 
asemănător prin manifestări cu „Castelul mişcător al lui Howl" 
imaginat de Diana Wynne Jones. 

Howl e un vrăjitor provenit din Ţara Galilor şi, cu ajutorul 
magiei lui Calcifer, demonul de foc dintr-o stea căzătoare ajunsă 
pe Pământ, a asamblat din blocuri negre, neregulate un edificiu 
„înalt, subţire, greoi şi urât, şi categoric extrem de sinistru", 
capabil să se deplaseze. Deşi îşi schimba necontenit poziţia, 
ciudata clădire comunica printr-o uşă vrăjită cu locuri situate la 
mare depărtare unele de altele: Porthaven de la malul mării, 
capitala Kingsbury, oraşul Market Chipping, de unde venise 
Sophie Hatter, celălalt personaj principal. Locaţia către care se 
deschidea poarta castelului era indicată cu ajutorul diferitelor 
culori. 

Sophie fusese blestemată de nemiloasa vrăjitoare din Waste şi 
s-a transformat într-o bătrânică, ce-i drept, una plină de viaţă, 
ferită de metehnele senectuţii. Cum era sora cea mai mare dintre 
cele trei fete Hatter, se obişnuise din copilărie cu răspunderile şi 
greutăţile vieţii. Ca să nu-şi sperie mama cu noua înfăţişare, ea a 
fugit de acasă şi s-a adăpostit în ciudatul sălaş mişcător, cu o 
oarecare teamă în suflet, deoarece se zvonea că Howl fură inimile 
tinerelor fete şi se hrănea cu ele. Faptul că arăta ca o băbuţă i s-a 
părut că îi oferă un avantaj şi a încurajat-o; cu ajutorul lui 

Calcifer, ea s-a impus în faţa tânărului vrăjitor şi a început să-i 
dirijeze, voluntar sau involuntar, destinul. 

Nehotărât din fire, Howl a încercat pe cât s-a putut să evite o 
confruntare directă cu necruţătoarea baborniţă din ţinutul pustiit, 
însă, întrucât temperamentele tiranice au suferit dintotdeauna de 
paranoia, vrăjitoarea din Waste a încercat tot posibilul ca să-i 
înlăture pe cei care i-ar fi putut ameninţa dominaţia. Cu prinţul 
Justin şi vrăjitorul Suliman lucrurile au mers relativ uşor. 
Rămăsese doar stăpânul din castelul umblător. 

Confruntarea pe viaţă şi pe moarte dintre aceste personaje 
suprapotente 1-a inspirat pe regizorul Hayao Miyazaki să creeze în 
2004 lung-metrajul de desene animate „Hauru no ugoku shiro", în 
coproducţie cu Walt Disney Pictures. Filmul îşi merită toate 
premiile primite şi nominalizarea pentru Oscar, chiar dacă la un 
moment dat se îndepărtează foarte mult de povestea din carte. 
Aici, puterile vrăjitoarei din Waste sunt anihilate şi personajul iese 
din cărţi cu prilejul vizitei la palatul regal. Miyazaki, poate 
inspirat de imagistica Pink Floyd, condamnă ambiţiile 
conducătorilor, respinge violenţa şi războiul, mută accentul pe 
mesajul pacifist, al traiului în bună înţelegere. Fiecare domnitor 
încearcă să-1 câştige pe vrăjitor de partea sa, în speranţa unei 
victorii decisive; însă luptele nu produc învingători, ci din ce în ce 
mai multe victime. Aici, Sophie devine, precum îi arată şi numele, 
un simbol al înţelepciunii dobândite cu mari sacrificii de Howl. 
Interpretarea din film este la fel de valabilă ca şi gândul dintâi al 
autoarei: povestea de dragoste naşte alta, la fel de impresionantă, 
despre iubirea aproapelui. 

DIALECTICA SURÂZĂTOARE 



„Râsu' -plânsu" e titlul unei poezii de Nichita Stănescu, 
publicată în volumul „Un pământ numit România" (1969). Ca 
expresie colocvială, a intrat în circulaţie relativ recent, a trecut 
peste sensul iniţial care viza o situaţie tragică şi comică în acelaşi 
timp. „Este de tot răsu' -plânsu"'' descrie sentimentul de 
perplexitate, starea îngemănată de surprindere şi nedumerire, 
uimire şi dezorientare a unui om. 

Dacă antonimul verbului „a râde''' este „a plânge", atunci care 
este cuvântul cu sens opus pentru „surâs"? Am căutat în dicţionarele 
de profil, dar n-am găsit nimic, nici pentru „a surâde", nici pentru 
sinonimul „a zâmbi". In dicţionarul explicativ al limbii române, 
definiţia „surâsului" este: ,yâs uşor, fără sunete, exprimat numai 
prin destinderea buzelor; zâmbet". Prin urmare, sensul opus ar trebui 
să fie „plâns uşor, fără sunete, exprimat numai prin arcuirea (sau 
tremurul) buzelor". O imagine mută a unei triste figuri înlăcrimate. 
Primul verb care se apropie câtuşi de cât de această descriere ar fi „a 
ofta" şi ar fi pe aproape, dacă cel care oftează nu şi-ar vărsa of-ul 
într-un mod audibil: „of, of, of!" Sinonimul „a suspina" se 
îndepărtează şi mai tare (în plus, deranjează multitudinea de pluraluri 
pe care le admite: şi „suspine", şi „suspinuri"; dar rămâne un termen 
de bază, din care sibienii şi-au făcut punte: „Puntea suspinelor"). 

Ideea că surâsului nu i se poate opune nimic merită un 
zâmbet, deşi, sincer să fim, ne lasă cu un gust amar, un sentiment 
de nemulţumire. De la vechii filosofi antici, precum Platon sau 
Aristotel, ne-am obişnuit să căutăm adevărul apelând la dialog, la 
revelarea contradicţiilor, la aflarea unei „căi de aur" prin 
compararea şi mixarea extremelor. Multimilenara metodă a 
dialecticii a făcut carieră în vechiul regim, pentru că a fost 
utilizată ca instrument de materialiştii marxişti, deşi ea făcuse 
parte şi din arsenalul filosofilor idealişti. Pare mai uşor să gândeşti 

în termeni de alb şi negru, deşi nu-i sigur că se va obţine o 
descriere completă a termenilor şi fenomenelor. Să cităm un prim 
exemplu paradoxal: când lumina albă trece printr-o reţea de fire 
negre, se obţin o serie de curcubee viu-colorate (precum se 
întâmplă atunci când vă uitaţi pe partea inscripţionată a unui CD). 
Faptul că lucrurile nu pot fi separate complet ca albe sau 
negre a fost ilustrat grafic în monada chinezească, Tai Chi, 
celebrul semn al lui Yang şi Yin. într-un cerc, o lacrimă albă se 
roteşte încercând să ajungă din urmă o lacrimă neagră, care, la 
rândul ei, o urmăreşte pe cea albă. In plenitudinea fiecărei 
antisimetrice şi dinamice Jumătăţi", se găseşte un alt mic cerc, de 
culoare opusă, semn că, la limită, contrariile se transformă: în 
întunericul deplin ajunge o rază ca să se facă lumină, în timp ce o 
strălucire prea puternică orbeşte, scufundă totul în întuneric. 
Elementele perechilor de lucruri opuse se intercondiţionează 
reciproc: 

„Când toţi oamenii vor afla că frumosul este frumos, va 
apărea şi ceea ce este urât. Când [toţi] vor afla că binele este 
bine, va apărea şi răul. Deaceea, fiinţa şi nefiinţa se nasc una pe 
cealaltă, ceea ce e greu şi ceea ce e uşor se creează una pe 
cealaltă, ceea ce e lung şi ceea ce e scurt se leagă reciproc; ceea 
ce e înalt şi ceea ce e scund se determină reciproc, sunetele, 
contopindu-se, ajung la armonie, ceea ce precede şi ceea ce 
urmează se succed.'''' (Lao Zi, Dao De Jing 2) 

Surâsul, fiind fără de pereche în oglindire negativă, îşi poartă 
propria expresivitate. Nefiind condiţionat de delimitarea tip clar- 
obscur, el ne poate intriga şi vrăji, precum expresia buzelor 
Giocondei lui Leonardo. Nu este singura caracteristică umană de 
acest fel. Natura noastră cunoaşte o sumedenie de aspecte 
contrarii: bucurie/tristeţe, extaz/deprimare, candoare/vinovăţie, 
vitejie/laşitate, dragoste/ură etc. Cele 7 vicii capitale se definesc 
de la sine prin lepădarea radicală de una dintre virtuţile creştine: 
orgoliu/umilinţă, avariţie/altruism, desfrâu/castitate, mânie/iubire, 

lene/sârguinţă, lăcomie/cumpătare, invidie/bucurie pentru binele 
aproapelui. 

„Complicat" este antonimul pentru „simplu". Dar când 
simplitatea se combină cu naturaleţea, rezultă ceva greu de definit 
şi de răsfrânt în negativ, un concept filosofic cu aplicaţii în 
morală. Discipolii lui Lao Zi, autorul celebrei „Cărţi a Căii şi 
Virtuţii" (Dao De Jing) din care am citat mai sus, l-au numit 
„p'u": „buturuga necioplită". Povesteşte filosoful Zhuang Zi că, în 
vremea când a împlinit 51 de ani, Confucius şi discipolii săi i-au 
făcut o vizită lui Lao Zi. Acesta medita, rupt cu desăvârşire de 
lume, stătea atât de ţeapăn încât nici nu mai semăna cu o fiinţă 
omenească. Confucius aşteptă cât aşteptă, apoi, când a perceput 
prima mişcare a înţeleptului zis şi Lao Dan (Bătrânul cu urechi 
lungi), se prezentă din nou, adăugând: 

„Oare ochii mă înşală? O clipă mai înainte, Maestre, trupul 
domniei tale era ca un trunchi de copac uscat, ca şi cum plecaseşi 
pentru totdeauna dintre lucruri şi oameni, în veşmântul 
singurătăţii!" (Jean Delumeau, Religiile lumii, p.518) 

„P'u" se pronunţă cu un „u" scurt, din vârful buzelor, ca şi 
cum am sufla un fulg. Când 1-a citit pe Zhuang Zi, americanul 
Benjamin Hoff a avut o revelaţie. Numele de „P'u" îi era atât de 
cunoscut, e adevărat, scris într-o altă formă: „Winnie the Pooh". 
Adică ursuleţul Winnie Puh, îndrăgitul personaj creat de Alan 
Alexander Milne, unul dintre umoriştii de la revista „Punch", 
cunoscut dramaturg şi autor de parodii poliţiste. Da, el este 
ursachele pe care Christopher Robin îl trăgea după sine în vreme 
ce cobora scările, a cărui scăfârlie făcea: „buf, buf, buf!" ori de de 
câte ori băieţelul cobora câte o treaptă. 

Zâmbiţi? Da, continuaţi, e atitudinea cea mai potrivită pentru 
studiul ideilor filosofice şi morale ale taoismului! Chinezii au o 
pictură în tuş pe mătase, intitulată: „Degustătorii de oţet". (The 
Vinegar Tasters) Ea îi reprezintă pe întemeietorii celor Trei 
învăţături, respectiv credinţe religioase majore din Imperiul de 
Mijloc: Confucius, Buddha şi Lao Zi. Cu toţii stau în faţa unui 

butoi umplut cu oţet. Toţi trei şi-au introdus un deget în lichidul 
din vas şi-1 gustă. Confucius face o mutră acră, Buddha arată cam 
amărât, numai Bătrânul Copil zâmbeşte. 

Pentru confucianişti, viaţa părea destul de acră. Perceptele lor 
susţineau că prezentul ignoră trecutul şi că administraţiile politice 
de pe pământ au pierdut armonia cu Calea Cerească, adică nu mai 
urmează regulile de guvernare ale Universului. Prin urmare, 
Kong Fu Zi a pus accentul pe cultul strămoşilor, a reluat riturile şi 
ceremoniile străvechi, unde împăratul, ca Fiu al Cerului, acţiona 
cu puteri nelimitate în calitate de intermediar între Cer şi Pământ. 
Confucius, reprezentat în pictură cu o tichiuţă caracteristică, a 
prescris cu mare precizie ce muzică, ce ritm, ce paşi, ce gesturi şi 
ce fraze să se folosească la curte, a creat un sistem extrem de 
complex de ritualuri, fiecare menit să fie utilizat pentru un anumit 
scop, la un anumit moment. Pedanteria maestrului a devenit 
subiectul unei zicale chinezeşti: „Dacă rogojina nu este perfect 
întinsă, învăţătorul nu se va aşeza pe ea." Aceasta ar trebui să 
sugereze pe deplin ce rol juca conformismul la confucianişti. 

Buddha este cea de-a doua figură din pictură, cea însemnată 
cu un strop de vopsea pe frunte. Pentru el, viaţa de pe Pământ este 
amară, deoarece este plină de legături sufleteşti şi dorinţe care 
toate provoacă suferinţă. Lumea este o imensă capcană, 
generatoare de iluzii, o roată a durerii care se învârte neîncetat 
pentru toate fiinţele subcereşti. în încercarea de a găsi pacea 
interioară, budiştii consideră că trebuie să ne ridicăm din „lumea 
de colb", şi să ajungem la Nirvana, într-o stare unde, literalmente, 
„nu suflă nici vântul". Deşi, după ce a fost importat din India 
natală, atitudinea optimistă a chinezilor a modificat considerabil 
budismul, blânzii credincioşi au continuat să fie amărâţi de gândul 
că drumul către Nirvana este întrerupt zilnic de vânturi, grijile 
existenţei de zi cu zi. 

Lao Zi, moşul pletos şi cu urechi lungi, susţine că oricine 
poate oricând să redobândească armonia care a existat între Cer şi 
Pământ, în mod natural, de la bun început, numai să evite 
respectarea ad literam a unor reguli bătute în cuie, precum cele 
stabilite de confucianism. în „Cartea Căii şi a Virtuţii", el arată că 

Pământul este, în esenţă, o reflectare a Cerului, ambele spaţii sunt 
guvernate de aceleaşi reguli etern valabile şi nu de decretele 
arbitrare ale oamenilor. Legile Universului stabilesc nu numai 
felul cum planetele îndepărtate îşi parcurg orbitele, ci şi felul cum 
trăiesc păsărelele în codru şi peştii în mare. Potrivit învăţăturii 
„Bătrânului CopiF, pe măsură ce omul a tulburat echilibrul 
natural produs şi reglementat de legile universale, armonia s-a 
îndepărtat. Apoi, cu fiecare tentativă de a rezolva forţat situaţia, s- 
au creat noi probleme. Lucrurile au propria lor natură intrinsecă - 
sunt grele sau uşoare, uscate sau umede, rapide sau lente, trăsături 
care nu pot fi încălcate fără a provoca complicaţii. Lupta a devenit 
inevitabilă abia atunci când guvernanţii au impus din exterior tot 
felul de norme arbitrare şi abstracte. Abia atunci, viaţa a devenit 
cu adevărat acră. 

Totuşi, de ce zâmbeşte Lao Zi? La urma urmei, oţetul este 
înfiorător de acru, lucru oglindit şi de expresiile celorlalţi doi 
învăţători. In intenţia artistului anonim, ,Moş Copil" este singurul 
care şi-a dat seama că oţetul respectiv este de fapt Esenţa Vieţii. 
Convieţuind în armonie cu circumstanţele date, taoiştii 
preschimbă într-o calitate pozitivă ceea ce altora li se pare că-i o 
trăsătură negativă. Când o înţelegem şi o trăim potrivit naturii, 
viaţa îşi dezvăluie întreaga dulceaţă. 

Ursuleţul Winnie este un personaj care ia viaţa aşa cum este, 
de aceea Benjanim Hoff i-a dedicat o carte întreagă, „The Tao of 
Pooh" (Calea ursuleţului, Dutton Books, 1982), urmată apoi de 
„The Te of Piglet" (Virtutea lui Guiţ, ediţia cu coperţi tari: New 
American Library, 1992; mai multe ediţii broşate la Penguin 
Books, începând cu 1993). Exemplul i-a fost urmat ulterior de 
John Tyerman Williams, care a publicat „Pooh and the 
Philosophers" (Ursuleţul şi filosofii, Dutton, 1996). 

De fapt, autorul american a acordat fiecărui personaj din cele 
două cărţi cu Winnie câte o trăsătură definitorie. Ursuleţul cu 
,/oarte puţină minte" dar cu mult bun-simţ înnăscut reprezintă 
„Wu Wei", principiul non-acţiunii, al făptuirilor care urmează 
calea Universului şi nu-şi propun să modifice datul natural. Printre 
multe altele, de aici provine şi puterea apei, care „aduce folos 

tuturor fiinţelor şi nu luptă". (Lao Zi, Dao De Jing 8) Ea nu se 
împotriveşte obstacolelor, ci le înconjoară şi curge în continuare 
nestingherită, în vreme ce macină treptat stânca: „Ceea ce e moale 
înfrânge ceea ce este dur, cei slabi înfrâng pe cei puternici. " (Lao 
Zi, Dao De Jing 36) 

Lui Zhuang Zi i s-a reproşat că învăţătura sa este ca un imens 
arbore noduros, cu trunchiul sucit şi răsucit, cu ramurile masive şi 
cioturoase - nici un dulgher nu va încerca să-1 doboare, deoarece 
lemnul respectiv nu poate fi prelucrat şi utilizat. In replică, 
filosoful i-a atras atenţia criticului că frunzişul copacului asigură o 
umbră deasă, unde omul se poate adăposti în vreme de arşiţă şi 
odihni. Formele sale dinamice, încolăcirile fluide, masivitatea 
coronamentului constituie o încântare pentru privitor. Arborele nu 
va fi tăiat de cei care caută material pentru scânduri, deoarece lui i 
s-a dat de la început o altă menire. 

Bufniţa cea învăţată face parte, negreşit, din grupul 
confuzienilor, pardon, al confucienilor savanţi, iubitori ai 
regulilor, pe care le aplică necondiţionat, un fel de farisei extrem- 
orientali, care nu vor scoate oaia din fântână dacă s-a nimerit să 
pice înăuntru într-o zi de sâmbătă. Buha promovează „ştiinţa de 
dragul ştiinţei": „Cel care vorbeşte [mult] nu ştie. Cel care ştie 
[mult] nu vorbeşte." (Lao Zi, Dao De Jing 56) 

Scepticul şi resemnatul măgăruş Iior aparţine celor convinşi 
că le ştiu pe toate, dar ce folos? Iepurilă reprezintă prototipul 
oamenilor din „secolul vitezei", individul aflat într-o continuă 
goană, veşnic preocupat, cu capul plin de planuri şi liste ale 
lucrurilor de rezolvat, tipul: „Trebi. Napecurând!" (în textul 
original: „BISY BACKSON") Ei sunt cei care, grăbiţi peste 
măsură, construiesc acoperişul unei case căreia încă nu i-au săpat 
fundaţia. Tigrişorul îi simbolizează pe uşuraticii care întâi 
acţionează şi abia apoi se gândesc. Totuşi, perpetua lor derută are, 
în general, o finalitate fericită, astfel încât atunci când reuşesc să 
ducă la bun sfârşit o treabă, ei pot surâde împăcaţi: „Asta le place 
Tigrilor!" (în textul original: „So that's what Tiggers like!") 

Lui Guiţ, acest „animal foarte mic" şi în aparenţă insignifiant, 
Benjamin Hoff i-a dedicat o carte separată: „Virtutea lui Guiţ". 

Micul purceluş cu o culoare - ori mai degrabă o patină de jeg - 
specifică, pe care prietenii nu l-au recunoscut după ce femela de 
cangur Kanga 1-a spălat şi a devenit roz-bonbon, reprezintă firea 
marcată de griji, cetăţeanul pe care mass-media îl terorizează cu 
ştirile de seară, apoi se retrage în dormitor, unde visează Lilifanţi, 
îşi adună bruma de curaj, întinde capcane pentru monştri şi cade el 
însuşi în ele. 

Taoiştii au avut un adevărat cult pentru „animalele foarte 
mici", cei defavorizaţi de guvernările cărturăreşti în stil 
confucianist, corupte până în măduva oaselor: săracii, femeile şi 
copiii. „Fraţii din Codrul Verde" (proscrişii) şi „Oaspeţii râurilor 
şi lacurilor" (haiducii) luptau şi îi apărau pe cei oropsiţi de sistem. 
Cum nu aveau voie să poarte arme, vitejii au creat tehnici de arte 
marţiale deosebit de eficace, unele dintre ele suple şi dinamice, 
bazate pe preluarea şi redirecţionarea forţei de atac, astfel încât 
atacatorii cădeau victimă propriei agresiuni. Lao Zi dezaproba 
folosirea violenţei, în care, vorba lui Salvor Hardin, vedea doar 
„ultimul refugiu al celor incompetenţi" (Isaac Asimov, Fundaţia): 
„In stat, nu ai voie să le arăţi oamenilor o armă ascuţită." (Lao 
Zi, Dao De Jing 36) Precum stă scris şi în Evanghelii: „Toţi cei ce 
scot sabia, de sabie vor pieri." (Matei 26,52) 

Se zice că Lao Zi, dezamăgit de debandada de la curtea 
împărătească, şi-a dat demisia din modesta funcţie de arhivar, s-a 
urcat pe spinarea unui bivol şi a hotărât să se retragă în pustietatea 
dinspre soare-apune. Vameşul din trecătoarea Hangu 1-a oprit şi 
nu 1-a lăsat să treacă până când înţeleptul şi-a rezumat învăţătura 
pe un sul din plăcuţe de bambus şi i-a înmânat-o. (Legende 
chinezeşti. De la facerea lumii la Confucius) De aceea, „Dao De 
Jing" este atât de concisă. Dacă „The Tao of Pooh" este o carte 
contemplativă, în cel de-al al doilea volum, „The Te of Piglet", 
Benjamin Hoff devine militant. La sfârşitul celui de-al doilea 
mileniu, situaţia omenirii a devenit îngrijorătoare. In statele 
puternic industrializate, omul, convins că poate face orice, şi-a 
pierdut bruma de respect faţă de natură şi a tulburat ecologia 
planetei într-un mod decisiv. 



Franciscus Georgius 114 

Otrăvurile eliberate sistematic în mediul înconjurător au 
pervertit şi spiritele. Lumea întreagă nu mai e o scenă, ca pe 
vremea lui Shakespeare, ci s-a transformat într-un perpetuu 
scandal, mediatizat pe micile ecrane şi prin reţelele informatice. In 
literatură şi artă, conservatorismul a pus la zid avangardismul, 
realismul dus la extrem în naturalism a generat abstracţionismul. 
In biologie, creaţionismul se confruntă cu evoluţionismul. In 
fizică, metodele statistice au pus la grea încercare determinismul 
(unii savanţi de renume, printre care şi Einstein, au refuzat să 
accepte ideea că pisica lui Schrodinger e pe jumătate vie, pe 
jumătate moartă: „Dumnezeu nu joacă zaruri!"). Istoria secolului 
XX a fost greu încercată de lupta dintre diferitele „isme", sisteme 
filosofice şi doctrine economice impuse oamenilor cu sila: 
izolaţionism versus unionism, liberalism versus socialism, nazism 
versus internaţionalism, capitalism versus comunism etc. Balta cu 
nuferi în care trăiam cândva s-a transformat într-o imensă butie cu 
oţet. Benjamin Hoff a apelat la cărticelele lui Alan Alexander 
Milne tocmai ca să ne reamintească cine suntem şi de unde am 
pornit: literatura pentru copii oferă o întreagă (şi fidelă) 
panoramă a stereotipurilor mentale şi comportamentale, a 
clişeelor identitare (promovate sau combătute) şi a «ingineriilor» 
ideologice (ori de alt fel) dintr-o epocă sau altar (Mihaela 
Cernăuţi-Gorodeţchi, Literatura pentru copii, Sinteză critică, 
Editura Universitas XXI, Iaşi, 2008) 

După 2500 de ani de când a ieşit prin poarta de la trecătoarea 
Hangu, Lao Zi surâde în continuare, deoarece ştie că toate 
excesele se transformăm finalmente în opusul lor - ce-i drept, s-ar 
putea ca numai mică o parte dintre oameni să supravieţuiască unei 
asemenea catastrofe. In eseul abolirea Omului", Clive Staples 
Lewis scria despre concepţiile anticului filozof chinez, citându-1 
pe A. B. Keith: „[Tao] este realitatea de dincolo de orice 
predicat, abisul ce a fost înainte de Creatorul însuşi. Este Natura, 
este Calea, Drumul. E Calea pe care merge universul, Calea pe 
care apar lucrurile, veşnic, tăcut şi liniştit, în spaţiu şi timp. Este 
deopotrivă Calea pe care ar trebui să păşească fiecare om pentru 
a imita acea traiectorie cosmică şi supercosmică, desfăşurându-şi 

toate activităţile în conformitate cu acel măreţ exemplu" (Rodica 
Albu, Inklings - litera şi spiritul, p.94) 

Căutarea armoniei, propovăduită de taoism, caută să 
stabilească un echilibru natural între trăsăturile antagonice, de 
aceea, ca şi surâsul, învăţătura „Moşului Copil" nu poate fi 
raportată la nici un alt „...ism". Taoismul îşi conţine în propria 
doctrină şi trăsăturile radical opuse. înţelepţii chinezi încercau sa- 
şi păstreze până la moarte naturaleţea şi ingenuitatea sufletelor de 
copii. Scrie în „Cartea cărţii şi a virtuţii": „Cine cuprinde în sine 
desăvârşitul «de» seamănă cu un nou născut. Şerpii şi insectele 
otrăvitoare îl vor cruţa, fiarele sălbatice nu-l vor apuca, păsările 
de pradă nu-l vor lovi cu ciocul. Oasele sale sunt moi, muşchii săi 
sunt slabi, dar el ţine cu putere [calea]." (Lao Zi, Dao De Jing 55) 

„Pădurea de o sută de acri" în care trăiesc ursuleţul Winnie, 
purceluşul Guiţ, măgăruşul Iior, Bufniţa, Iepurilă, Tigrişorul, 
Kanga şi puiul ei Ru se numără printre ultimele spaţii verzi unde 
copacii seculari nu se tem de ferăstraie, unde cititorul nu se 
împiedică la tot pasul de pungi şi sticle de plastic, unde soarele 
străluceşte şi încălzeşte fără mânie, iar singurul norişor de pe cer 
este un ursache legat de un balon, decis să găsească şi să înhaţe 
mierea albinuţelor. 

POPOARELE MARII ŞI 
IMAGOLOGIA CĂUTĂRII 



In cronologia Facerii, apa a existat de la început, umplând 
adâncul, precedând apariţia cerului şi uscatului. Acestea au apărut 
abia după despărţirea apelor: 

Şi a zis Dumnezeu: „Să fie o tărie prin mijlocul apelor şi să 
despartă ape de ape!" (Geneza 1:6) 

Domnul a dat tăriei numele de cer. Apoi, în ziua a treia, a adunat 
apele subcereşti la un loc şi de sub ele a apărut pământul. 

Despărţirea apelor interioare de apele exterioare este un 
eveniment ce se repetă zi de zi în lumea vie. La majoritatea 
animalelor, embrionii se dezvoltă într-un mediu acvatic propriu, 
protejat de o membrană semipermeabilă, de o coajă de ou sau de 
învelişul placentar din pântecul matern, până în clipa când sub- 
geneza individuală se împlineşte şi urmaşul părăseşte mediul acvatic 
lăuntric spre a se familiariza cu multitudinea de forme ale apelor din 
exterior. Gaston Bachelard zicea: „Apa este un bine sentimental." 

Planetei noastre albastre ar fi trebuit să-i spunem Apă, dacă am 
fi putut să ne înălţăm în cer şi s-o cuprindem dintr-o privire. Cum 
însă omul a fost multă vreme robul propriei greutăţi, a văzut doar 
întinderea dintre el şi orizont, căreia i-a spus Pământ. 

Curiozitatea 1-a împins să se întrebe: ce-o fi dincolo de orizont? 
Primul reper în imagologia căutării a fost linia subţire care desparte 
cerul de uscat. Nimic din ceea ce să nu poată fi depăşit. 

In ziua a şasea, când i-a făurit pe om şi pe femeia lui, Dumnezeu 
le-a poruncit: „Creşteţi şi vă înmulţiţi şi umpleţi pământul." Cetele, 
familiile, triburile, popoarele s-au pus în mişcare. Apoi, dincolo de 
culmile munţilor, de dealuri şi văi, de câmpiile înierbate, a apărut al 
doilea hotar: oceanul. Nimic din ceea ce să nu poată fi depăşit. 

Dacă vechii evrei ar fi fost un popor de navigatori, cu siguranţă 
că Dumnezeu le-ar fi poruncit urmaşilor lui Noe: ,JSfaşteţi şi vă 
înmulţiţi şi umpleţi mările şi le stăpâniţi!" Dar, dintre fiii lui Sem, 
doar fenicienii ce-1 adorau pe Baal şi-şi sacrificau pruncii aruncându- 
i în foc au preferat să-şi întindă stăpânirea peste ape, la concurenţă cu 
corăbierii greci. Decât să repete experienţa prin care a trecut 
strămoşul lor în timpul celor patruzeci de zile ale potopului, evreii au 
preferat să rătăcească patruzeci de ani prin deşert ca să-şi afle 
propriul loc sub soare. 

Dar mările n-au fost făurite ca să despartă continentele, ci ca să 
le unească. Această din urmă propoziţie rezumă sintetic teza lui Thor 
Heyerdahl, un antropolog norvegian, care a afirmat că populaţiile 
primitive au străbătut întinderile de ape cu ambarcaţiuni simple şi au 
colonizat pământuri aflate la mari distanţe unele de altele. După ce 
şi-a terminat studiile, urmaşul vikingilor a plecat să studieze lumea 
vie din insulele Pacificului. Aici a descoperit o serie de plante, 
materiale etnografice şi arheologice, comune atât celor care trăiseră 
pe continentul american cât şi triburilor din Polinezia. Lui Heyerdahl 
i s-a părut evident că populaţia insulară din Pacific nu provenea din 
Asia de Sud-est, aşa cum se credea până atunci, ci din America, 
folosind plute confecţionate din lemn uşor de balsa. Cu ajutorul 
curenţilor marini favorabili, incaşii străbătuseră marile întinderi de 
ape cu mijloacele simple aflate la îndemâna lor. Astfel, ei au trecut 
de cel de-al treilea şi ultim hotar: ţărmul de dincolo de ape. Nimic din 
ceea ce să nu poată fi împlinit. 

Pentru că teza i-a fost contestată, norvegianul şi-a adunat 
prietenii şi au construit o ambarcaţiune similară. I-a dat numele de 
Kon Tiki, după regele polinezian zeificat de urmaşii poporului pe 
care 1-a condus pe un alt Pământ al făgăduinţei, risipit în mii de 
insule şi insuliţe tropicale. Ei au pornit în 28 aprilie 1947 din Callao, 
marele port de pe coasta peruană şi au ajuns cu bine în arhipelagul 
Touamotou, aflat la o distanţă de 7000 km, după o călătorie de 101 
zile. 

Cea mai veche descriere a modului cum călătorii lipsiţi de 
mijloace îşi pot întocmi o plută se găseşte în „Odiseea''' lui Homer, 
versurile 309-350 din Cântul V. Cutezător ca şi Ulise, după aproape 

un sfert de secol de la prima aventură, Thor Heyerdahl se îmbarca pe 
Ra-1, o altă plută, confecţionată acum din papy rus, o plantă acvatică 
înrudită cu gramineele, din care egiptenii antici confecţionau suluri 
pentru scris. Ca model, folosise desenele şi statuetele descoperite în 
templele şi camerele mortuare din ţara Nilului. De această dată, 
exploratorul dorea să confirme legendele amerindienilor, care 
spuneau că piramidele aztece au fost construite de oameni sosiţi de 
peste marea cea mare. 

Tezele lui Heyerdahl au iritat. Problema întâietăţii a pus 
întotdeauna probleme politice şi juridice. Istoricii au acceptat cu greu 
că vikingii conduşi de Leif Eriksson cel Fericit au descoperit 
Vinlandul american în jurul anului 1000, cu mult înainte de Columb. 
In 1421, o întreagă armadă chinezească, sub comanda amiralului 
Zheng He, cu femei, copii şi purcei la bord, a pornit către răsărit să 
descopere noi pământuri. In Brazilia au fost descoperite inscripţii 
feniciene, în vreme ce capetele de războinici olmeci din Guatemala 
prezintă evidente trăsături negroide. 

Teoria difuzionistă a fost combătută de partizanii 
izolaţionismului, care susţineau că în vechime n-au existat exoduri 
maritime şi nici schimburi culturale între civilizaţiile din diferite 
colţuri ale lumii. In fond, disputa dintre oamenii de ştiinţă a avut ca 
subiect natura umană. Se pare că unii dintre ei citiseră ,Moby Dick" 
de Herman Melville, iar alţii nu. Zice Ismael vorbind despre uriaşa 
balenă şi neastâmpărul aventurii: 

,Monstrul acesta funest şi misterios îmi stârnea cea mai vie 
curiozitate. La fel, mările depărtate şi sălbatice în care-şi 
rostogoleşte ostrovul plutitor; de asemeni, primejdiile fără nume şi 
fără scăpare legate de el; toate acestea, laolaltă cu gândul că mă 
aşteaptă mii de privelişti şi sunete minunate în largul coastelor 
Patagoniei, m-au făcut să cedez ispitei. Poate că, pe alţi oameni, 
asemenea lucruri n-ar fi putut să-i atragă ; eu, însă, sufăr de veşnică 
mâncărime ce mă îmbie spre depărtări. îmi place să plutesc pe mări 
interzise şi să poposesc pe ţărmuri barbare.'" 

Această curiozitate este o trăsătură definitorie atât pentru 
indivizii luaţi separat, cât şi pentru comunităţile sociale mai mari. In 
anatomia balenei albe", Marcel Pop-Corniş arăta că primul 
personaj credibil, definitoriu pentru cultura americană a fost 
Pionierul, Jpostaziat diferit, ca geniul, cărturarul american, poetul, 
vizionarul, rostitorul". O naţiune tânără trebuia să caute şi să-şi 
găsească, înainte de toate, rostul: „un loc unde să se simtă acasă" 
(Tamâsi Aron). 

Explorarea înseamnă surprize, rătăciri, încercări. Când hobbitul 
Bilbo părăseşte locul unde a trăit o viaţă întreagă (mai puţin lunile cât 
i-a însoţit pe piticii plecaţi să-şi recupereze comoara confiscată de 
zmeul Smaug), el cântă următorul cântecel: 

Drumul duce-njos la vale 
De la uşa mea-ncepând. 
Ah, grăbit, pe-aceeaşi cale 
Voi pleca şi eu curând, 
Pân-la drumu-n care alte 
Drumuri duc de oareunde — 
Şi de-acolo mai departe? 
încă n-aş putea răspunde. 

(J. R. R. Tolkien - Stăpânul inelelor) 

Drumul lui Kon Tiki a fost cel al curentului Humboldt, care 
porneşte de pe coasta peruviană şi merge până în Polinezia. O plută 
construită corect, zice Thor Heyerdahl, reprezintă un imens colac de 
salvare şi prezintă o siguranţă sporită faţă de un vas de dimensiuni 
mult mai mari: „Vapoarele intră deseori cu prova sau pupa în mare, 
aşa că tone de apă năvălesc pe bord şi îndoaie butucii de oţel cum 
îndoim noi o sârmă, pe când o ambarcaţiune mică în condiţii 
asemănătoare, se descurcă mai bine, fiindcă îşi găseşte loc între 
şirurile de valuri." Pluta rezistă şi pentru că, atunci când un talaz se 
revarsă peste ea, apa se scurge imediat printre buşteni, fără să 
afecteze flotabilitatea ambarcaţiunii. Adesea, marinarii de la bord au 
scăpat pe o plută improvizată în grabă, după ce marea furioasă a 
răsturnat şi a înghiţit pachebotul. 

Heyerdahl n-a fost singura persoană ce propovăduia astfel de 
„idei eretice". Medicul francez Alain Bombard a ţinut să devină un 
„naufragiat de bună voie" ca să demonstreze că omul poate 
supravieţui catastrofelor marine, numai să nu se lase cuprins de 
disperare. Intre 19 octombrie şi 23 decembrie 1952, el a traversat 
Atlanticul la bordul unei plute de cauciuc, pe ruta folosită ulterior şi 
de expediţiile Ra. în tot acest răstimp, Bombard a băut apă de ploaie, 
suc stors din peşti sau cantităţi mici de apă marină, s-a hrănit cu 
planctonul prins cu ajutorul unei plase confecţionate dintr-un ciorap 
de damă şi cu vietăţile marine prinse pe parcurs. Vorba lui Thor 
Heyerdahl: 

„17 mai, ziua independenţei Norvegiei. Mare agitată. Vânt 
prielnic. Azi sunt bucătar şi am găsit pe punte şapte peşti zburători, 
pe acoperişul cabinei o sepie, iar în sacul de dormit al lui Torstein 
un peşte necunoscut." 

Din păcate, aceasta se întâmpla în 1947, înainte ca 
superpetrolierele să împânzească oceanele şi plajele să se umple cu 
butelii goale şi ambalaje viu colorate din plastic. Dar douăzeci de ani 
mai târziu, în 1969, musulmanul Abdullah Djibrine, originar din 
deşertul Ciadului, care nici măcar nu ştia că marea e sărată, a avut 
probleme cu purificarea rituală dinainte de rugăciune în momentul 
când Ra-1 a traversat o zonă poluată cu reziduuri evacuate de pe un 
tanc petrolier, care pluteau ca nişte bucăţi negre şi uleioase de smoală 
în jurul ambarcaţiunii. Pentru Bachelard, apa este un simbol al 
purităţii, deci sintagma „apa pură" constituie un pleonasm. 

înainte de a se desprinde din vecinătatea ţărmului african, pe Ra- 
1 a aterizat un pescăruş. El a fost izgonit de răţoiul aflat la bord, însă 
peste puţin timp pasărea marină s-a întors cu un întreg stol de surate. 
Auzind ţipetele lor, Carlo Mauri, fotograful şi operatorul de filmare 
al expediţiei, a remarcat cu umor: 

„Ştiu ce le-a spus celorlalte păsări pescăruşul alungat. Că a 
găsit un cuib de pasăre plutitor lângă Capul Yubi." 

Dacă un călător în timp va dori să refacă drumurile parcurse de 
Thor Heyerdahl, el va trebui să meargă până în Devonian, ba mai 
sigur până în Carbonifer, adică într-o perioadă situată la zeci şi sute 
de milioane de ani după ce pământul a ieşit din ape. Degeaba, din 
alge şi licheni nu se poate închega o ambarcaţiune. Primele plante 
arborescente câtuşi de cât trainice au fost speciile primitive de 
criptogame vasculare, adică ferigile. Jules Veme n-a dorit să rişte. 
Eroii din „O călătorie spre centrul Pământului" au găsit pe ţărmul 
mării din adâncul planetei o pădurice fosilă formată din trunchiuri de 
conifere încă nefosilizate. Norocul lor, deoarece cărbunele e mai greu 
decât apa şi nu pluteşte la suprafaţă. 

înainte să lanseze Ra-1 la apă, biologii le-au explicat 
exploratorilor că o bucată de stuf scufundată în apă putrezeşte şi se 
destramă într-un interval de două săptămâni. Thor Heyerdahl 
remarca glumeţ că experienţa e la fel de grăitoare ca aruncarea unui 
şurub de fier în apă. Cine vede fărâma de metal lăsându-se la fund, 
va trage concluzia că marile vase, precum „Queen Mary", nu sunt 
capabile să plutească. După ce expediţia Ra-1 a eşuat la 1000 km de 
coasta americană, norvegianul a construit Ra-2, o altă plută de 
papirus, cu care a reuşit să străbată până la sfârşit cei 6100 km dintre 
arhipelagul Canarelor şi insula Barbados. 

Bachelard spunea, referindu-se la aventurile lui Arthur Gordon 
Pym din Nanbucket" de Edgar Allan Poe, că voiajul pe mare „este în 
realitate o aventură a inconştientului, o aventură ce se mişcă în 
noaptea unui suflet". O plută purtată de curenţii oceanici urmează 
marea curgere din natură, nu i se împotriveşte. Ea coboară inertă în 
adâncurile dintre valuri şi se urcă pe coama lor fără nici un efort. 
Primitiva ambarcaţiune constituie centrul unui sistem de referinţă 
absolut, faţă de care toate celelalte repere diurne sunt relative. „în 
visele noastre, infinitul este tot atât de profund pe firmament ca şi 
sub valuri" - îşi completează Bachelard viziunea asupra imaginaţiei 
materiei. ,^4ici, apa cuprinde cerul. Visul conferă apei sensul patriei 
celei mai îndepărtate, al unei patrii cereşti." 

Cu suprafaţa în veşnică mişcare, Oceanul seamănă cu un creier 
adăpostit de calota craniană a cerului. In vreme ce străbat 
circumvoluţiunile lichide, călătorii de pe plută efectuează o 

introspecţie, o explorare a sinelui. Similitudinea subconştient - noian 
de ape marine 1-a inspirat pe scriitorul polonez Stanislaw Lem când a 
scris ,J$olaris" şi a imaginat o lume inteligentă, dotată cu capacităţi 
mimetice şi empatice ieşite din comun, capabilă să întrupeze 
simulacre modelate după coşmarurile şi amintirile tăinuite ale 
exploratorilor aflaţi pe orbita circumplanetară. Pornind de la carte, 
regizorul rus Andrei Tarkovski a reuşit să făurească o capodoperă 
(1972) şi să dezvolte sugestiile vizuale ale unei lumi străine pulsând 
vie, inaccesibilă intelectului, însă atât de familiarizată cu visele 
noastre. 

Vorbind despre viziunile acvatice şi marine ale lui Edgar Allan 
Poe, o reverie materializantă - o reverie care visează materia, 
Bachelard spunea: 

,Jn cursul acestei contemplări în profunzime, subiectul capătă şi 
conştiinţa intimităţii sale. Această contemplare nu este deci o 
Einfuhlung nemijlocită, o fuziune fără nici o reţinere. Ea este mai 
curând o perspectivă de aprofundare, pentru lume şi pentru noi 
înşine. Ea ne permite să rămânem la distanţă în faţa lumii. In faţa 
apei adânci, îţi alegi viziunea; poţi să vezi după voie fundul nemişcat 
sau apa care curge, malul sau infinitul; ai dreptul ambiguu să vezi şi 



Dar, întrucât apele nu numai dezvăluie, ci şi ascund, Bachelard a 
ţinut să lase ceva nespus, ceva ce putem descoperi doar noi înşine. 
Reveria transcede spaţiul geometric, ne smulge din gravitaţia 
realităţii şi ne poartă ca o plută de vise pe tărâmul apelor cereşti, către 
împlinirea vocaţiei noastre fireşti. 

DILEMA LUI BENEDICT 
AL XVI-LEA 



James Herbert Brennan este un scriitor irlandez născut în 
1940. In mod obişnuit, preferă să semneze Herbie Brennan, dar a 
folosit şi diferite pseudonime: Măria Palmer (în cazul romanelor 
din seria „Horrorscopes"), Cornelius Rumstuckle („Cartea de 
vrăjitorie" produsă de moda Harry Potter) etc. In dicţionare apare 
trecut şi ca J. H. Brennan. La noi, a fost practic necunoscut până 
în urmă cu vreo doi ani. In 1993, Mihai Dan Pavelescu i-a tradus 
povestirea „Călcâiul lui Ahile", apărută în suplimentul „Strict 
secret". în 2008, Editura RAO a început să-i publice „Cronicile 
împărăţiei de Purpură" (Faerie Wars), într-o ordine uşor 
schimbată. Primul volum apărut la noi, „împăratul de purpură" 
(The Purple Emperor, 2004) a fost tălmăcit de Monica Mariana 
Vlad. Anul acesta (2010), a apărut şi primul volum din serie, 
„Războaiele împărăţiei de Purpură" (Faerie Wars, 2003), în 
traducerea Cristinei Petrescu. Vor urma „Stăpânitorul" (Ruler of 
the Realm, 2006) şi „Domnul Feeriei" (Faerie Lord, 2007). Iată 
clasica triadă de lumi: noi (pământenii), cei buni (elfii) şi cei răi 
(demonii). întâmplările nu sunt tratate exclusiv în cheie fantastic- 
eroică, ci cu trimitere la realităţile curente, privite ca un rezultat al 
unei evoluţii paleoastronautice. 

Ideea că oamenii au fost aduşi de pe alte planete reprezintă o 
obsesie a autorului nostru. In 1998, i-a apărut „Marţian Genesis", 
unde susţine că pământenii provin de pe Planeta Roşie. Deşi 
poartă numele unuia dintre primii sfinţi irlandezi, Breanainn sau 
Brendan Călătorul, scriitorul este un adept „new-age" prea puţin 
atras de cele sfinte. Iniţial, a fost membru al grupului „Frăţia 
Luminii Interioare" (Fraternity of the Inner Light), în cadrul 
căruia a studiat Cabala şi a deprins primele concepte ezoterice, 
împreună cu soţia, Jacquie Burgess, sunt cofondatori ai unei 

mişcări intitulate „Ştiinţa sacră" (Sacred Science). Ulterior, după 
ce s-a asociat cu Dolores Ashcroft-Nowicki, a intrat în 
colectivitatea „Servitorilor Luminii" (Servants of the Light). A 
publicat mai multe cărţi despre ocultism, magie, misticism, 
proiecţii astrale, vrăjitorie, viaţa de după moarte. 

După moartea charismaticului papă Ioan Paul al II-lea, 
conclavul din Vatican 1-a ales ca şi succesor pe cardinalul Joseph 
Alois Ratzinger, originar din Bavaria. Noul pontif şi-a luat numele 
de Benedict al XVI-lea, lucru care i-a produs scriitorului „new- 
age" o mare surpriză şi o cu totul altfel de celebritate decât şi-ar fi 
dorit. De ce? In 1977, la 37 de ani, în numărul din septembrie al 
revistei „The Magazine of Fantasy and Science Fiction", lui 
Herbie Brennan i-a apărut povestirea „The Armageddon Decision" 
(Decizia cu privire la Armageddon). Netrecută pe coperta 
publicaţiei, uitată de fani, ea este în prezent universal accesibilă 
on-line (am putea spune „urbi et orbi") sub forma traducerii 
italiene: „// dilemma di Benedetto XVT\ pentru că - da, da, da! - 
personajul principal din această naraţiune apărută în urmă cu 28 
de ani este actualul Sfânt Părinte. 

In 1978, traducerea italiană a dat titlul unei antologii de proză 
scurtă SF, o selecţie a celor mai bune povestiri apărute în revista 
americană în perioada 1976-1977, prezentată şi de Wikipedia în 
limba română. Alături de textul amintit, ea cuprinde o serie de 
naraţiuni semnate de nume mai mult sau mai puţin cunoscute ale 
anticipaţiei tehnico-ştiinţifice: Isaac Asimov (Friday the 
Thirteenth); Alan Dean Foster (Him); Hilbert Schenck (Three 
Days at the End of the World); Raylyn Moore (Getting Back to 
Before It Began); Manly Wade Wellman (Where the Woodbine 
Twineth); James Michael Reaves (Shadetree); Haskell Barkin 
(Time is Money); Stephen Tall (The Man Who Saved the Sun). 

Tot ca o coincidenţă uimitoare, se aminteşte faptul că 
volumul italian din colecţia „Urania" a apărut în 26 martie 1978, 
cu câteva luni înainte de alegerea cardinalului Carol Woytila ca 
Suveran Pontif, predecesorul lui Benedict al XVI-lea. Chiar şi 
acest din urmă eveniment a fost anticipat în 1968, deci fix cu un 
deceniu înainte să se întâmple. Este vorba de filmul „în pantofii 



125 Pre-Supunere 

Pescarului" (The Shoes of the Fisherman), cu Anthony Quinn în 
rolul principal, unde cardinalii îl aleg pe primul papă din Răsăritul 
Europei, Kiril Lakota, un episcop ucrainean (ţară vecină cu 
Polonia) surghiunit în Siberia, bun cunoscător al tradiţiilor 
evreieşti. Carol? Kiril? 

Lanţul de potriviri nu se opreşte aici, noul cap al creştinătăţii 
din superproducţia americană îşi alege numele de Luca I, la fel ca 
în mult mai târziu scrisul „îngeri şi demoni" (Angels and Demons, 
2000) de Dan Brown (toată lumea se inspiră de undeva, precum 
bine se zice în Ecclesiastul 1:9 : „nimic nu e nou sub soare"). 
Personajul din film (primul suveran pontif originar din răsărit) şi-a 
explicat astfel opţiunea: numele e menit să reflecte intenţia de a 
oferi o conciliere simbolică între ştiinţă şi religie (indiciile arată că 
evanghelistul Luca, discipolul apostolului Paul, a fost medic). 

In „Dilema lui Benedict al XVI-lea", Sfântul Scaun se află la 
Geneva, de parcă profeţia lui Malachia (un alt sfânt irlandez) s-ar 
fi împlinit deja şi Cetatea Eternă ar fi fost distrusă. Armageddonul 
(nume ebraic: Muntele Megiddo) reprezintă locul unde 
,Apocalipsa lui Ioan" 16:16-19 proroceşte că va avea loc bătălia 
finală dintre ostile dumnezeieşti şi cele ale Necuratului. In 
povestirea lui Herbie Brennan, câmpul de luptă se va muta în 
regiunea oraşului Anderstraad, un fel de Bruxelles „avânt la 
lettre". Antihristul este dictatorul fascist Victor Ling, care a 
preluat puterea şi deţine controlul marelui oraş. Singurul care i-ar 
putea opri ascensiunea este Papa, prevenit printr-o viziune, dar 
care se îndoieşte de claritatea ei, pentru că ea ar putea fi atât un 
mesaj divin cât şi o halucinaţie oarecare. In mod paradoxal, în loc 
să apeleze la experienţa şi intuiţia unui confesor sau la rugăciunile 
unui călugăr cu viaţa fără de păcat, cum ar fi obişnuit, Papa 
acţionează în stil „New Age" şi îl trimite pe cardinalul Orsini după 
cel mai celebru medic psihiatru din epocă: doctorul Steinmann, 
top-şoc: un medic evreu, la fel ca şi Sigmund Freud. 

Decorul este descris plauzibil. Principalele clădiri ale 
papalităţii au fost reconstruite aidoma în „Noul Vatican" situat pe 
malul lacului Geneva {„poate cu un exces de marmură"), dar 
Capela Sixtină pare lipsită de farmec fără celebrele fresce ale lui 



Franciscus Georgius 126 

Michaelangelo. Deşi s-a mutat în Ţara Cantoanelor, paza nu e 
asigurată de binecunoscuta gardă elveţiană, ci de legionarii 
romani, iar postul de radio Vatican a fost înlocuit de televiziunea 
holografică. Vraja teleportării fantastice în timpul viitor este ruptă 
de apariţia şi utilizarea unei maşini Rhamboid fabricate în 
Germania, folosite pentru... diagnosticarea psihiatrică. Ea, precum 
se obişnuia în SF-ul anilor '30, are multe cadrane, două căşti din 
care spânzură sârme, bâzâie şi trebuie reglată cu multă atenţie. 
Principalul rezultat îl constituie faptul surprinzător că bătrânul 
Papă a fost deja investigat cu metoda Rhamboid, dar cardinalii au 
dorit să fie siguri şi de aceea au cerut opinia încă unui specialist, 
care să nu fie catolic. 

Obiectivitatea dublului demers de diagnosticare poate fi pusă 
sub semnul îndoielii de faptul că Sara, fata de 17 ani a doctorului 
Steinmann, a participat la o manifestaţie împotriva lui Victor Ling 
şi a fost ucisă, aspect cunoscut de cardinalul Orsini. în fine, toate 
semnele arată că hotărârea a fost luată, iar Armageddonul, atacul 
împotriva Anderstraadului, va deveni o realitate. „Indiferent dacă 
este sau nu Antihristul, sunt convins că Victor Ling este un om 
rău", îi mărturiseşte înaltul prelat psihiatrului transformat ad-hoc 
în conspirator. 

Povestirea vizează două aspecte morale: 

1 . Este oare cinstit să fim conduşi de politicieni care suferă de 
diferite boli şi astfel pot fi manipulaţi de anturajul lor? 

2. Lupta de la Anderstraad va fi declanşată în urma a două 
mărturii subiective şi mincinoase. In acest caz, dilema cititorului 
poate fi formulată astfel: „bătălia finală" va fi între Bine şi Rău 
sau între un Rău mai mic şi un Rău mai mare? 

Dacă am răspunde la aceste întrebări, aici şi acum, ar însemna 
că, la rândul nostru, am încerca să-1 manipulăm pe cititor. Să ne 
amintim însă de unde provine îndoiala. Ea este o reacţie raţională 
naturală, deviată cu îndemânare de către cei interesaţi să 
submineze anumite certitudini. Oricine se lasă manevrat de alţii 
nu scapă de responsabilitatea alegerii. Când este vorba să ia o 
decizie importantă, fiecare om decide singur şi, implicit, îşi asumă 
consecinţele rezultate. Fiecare dintre noi este responsabil, dar nu 

numai pentru propria evoluţie, ci şi pentru felul cum acceptă să se 
dezvolte grupul social din care face parte: „gaşca", echipa, 
comunitatea, cartierul, tribul, partidul, naţiunea. în sociologie, 
viitorul reprezintă rezultanta tuturor hotărârilor luate de membrii 
unei societăţi. „Dilema lui Benedict al XVI-lea", decizia de a 
declanşa „bătălia finală", ne afectează pe toţi şi ar trebui să fie 
problema de conştiinţă a fiecăruia dintre noi. 

PRECARITATE 



în vremuri de criză (sau de tranziţie), rolul politicii e să 
redistribuie raţional resursele existente, astfel încât să atenueze cât 
mai mult posibil efectele provocate de lipsuri şi sărăcie. 
Cetăţeanul român îşi numără banii şi-i adună la ciorap, lună de 
lună, ca să aibă de unde plăti scumpirile de carburanţi din miez de 
iarnă, într-o vreme când ţiţeiul din Irak se revarsă nestingherit în 
uriaşele petroliere adunate la gura Golfului Persic, valutele 
coboară ca pe pârtie şi leul greu se pregăteşte să înfulece patru 
zerouri din sumele afişate în galantare. In mod paradoxal, deşi 
guvernanţii se mândresc cu o creştere economică fără precedent, 
ne pregătim să plătim, dintr-un viitor salariu de doar câteva sute 
de lei, o mulţime de accize, plus 20 lei ca să ţinem un telefon în 
casă, alţi 20-30 lei pentru abonamentul la TV prin cablu, alţi zeci 
de lei pentru lumină, gaz, apă, încălzire. 

Atunci de unde să scoatem resursele pentru cultură, pentru 
hrana sufletească? Din cele 9 procente plătite ca TVA la fiecare 
carte cumpărată? Banii aceia sunt necesari pentru altceva: focuri 
de artificii, afişe electorale, laptopuri aruncate în maşini luxoase 
cu girofar, kitschuri monumentale ridicate să le facă în ciudă 
ungurilor ardeleni. 

Pentru încă multă vreme, activitatea editorială va rămâne o 
întreprindere sinucigaşă. Nici măcar afacerile de succes din 
Occident nu vor avea şanse de izbândă. Volumul VI din Harry 
Potter, preconizat să fie lansat în iunie, va costa cel puţin 60-70 de 
lei. Noua ediţie din Stăpânul inelelor va depăşi suta. Iar lumea, în 
ciuda sărăciei, aţâţată de televiziunile comerciale, care au început 
să prezinte filmele turnate după aceste cărţi, va strâmba din buze 
sau va da buzna în biblioteci să le caute. In zadar. 

Bibliotecile publice reprezintă nişte instituţii aflate în slujba 
unei comunităţi. Ele au fost născocite ca să procure, să păstreze şi 

să ofere împrumut, pe un anumit termen, gratuit, lucrări destinate 
deconectării, instruirii, informării, educării locuitorilor. Dar, 
întocmai ca şi învăţământul sau asistenţa medicală, în loc să fie 
lăsate să-şi vadă de rostul lor firesc, ele sunt tratate de guvernanţi 
ca nişte nedorite fiice risipitoare, mari devoratoare de fonduri. 

Nu-i adevărat că nu sunt bani. Ori de câte ori cumpărăm un 
covrig, facem plinul la maşină, tragem apa în baie, aprindem 
lumina ori bem un pahar de vin, contribuim cu nişte procente la 
visteria statului. Fondurile astfel adunate sunt însă prost (cuvânt 
ales ca să nu spunem: rău- intenţionat) administrate. In vreme ce 
hambarele ţăranilor gem de grâne, noi importăm cereale. Fabricile 
de medicamente, de îngrăşăminte, industria petrochimică pier în 
umbra comisioanelor. Am ajuns să aducem până şi pământ de flori 
din străinătate. 

în fapt, cinismul autorităţilor prinse cu cioara vopsită şi-a 
aflat motivaţia: ce sens are să înnoieşti băncile din şcoli, să 
investeşti în sănătate sau să încurajezi artele şi literele, când 
cetăţeanul - nerecunoscătorul! - preferă să plece în străinătate, să-i 
îmbogăţească pe patronii de acolo şi să rămână şi el cu un câştig 
substanţial? 

Doborâţi de greutăţile din ziua de azi, puţini se mai gândesc 
la cea de mâine. Viitorul? Ce poate urma după o scădere a 
populaţiei cu 1,5 milioane de oameni în doar 10 ani de zile? 
Cultura? Ce pretenţii să ai de la o ţară în care analfabetismul 
începe să cuprindă zonele rurale şi mahalalele marilor oraşe. 
Credinţa, nădejdea, iubirea? Doamne! Ne iartă greşalele noastre 
precum şi noi iertăm greşiţilor noştri. 

Există totuşi voci nemulţumite, care încearcă să se facă 
auzite. Marile ziare au început o campanie menită să pună piciorul 
în uşile pe care autorităţile ar dori să le vadă ferecate cu zece 
lacăte. De ziua greviştilor ceferişti (15 februarie), Adevărul literar 
şi artistic a publicat o parte din memoriile doamnei Angela 
Popescu-Brădiceni, directoarea fostei Biblioteci Centrale de Stat, 
azi Biblioteca Naţională a României. 

Spre deosebire de alte naţii, precum americanii ori chiar 
vecinii noştri unguri, principala bibliotecă din ţară n-are nici în 

ziua de azi un sediu stabil, dotat cu cele necesare, care să cuprindă 
la un loc toate colecţiile existente. 

Ea a fost găzduită mai întâi (1955) în Palatul de Justiţie, local 
de unde s-a mutat în 1957 în Palatul Bursei. Intre 1955 şi 1989, 
instituţia a dispus de 59 de locaţii, pe care a trebuit să le 
abandoneze sau să le schimbe pe măsură ce deveneau insalubre. 
Mai mult decât de oricare dintre cititori, colecţiile au fost distruse 
de repetatele mutări ale cărţilor dintr-o parte într-alta a 
Bucureştilor, din subsolurile Casei Scânteii în forturile dezafectate 
şi inundate ale armatei, dintr-un cinematograf dezafectat (pentru 
că nu mai prezenta siguranţă pentru spectatori) în clădirea care 
adăpostea administraţia Pieţei Crângaşi, din centrul capitalei în 
grajdurile din Popeşti-Leordeni. 

După cutremurul din 4 martie 1977, s-a pus problema 
construirii unei clădiri adecvate. Amplasată în Centrul Civic 
construit de Nicolae Ceauşescu, ea a fost înălţată în stil hei-rupist 
şi ar fi urmat să fie inaugurată în 1 iunie 1990. Revoluţia a 
împiedicat finalizarea proiectului. De atunci au trecut 15 ani, fără 
a se realiza vreun progres cât de cât vizibil, deşi între timp la 
cârma ţării s-au aflat un fost director de editură şi un profesor 
universitar. De ce vă minunaţi? Ne aflăm în ţara Meşterului 
Manole, unde, peste noapte, ca urmare a pariului dintre un 
politician şi un magnat, s-au înălţat 400 săli de sport şi câteva 
stadioane! Cine şi când va miza un alt automobil Mercedes pentru 
a aduna sub un acoperiş tot ceea ce literele româneşti şi-ar dori să 
păstreze pentru viitor? 

Există unele speranţe. Nu de mult, în pagina de cultură a 
adevărului", ediţia de sâmbătă, 26 februarie 2005, doamna Mona 
Muscă anunţa debutul unei „campanii sexy", menite să trezească 
interesul tinerilor pentru lectură. Cu ajutorul unor bani primiţi de 
la Banca Mondială, se va încerca informatizarea a 300 de 
biblioteci din ţară (probabil cele municipale şi orăşeneşti). Insă 
Biblioteca Naţională va rămâne în continuare o problemă, 
imposibil de rezolvat în lipsa unor fonduri private. Doamna 
ministru a declarat că intenţionează să se ducă la fiecare mare 
bancher şi să îi prezinte avantajele implicării în proiecte culturale, 

nişte vehicule excepţionale pentru „vizibilitatea, publicitatea şi 
onorabilitatea oamenilor de afaceri". 

„Nu mă simt deloc jenată să cer bani pentru cultură", a 
declarat doamna Mona Muscă. 

Dar caritatea nu se numără printre virtuţile bancherilor. 

Nu-mi place să cobesc, dar se pare că bibliotecile, singurele 
lăcaşuri de civilizaţie şi cultură accesibile pentru pătura tot mai 
numeroasă a sărăcimii noastre, sunt condamnate să rămână etern 
într-o stare de Pre-Caritate. 

PREGĂTIRE 



Genetica a început să tulbure tot mai mult istoria. Etologul 
Konrad Lorenz susţinea că unele rase de câini provin din lupi, iar 
altele din şacalul auriu. Investigaţia genetică a stabilit, fără putinţă 
de tăgadă, că toţi câinii au unul şi acelaşi strămoş, infirmând teoria 
atât de dragă marelui savant. De anul trecut ştim că atât 
pechinezul cât şi marele dog german provin dintr-o specie de lup 
asiatic. 

O echipă de cercetători italieni de la universitatea din Pisa a 
început să studieze osemintele a 50 dintre membrii familiei de 
Medici din Florenţa. Din oase, se va extrage ADN-ul, care va fi 
analizat cu atenţie. Oamenii de ştiinţă vor încerca să întocmească 
portretele lor tridimensionale, să afle bolile de care au suferit şi 
cauza decesului. De asemenea, se va urmări felul în care a fost 
transmisă informaţia genetică la copiii naturali. Analizele se vor 
face cu ajutorul unui laborator mobil, deplasat la faţa locului, 
pentru a reduce deranjul şi stricăciunile la minimul posibil. 

Descendenţii amerindienilor i-au dat în judecată pe savanţii 
care au descoperit un schelet de acum 9000 de ani. Ele au socotit 
că studierea rămăşiţelor reprezintă o profanare a „spiritelor 
strămoşilor" '. Rămăşiţele umane au fost descoperite în 1996, lângă 
Kennewick (statul Washington) şi prezintă caracteristici diferite 
de cele ale băştinaşilor americani contemporani. El n-are trăsături 
mongoloide, ci seamănă mai degrabă cu ainuşii din Japonia şi 
Kamceatka, o populaţie albă, bărboasă, de statură mică, lucru care 
susţine ipoteza că America a fost populată în mai multe valuri, 
venite din direcţii diferite. în momentul de faţă, „omul de 
Kennewick''' este găzduit la Muzeul Burke, din cadrul University 
of Washington din Seattle. 

Nişte extremişti evrei au angajat o echipă de geneticieni ca să 
găsească diferenţele dintre codurile genetice ale izraelienilor şi 

palestinienilor. Rezultatele i-au dezamăgit. Pentru că arabii şi 
evreii sunt neamuri semite înrudite (Moise n-a putut călca pe 
Pământul Făgăduinţei deoarece şi-a luat o soţie arabă), ei vorbesc 
limbi asemănătoare şi au coduri genetice aproape identice. Oricât 
şi-ar dori unii sau alţii, nu se poate face o distincţie clară între 
ADN-ul locuitorilor de pe malul Iordanului şi verii lor din deşert. 

In 1991, guvernul rus a anunţat că la Ekaterinburg s-a 
descoperit mormântul comun în care fuseseră aruncaţi ţarul, ţarina 
şi restul familiei. In 1994, s-a făcut şi o primă analiză genetică, 
pentru stabilirea sexelor. Ea a fost efectuată de medicul britanic 
Peter Gill şi rusul Pavel Ivanov de la Institutul Engelhardt din 
Moscova. Rezultatele au fost publicate în Nature Genetics şi 
arătau că osemintele prelevate proveneau de la un bărbat, o femeie 
şi trei fete. Probele prelevate au fost reexaminate anul acesta şi 
comparate cu ADN-ul păstrat de degetul mumificat al sorei 
ţarinei. Surpriza a fost totală, cele două secvenţe sunt absolut 
diferite. 

Un simplu test genetic ar putea lămuri o parte dintre misterele 
Revoluţiei din 1989. Mulţi spun că bărbatul îngropat în cimitirul 
Ghencea militar ar fi avut ochi albaştri şi n-ar fi fost decât o sosie 
a lui Nicolae Ceauşescu, care a fugit în Cuba, unde poate că 
trăieşte şi acum. In mod interesant, dacă pe vremuri cunoscutele 
tablouri unde Conducătorul iubit avea o singură ureche au fost 
retuşate, ca să i se vadă amândouă şi să nu zică lumea că-i „într-o 
ureche", celebra fotografie a omului împuşcat la Târgovişte a 
rămas neschimbată şi ne-a fost arătată de mai multe ori până 
acum, lăsându-ne cu o nedumerire soră cu batjocura. 

Aşadar, vedeţi, nu putem lăsa genetica să ameninţe România. 
Dacă institutele de cercetare ar dispune de fondurile necesare, 
atunci o bună parte dintre miturile noastre dragi ar fi date peste 
cap. Ce s-ar întâmpla dacă s-ar dovedi că Basarab întemeietorul a 
avut o pată mai întunecată în locul unde se termină coloana 
vertebrală? Desigur, vina poate cădea pe familiile princiare, care 
se căsătoreau din raţiuni politice, ca să încheie alianţe militare şi 
zămisleau copiii ce preluau trăsături genetice de la soţi proveniţi 
din diferite părţi ale lumii. 



Franciscus Georgius 134 

Genetica sfidează sfintele mitologii naţionale, unitare, 
independente şi de sine-stătătoare. De pe plăcile de sticlă vărgate 
cu mici linii paralele se vede o altă realitate decât cea înfăţişată în 
unele manuale de istorie. Din subtilele analize genomiale rezultă 
că oamenii s-au iubit, uneori în pofida stării sociale, etniei, rasei, 
vârstei, cutumelor sau intereselor politice şi au zămislit copii, 
copii frumoşi şi dragi tuturor, pe care i-au crescut cu credinţa că 
măcar ei vor trăi în pace şi bună înţelegere. 

Genetica promovează prefacerea. 

PREPARAT 



în 7 decembrie 2008, canalul de televiziune TNT a difuzat cel 
de-al treilea film din seria „Bibliotecarul" (The Librarian): 
„Blestemul pocalului lui Iudă''' (The Curse of the Judas Chalice). 
Primele două episoade au fost transmise de mai multe ori şi de 
televiziunile noastre, aşa că figura lui Flynn Carsen (interpretat de 
Noah Wyle) ne este multora familiară. 

La început, în „Misiunea pentru găsirea lăncii" (Quest for the 
Spear, 2004), multilicenţiatul şi veşnicul student Flynn este 
angajat la Biblioteca Metropolitană din New York, o instituţie în 
subsolurile căreia sunt adăpostite şi păzite ca ochii din cap o bună 
parte dintre obiectele magice cu puteri deosebite din istoria 
umanităţii. Unele dintre ele, precum suliţa împăratului Constantin, 
în lama căreia a fost fixat unul dintre cuiele cu care Iisus Hristos a 
fost pironit pe cruce, au fost secţionate în trei bucăţi, plasate în 
diferite părţi ale Pământului, cât mai îndepărtate, pentru ca 
ticăloşii dornici să-şi instaureze dominaţia absolută asupra tuturor 
popoarelor să nu intre în posesia ei. Atât criticii, cât şi publicul au 
considerat că filmul reprezintă o parodie a aventurilor de tip 
Indiana Jones şi au savurat spectacolul ca atare. Firul aventurii a 
fost reluat după doi ani cu „întoarcerea la Minele regelui 
Solomon" (Return to King Solomon's Mines, 2006), o goană de la 
un capăt la celălalt al Africii după o altă comoară magică, de 
această dată o carte atotputernică, capabilă să poruncească 
spiritelor malefice şi să întoarcă roata istoriei. 

Ultimul episod ne priveşte direct, deoarece unele scene se 
desfăşoară chiar în România, de unde provine şi personajul 
malefic: profesorul de istorie Lazlo de la Universitatea din 
Bucureşti. Evident, calul de bătaie e singurul nostru produs 
credibil de export: contele Dracula. Oricât vă veţi distra privind 
stângăciile unui James Bond „de bibliotecă", trebuie să ştiţi că 

intriga porneşte de la o premisă falsă. Scenaristul Marco Schnabel 
a încercat să ne vândă ideea că pocalul de argint ce asigură 
nemurirea vampirilor, un fel de revers al Sfântului Graal, ar fi fost 
făurit din cei treizeci de arginţi primiţi de apostolul care 1-a trădat 
pe Mântuitor (Matei 26: 15). 

„Noul Testament'" însă ne povesteşte altceva. In Vinerea 
Patimilor, Iuda s-a căit şi a încercat să înapoieze preoţilor banii 
primiţi ca recompensă pentru trădare (Matei 27:3). Cum aceştia nu 
i-au primit, i-a aruncat în Templu, apoi s-a dus şi s-a spânzurat 
(Matei 27:5). In „Faptele Apostolilor" se spune că „a căzut cu 
capul înainte, a crăpat pe la mijloc şi i s-au vărsat toate 
măruntaiele". (Fapte 1:18). în urmă cu câţiva ani (aprilie 2006), a 
stârnit mare senzaţie o scriere apocrifă, numită ^vanghelia după 
Iuda", după ce canalul National Geographic i-a dedicat un 
documentar. In ea scrie că Iisus Hristos i-ar fi cerut personal lui 
Iuda să-1 dea pe mâna romanilor. Textul redactat în limba coptă se 
termină exact cu scena vânzării, fără să precizeze soarta 
vânzătorului. Lucrarea a fost cunoscută, citată şi condamnată de 
Biserică încă în Evul Mediu, dar o copie a ei a fost descoperită 
abia în 1970 şi ignorată vreme de încă trei decenii. 

Dar, vorba detectivilor, să ne reîntoarcem şi să urmărim traseul 
urmat de ,preţul sângelui". De această dată, toate sursele coincid, 
banii au fost folosiţi pentru achiziţionarea unui teren, nici vorbă să fie 
topiţi şi transformaţi într-un pocal: ,Jar arhiereii, luând banii, au zis: 
Nu se cuvine să-i punem în vistieria templului, deoarece sunt preţ de 
sânge. Şi ţinând ei sfat, au cumpărat cu ei Ţarina Olarului, pentru 
îngroparea străinilor. Pentru aceea s-a numit ţarina aceea Ţarina 
Sângelui, până în ziua de astăzi." (Matei 27:6-8). De asemenea, 
citim în „Faptele Apostolilor": ,JDeci acesta a dobândit o ţarină din 
plata nedreptăţii [...] şi s-a făcut cunoscută aceasta tuturor celor ce 
locuiesc în Ierusalim, încât ţarina aceasta s-a numit în limba lor 
Hacheldamah, adică Ţarina Sângelui". (Fapte 1:18-19). Proorocii 
Ieremia şi Zaharia profeţiseră anterior în „Vechiul Testament": „Şi au 
luat cei treizeci de arginţi, preţul celui preţuit, pe care l-au preţuit fiii 
lui Israel, şi i-au dat pe Ţarina Olarului după cum mi-a spus mie 
Domnul" (Matei 27:9-10). 

O idee şi mai ciudată din filmul regizat de Jonathan Frakes 
{„primul ofiţer'''' de la bordul lui NGC Enterprise din serialul „Star 
Trek TNG") este faptul că foştii kaghebişti caută trupul lui 
Dracula la Mănăstirea Snagov, apoi îl găsesc undeva în munţii 
Carpaţi şi îl transportă dincolo de Ocean, în sudul Statelor Unite, 
ca să-1 resuscite acolo cu sângele din potirul blestemat şi să-i 
încredinţeze conducerea unei armate invincibile de zombi (ca-n 
„Piraţii din Caraibe"), pentru a reface Uniunea Sovietică. 
Eforturile lor sunt zădărnicite de Simone Renoir (Stana Katic), ea 
însăşi vampiriţă, dar una aflată alături de forţele Binelui. Ea este 
gardiană secretului legat de Iuda şi-1 cheamă în ajutor pe 
Bibliotecar în momentul când vede că răufăcătorii se apropie prea 
mult de dezlegarea enigmei. 

Vă lăsăm să vedeţi filmul şi amintim doar un deliciu pentru 
iubitorii benzilor desenate: pe situl www.tnt.tv se poate răsfoi şi 
citi on-line un album de 80 de pagini, destul de asemănător. Există 
o serie de deosebiri, mai mult sau mai puţin esenţiale. De 
exemplu, vaza în care a fost ascunsă piatra filosofală e aici 
statueta de porţelan a unui împărat chinez; Andre, şoferul de taxi 
din New Orleans, e mult mai tânăr; întrevederea cu Judson n-are 
loc la frizerie; în cimitir, eroii se întâlnesc cu fan-club-\x\ 
romanelor scrise de Ann Rice, iar în final, Bibliotecarul fuge să 
îndeplinească încă o misiune, salvarea unui ou de balaur 
descoperit în Papua - Noua Guinee. 

In concluzie, iată iarăşi un talmeş-balmeş despre ţara noastră, 
servit pe micul ecran la nivel global, câtorva milioane de 
telespectatori. Legenda lui Dracula a fost o găselniţă cât se poate 
de nimerită în 1989, când Ceauşescu a fost înfăţişat în chip de 
vampir, deoarece ne ţinuse un deceniu fără lumină, căldură şi 
mâncare. Fusese cu adevărat, vorba prefectului Tipătescu din „O 
scrisoare pierdută": „unul care suge sângele poporului". Poate că 
povestea s-ar fi terminat odată cu execuţia de la Târgovişte, dacă 
n-ar fi fost dispariţia misterioasă a cadavrelor celor împuşcaţi şi 
succesiunea de mineriade din perioada 1990-1999, fapte ieşite din 
comun, dovedind că este ceva putred la nord de Dunăre. 

Dacă scenaristul ar fi cunoscut mai bine obiceiurile noastre, 
probabil că ar fi propus ca transmisiunea filmului să fie devansată 
cu o săptămână, în ziua de Sfântul Andrei. Astfel producătorii ar fi 
profitat de dubla semnificaţie a momentului, deoarece el a avut şi 
o încărcătură politică substanţială: tocmai atunci s-a nimerit să se 
organizeze alegerile pentru noul nostru Parlament. Oricare va fi 
programul de guvernare al viitorului guvern, el va avea o 
prioritate pe plan extern, va trebui să convingă lumea că 
„Dracula" s-a făcut praf şi pulbere, străpuns cu o aşchie din 
pomul de care s-a spânzurat Iuda, precum ticălosul din ultima 
parte a seriei „The Librariari". 

PRESUPUNERE 



Ani de-a rândul, literatura S.F. a fost socotită drept un 
instrument de bază pentru educarea ateistă a tineretului. In mod 
paradoxal, Editura Politică a scos în anii '80 o serie de antologii, 
printre care şi una pe această temă, volum ce cuprindea povestiri 
care nu puneau defel în discuţie credinţa, ci mai degrabă urmările 
fanatismului şi ale bigotismului religios; lucruri pe care, de altfel, 
au trebuit să le înfrunte toţi profeţii, indiferent de religia 
propovăduită. 

John Ronald Reuel Tolkien, în amplul său eseu „On Fairy 
Stories", susţine că întrucât a fost creat „după chipul şi asemănarea 
Creatorului", omul este el însuşi un mic creator, un sub-creator, 
capabil să genereze lumi imaginare, care devin viabile doar în 
măsura în care ele induc în iubitorul de artă acea participare 
sufletească pe care profesorul englez o numeşte „credinţă 
secundară". Da, demonstrează Tolkien, pentru a construi prin 
fantezie un alt univers şi a-i da viaţă, e nevoie de credinţă. 

Peste aceeaşi dilemă a dat şi filozofia marxistă, în numele 
căreia s-a încercat îndepărtarea maselor de religie, citându-se 
greşit o frază a lui Marx, în care se spunea că „religia constituie 
opiul popoarelor" . Dar în vremea respectivă, opiul nu era folosit 
pentru producerea unor stări de graţie, pentru îmbătarea 
simţurilor, ci drept analgezic. „Laudanum" '-ui, tinctura de opiu, 
era un medicament foarte scump pentru calmarea durerilor, pe 
care oamenii din popor nu şi-1 puteau permite, de aceea ei apelau 
la Dumnezeu să le aline suferinţele. însuşi marxismul, în forma 
promovată de revoluţia bolşevică, cuprindea elemente mesianice, 
credinţa în faptul că binele adus de comunism va învinge răul 
produs de capitalism şi oamenii vor trăi mai bine într-un viitor 
luminos, în care fiecăruia i se va lua după puteri şi i se va da după 
nevoi. 

Destrămarea acestui vis frumos, în care n-au crezut doar 
părinţii noştri, ci şi intelectuali de marcă de pe tot cuprinsul 
globului, s-a produs violent, adăugând noi dureri celor pe care 
susţinea că le alină. Poate nu întâmplător, perioada comunistă a 
favorizat apariţia celor mai cutremurătoare romane de 
avertisment, începând cu Zamiatin (Noi, 1922), continuând cu 
Huxley (Minunata lume nouă, 1932), Orwell (O mie nouă sute 
optzeci şi patru, 1949), Bradbury (451 grade Fahrenheit)... 

Din păcate, nimeni nu ştie ce se va întâmpla (iar Lucian Ionică 
susţine într-o povestire, „Grijă părintească", că dacă am ştii însăşi 
această informaţie ar modifica instantaneu viitorul). Deşi se pot 
calcula evenimente astronomice şi elabora prognoze pe baza unor 
legi fizice ori sociale, iar meteorologia tinde să devină o ştiinţă 
exactă, restul rămân doar simple presupuneri. Psihoistoria e încă doar 
o născocire asimoviană. Unii pun la îndoială chiar faptul că 
Dumnezeu ar fi atotştiutor şi, prin urmare, că ar putea lămuri taina ce 
ascunde lucrurile şi întâmplările ce vor veni. Să argumentezi că 
Dumnezeu ştie, dar nu spune, e o contradicţie în termeni. Evreii din 
timpul Regilor, precum Saul (1 Samuel 28:7-19), încă mai cereau 
sfatul sufletelor morţilor şi, paradoxal, au ajuns să-i redescopere pe 
proorocii ignoraţi câtă vreme trăiseră în preajma lor. Mântuitorul ştia 
că va fi răstignit şi şi-a acceptat soarta, deşi iniţial ceruse să n-aibă 
parte de „paharul acesta" (Matei 26:39). Discipolii lui Mahomed au 
tranşat sec problema cognoscibilităţii viitorului: Jnşallah!", adică 
,,[Facă-se] voia Domnului!" 

Urmărind şirul exemplelor pomenite mai sus, s-ar părea că 
între cunoaşterea viitorului şi credinţă ar există o relaţie de 
proporţionalitate inversă: cu cât omul ar afla mai multe despre 
ceea ce urmează să i se întâmple, cu atât el ar trebui să fie mai 
necredincios. Se pot aduce însă suficiente exemple că lucrurile nu 
stau aşa: de multe ori, oamenii, deşi ştiau ce-i aşteaptă, au ales de 
bună voie să se sacrifice crezând ca urmaşii lor o vor duce mai 
bine. Şi-apoi, legile naturii, relaţiile care pot fi definite şi descrise 
matematic, operează cu mărimi cantitative. Cum să stabileşti o 
legătură între cognoscibilitate şi sentimentul religios, câtă vreme 

nu s-a inventat încă aparatul care permite cântărirea cantităţii de 
credinţă din sufletul omului? 

Presupunerile pe care şi le face oricare persoană când ajunge 
într-un punct de răscruce, unde tare bine i-ar prinde să cunoască 
ce s-ar întâmpla dacă ar lua-o într-o parte sau alta (şi câte astfel de 
situaţii apar într-o viaţă de om!), pot conduce spre o supunere 
prost-înţeleasă, spre acceptarea unei soluţii de minimă rezistenţă, 
dar pot constitui şi o raţiune pentru răzvrătire, pentru a rezista în 
faţa unor presiuni menite să dezumanizeze omul şi să şi-1 
aservească. Menirea literaturii e să evidenţieze faptul că, în astfel 
de situaţii, rolul hotărâtor îl are sufletul omului. 

Credinţa reprezintă înainte de toate legătura directă între om 
şi Creator, fie el Dumnezeu ori doar un artist înzestrat cu har. 
Geneza, de orice natură sau mărime ar fi ea, ordonează haosul şi 
umple neantul, stabileşte ceea ce Tolkien numeşte atât de sugestiv 
„interconexiunile ascunse ale realităţii", valabilităţi universale 
care se revelează în timp omului, legităţile pe baza cărora 
funcţionează lumea. Omul poate alege să le respecte şi să tragă 
foloase de pe urma lor sau să le ignore şi, încetul cu încetul să-şi 
piardă sufletul, fiinţa şi raţiunea de a exista. 

Literatura de anticipaţie creează lumi secundare, universuri 
paralele, unde acţionează legităţi stranii, tocmai pentru a transmite 
cititorului raţiuni şi sentimente menite să-1 ajute în înţelegerea 
realităţii imediate. Din supuneri şi presupuneri, science-fictionul 
generează transpuneri, oferind cititorului o dimensiune în plus, o 
vedere din înălţime, ce generează „vertijul intelectual", „the sense 
ofwonder", „minunarea" rudă bună cu credinţa, cu extazul mistic, 
cu starea de iluminare. La urma urmei, acesta este rostul 
adevăratei arte, să-1 reunească pe om cu Dumnezeu. 

NOTA AUTORULUI 



M-am născut în 17 aprilie 1964. Tata m-a trecut în actele de 
stare civilă eliberate de Sfatul Popular al oraşului Timişoara ca 
Gyorfi Gyorgy. Am fost botezat cu numele sfântului martir care 
ne-a dat şi patronimul familiei. „Gyorfi''' vine de la „Gyorgy fia" , 
adică ,fiul lui Gheorghe" . Mi s-a povestit că acest nume revine 
întotdeauna primului născut, obicei pe care l-am perpetuat şi sper 
să fie păstrat de urmaşii mei. Naşii de botez mi-au fost un unchi şi 
o mătuşă, Geza şi Julianna, fratele şi sora mai mare a mamei. 
Târziu, când am fost miruit, am cerut o copie după actul de botez 
şi am constatat cu surprindere că bătrânul „părinte Fritzf (preotul 
paroh canonic Frigyes Ivăn) îmi trecuse numele în registrul 
naşterilor nici româneşte, nici ungureşte, ci sub forma latinească: 
Georgius. Şi mi s-a părut corect din punct de vedere catolic. 
Deoarece la primirea sacramentului mirului l-am ales ca sfânt 
protector pe „// Poverello", „Sărăcuţul" Francisc din Assisi, am 
optat să semnez cu aceste două nume alăturate toate articolele cu 
subiecte referitoare la credinţă şi religie. Textele alese au apărut 
iniţial în diferite reviste, majoritatea în „Pro-Scris" (fondator: 
Cătălin Ionescu) şi „Caiete Silvane" (redactor-şef: Daniel Săuca). 
„Pre-Supunere" reprezintă primul volum în care am grupat astfel 
de scrieri. 

Pace şi bineţe! 

Franciscus Georgius 

